ޙިސާބު ބެއްލެވުމެއްނެތި ސުވަރުގެ ވަންނަ މީސްތަކުން.\nފުރަތަމަ ޞަފްޙާislamޙިސާބު ބެއްލެވުމެއްނެތި ސުވަރުގެ ވަންނަ މީސްތަކުން.\nالحمد لله رب العالمين. والصلاة والسلام على أشرف الأنبياء والمرسلين، أما بعد: ނަބިއްޔާ ޞައްލަﷲ ޢަލައިހި ވަސައްލަމަވަނީ މިއުއްމަތުގެ ބަޔަކު ޙިސާބު ބެއްލެވުމެއްނެތި ސުވަރުގެ ވަންނާނެ ކަމުގެ އުފާވެރި ޚަބަރު ދެއްވާފައެވެ. އެގޮތުން އަޅުގަނޑުމެންވެސް އެބަޔަކީ ކޮންބަޔެއްކަން ހޯދައި އަދި އެސިފަތައް ލިބޭތޯ ގަދައަޅައި މަސައްކަތް ކުރުމަކީ ކޮންމެހެންވެސް ކުރަން ޖެހޭނެ ކަމެކެވެ. އެހެނީ އެފަދަ މަތިވެރިކަމެއް އަޅުގަނޑުމެންނަށް ޙާޞިލުވުމަކީ ވަރަށް ބޮޑުވެގެންވާ ނިޢުމަތެކެވެ.\n(يَدْخُلُ الْجَنَّةَ مِنْ أُمَّتِي سَبْعُونَ أَلْفًا بِغَيْرِ حِسَابٍ هُمْ الَّذِينَ لَا يَسْتَرْقُونَ وَلَا يَتَطَيَّرُونَ وَعَلَى رَبِّهِمْ يَتَوَكَّلُونَ) رواه البخاري في صحيحه: 6107.\nމާނައީ: "ތިމަންކަލޭގެފާނުގެ އުއްމަތުން ހަތްދިހަ ހާސް މީހުން ޙިސާބު ބެއްލެވުމެއް ނެތި ސުވަރުގެ ވަންނާނެއެވެ. އެބައިމީހުންނަކީ ރުޤުޔާ ކުރުމަށް ނޭދޭ މީސްތަކުންނެވެ. އަދި އެއްޗަކާ ގުޅުވައިގެން ސުންޕާކަމަށް ދެކިނޫޅޭ މީސްތަކުންނެވެ. އަދި އެބައިމީހުންގެ ވެރިރައްބަށް (ސުބުޙާނަހޫ ވަތަޢާލާއަށް) ވަކީލުކުރާ މީހުންނެވެ."\nއެގޮތުން މި ޙަދީޘްގައި ބަޔާންވެފައިވާ ސިފަތަކަށް ކުރުކޮށް ބަލައިލާނަމެވެ.\nރުޤުޔާކުރުމަށް ނޭދޭ މީސްތަކުން\nއެހެން މީސްތަކުން ކައިރިން ރުޤުޔާކުރުމަށް ނޭދޭ މީސްތަކުންނެވެ. ވަރަށް ގިނަ ޙަދީޘްތަކުގައި މިގޮތަށް ޝަރަޙަކުރެވިފައިވެއެވެ. އެހެނީ މީސްތަކުން ކައިރީގައި ރުޤުޔާއަށް އެދުމަކީ ތިމާގެ ވަކީލު ކުރުން ދަށްކަމުގެ ޢަލާމާތެކެވެ. އަދި މިކަމަކީ ޤުރުއާނާއި ސުންނަތުން ސާބިތުވާ ދުޢާތަކުން ހުއްދަކަމެއްކަމުގައިވުމުން މި ބަހުގެ މުރާދުގައި އެއީ ވަކީލު ކުރުމުގެ އެންމެ ފުރިހަމަ މިންވަރު އުނިވާކަމަށް ޢިލްމުވެރިން ބަޔާންކުރައްވާފައިވެއެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ.\n(مَنْ اكْتَوَى أَوْ اسْتَرْقَى فَقَدْ بَرِئَ مِنْ التَّوَكُّلِ) رواه الترمذي في سننه: 2055.\nމާނައީ: "ދޮންދަގަނޑު ޖައްސައިގެން ފަރުވާކުރާމީހާޔާ ނުވަތަ ރުޤުޔާއަށް އެދޭ މީހާ ފަހެ ވަކީލުކުރުމުން ބަރީއަވެއްޖެއެވެ." އެއީ ވަކީލުކުރުމުގެ އެންމެ ފުރިހަމަ މިންވަރުންނެވެ.\nއަދި މި ޙަދީޘްގެ މުރާދުގައި އިމާމު މުނާވީ ރަޙިމަހުﷲ ވިދާޅުވެފައިވެއެވެ. ވަކީލުކުރުމުން ބަރީއަވަނީ އެއީ ﷲ ފިޔަވައި އެކަމަށް ބަރޯސާ ވެގެން ކޮށްފިނަމައެވެ. ނަމަވެސް ޟަރޫރީ ވެގެން ރުޤުޔާއަށް އެދެފިނަމަ މައްސަލައެއްނެތެވެ. އަދި އެކަމަކީ ހުއްދަވެގެންވާ ކަމެކެވެ.\nއެއްޗެއްސާ ސުންޕާކަން ގުޅުވުން.\nއެއީ މިސާލަކަށް ފެންނަ ކަމަކުން ނުވަތަ އިވޭ އެއްޗަކުން އެކަމަކީ ބަދުނަސީބާ ސުންޕާކަމެއްކަމަށް ޤަބޫލުކުރުމެވެ. މިސާލަކަށް ކަޅުބުޅަލެއް ކުރި ކަނޑައިފިނަމަ އެއީ ސުންޕާކަމެއްކަމަށް ކުރީގައި ދިވެހިން ޤަބޫލުކުރާ ބީދައިންނެވެ. ދޮންދަނގަޑު ޖައްސައިގެން ފަރުވާކުރުން. މިއީ ފަރުވާކުރެވޭ ގޮތްތަކުގެ ތެރޭން ނަހީއައިސްފައިވާ ކަމެކެވެ. ނަމަވެސް ޟަރޫރަތުގައި ހުއްދަވެއެވެ. މި ޙަދީޘްގައި މި ލަފުޒު އެހެން ޙަދީޘްތަކުގައި އައިސްފައިވެއެވެ.\nއަދި ﷲއަށް ފުރިހަމައަށް ވަކީލުކުރުން.\nއެހެނީ ﷲއަށް ފުރިހަމަ ވަކީލުކުރުމަކީ އީމާންކަމުގެ އެންމެ މަތީ ދަރަޖަ ޙާޞިލުވާކަމެކެވެ ބައެއް މީހުން ހީކުރަނީ ވަކީލުކުރުމަކީ ސަބަބުތަކުގައި ނުހިފުންކަމުގައެވެ. ނަމަވެސް އެއީ ނުބައި ޢަޤީދާއެކެވެ. ވަކީލުކުރުން ވަނީ ސަބަބުގައި ހިފަހައްޓައިގެންނެވެ. ސަބަބުގައި ނުހިފާނަމަ އެއީ ވަކީލުކުރުމަކަށް ނުވާނެއެވެ. މި ޙަދީޘްގެ މުރާދަކީ ﷲއަށް ފުރިހަމައަށް ވަކީލުކުރުން ނަފީވެގެންދާ ވަހަކައެވެ. އަދި މަތީގައި ބަޔާންވެދިޔަ ތިންކަމަކީ ވަކީލުކުރުމަށް އުނިކަން އަންނަ ކަންކަން ކަމުގައި ޢިލްމުވެރިން ބަޔާންކުރައްވައެވެ. އޭގެ ތެރޭގައި އިމާމު ޤުރުތުބީ ހިމެނިވަޑައިގަނެއެވެ. އެހެނީ ﷲއަށް ވަކީލުކުރެވޭނީ ޝިރުކުކުރުމުން ބަރީއަވެ ﷲ އެއްކައުވަންތަކޮށް ހުރިހާ މާނައެއްގައި އެއިލާހަށް ކިޔަމަންތެރިވެގެންނެވެ. ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\n(وَمَن يَتَوَكَّلْ عَلَى اللَّـهِ فَهُوَ حَسْبُهُ) سورة الطلاق: 3.\nމާނައީ؛ "އަދި ﷲއަށް ވަކީލުކުރާ މީހާއަށް، ފަހެ ﷲ ފުދިގެންވެއެވެ." ވީމާ ދުޢާއަކީ އަޅުގަނޑުމެންނަކީ މިސިފަތައް ލިބިގަންނަ ބަޔެއްކަމުގައި ލެއްވުމެވެ.


Ofees ufaaveri maahaulakah hadhaanee kihinei?\nއޮފީސް އުފާވެރި މާހައުލަކަށް ހަދާނީ ކިހިނެތް؟\nމަސައްކަތުގެ މާހައުލަކީ ސްޓްރެސް ނުވެ ނުދާނެ މާހައުލެކެވެ. ކުރަންޖެހޭ މަސައްކަތެއްގެ ގޮތުން އެކި މީހުންނަށް އެކަން އިހްސާސް ވާނީ އެކި މިންވަރަށެވެ. ބައެއް މީހުންނަކީ ވަޒީފާގެ މައިދާނުގައި ވަރަށް އަވަހަށް ކުރިއަރައިގެން ދާން ބޭނުންވާ މީހުންނެވެ. އެމީހުންގެ ނަޒަރުގައި “އުފާވެރިކަމަކީ” މަޝްހޫރު ވުމާއި، ކާމިޔާބީއާއި، ފައިސާއިން ނެވެ. އެފަދަ މީހުންގެ ޓާގެޓަކަށް ވާނީ ހަމަ އެކަނި “ކުރިއެރުމެވެ”. މި އަޒުމްގައި ގިނަ ފަހަރަށް ވަޒީފާގެ މާހައުލުގައި އެކުވެރިކަން ގާއިމް ނުކުރެވި އެކަނިވެރި މީހެއްގޮތުގައި ލޭބަލް ކުރެވޭތަން އާދެއެވެ.\nއުފާވެރި ކަމަށް ވާނީހަމަ އެކަނި ފައިސާ އަކުން ނޫނެވެ. މަސައްކަތުގެ މާހައުލުގައި ގުޅިގެން އެކުގައި މަސައްކަތް ކުރުމަކީ ޔަގީނުންވެސް ހާސްކަމާ ދުރުކޮށްދޭނެ ކަމެކެވެ. މަސައްކަތުގެ މާހައުލުގެ ތެރޭގައި ކޮންމެ މީހެއްގެ އުސޫލުވެސް ތަފާތު ވާނެއެވެ. ނަމަވެސް އެކުގައި މަސައްކަތް ނުކުރުމާއި އެހެންމީހުންނަށް އަމުރުކުރުން އަދި ކަންފަސޭހަކަމާއި ފަރުވާކުޑަކުރުން އެއީ އުސޫލުގެ ތެރޭގައި ހިމަނައިގެން ނުވާނެ ކަންކަމެވެ.\nއެހެން މީހުންނާއި ގުޅިގެން މަސައްކަތް ކުރާށެވެ. އެކުވެރިކަމާއި، އެކުގައި ކުރާ މަސައްކަތެއްނަމަ އެއީ އުފެންދުންތެރި މަސައްކަތަކަށްވާނެ އެވެ. ހިތްހަމަޖެހިގެން އެމަސައްކަތާ ގަޔާވެގެން ކުރެވޭނީވެސް އިތުރު ބައެއްގެ އެހީތެރިކަމާއި އެކުކަން ޔަގީނެވެ.\nއެހެންނަމަވެސް އޭގެ މާނައަކީ ދެން ތިބޭމީހުން ބުނާހާ ގޮތަަކަށް ކަން ކުރާށެކޭ ނޫނެވެ. ތިމާގެ ހިޔާލުވެސް ހުށައަޅާށެވެ. ވާހަކަ ދައްކާށެވެ. ހިތްހަމަ ނުޖެހޭ ނުވަތަ ހިޔާލު ތަފާތުވާ ކަންކަމުގައިވެސް މަޝްވަރާކުރާށެވެ.\nކަސްޓަމަރުންނަށް “ފޭސް ޓު ފޭސް” ކޮށް ހިދުމަތް ދޭން ޖެހޭތަނެއްނަމަވެސް ވާހަކަ ދެއްކުމަކީ މުހިއްމު ކަމެކެވެ. ކަސްޓަމަރުން ބަލައިގަންނަ މިހަކަށް ވެވޭނީ އެކުވެރިކަމާއެކު ހިދުމަތް ދިނުމުންނެވެ. މަސައްކަތައް އެކަށީގެންވާ މީހަކަށް ވެވޭނީ އެފަދަ މީހަކަށް ވާން މަސައްކަތް ކުރުމުންނެވެ. އެކުގައި މަސައްކަތް ކުރާމީހުންނާއި ގުޅިގެން މަސައްކަތް ކުރާނަމަ ޔަގީނުންވެސް ތިއީ ވަޒީފާގެ މާހައުލުގައި އުފާވެރި މީހަކަށް ވާނެއެވެ.


ގާސިމްގެ މިލްކީޔާތުގައި އެއް ބިލިއަން ރުފިޔާ! – DhiDaily\nގާސިމްގެ މިލްކީޔާތުގައި އެއް ބިލިއަން ރުފިޔާ!\nޖުމްހޫރީ ޕާޓީގެ ލީޑަރު ޤާސިމް އިބްރާހިމް\nވެރިކަން ކުރާ ކޯލިޝަންގައި ހިމެނޭ ޖުމްހޫރީ ޕާޓީގެ ލީޑަރު އަދި ރައްޔިތުންގެ މަޖިލީހުގެ މާމިގިލި ދާއިރާގެ މެންބަރު ގާސިމް އިބްރާހިމަށް ވޭތުވެދިޔަ އަހަރު ދުވަހުގެ ތެރޭގައި 11 މިލިއަނަށް ވުރެ ގިނަ ރުފިޔާ ލިބިވަޑައިގެންފައިވާކަމަށާއި، އެމަނިކުފާނުގެ މިލްކީޔާތުގައި ބިލިއަނަކަށް ވުރެއް ގިނަރުފިޔާގެ މުދާ ހުރިކަމަށް، އެމަނިކުފާނުގެ މާލީ ބަޔާނުން ހާމަވެއްޖެއެވެ.\nރައްޔިތުންގެ މަޖިލީހުން އާއްމު ކޮށްފައިވާ އެމަނިކުފާނުގެ މާލީ ބަޔާނުގައި ބުނެފައިވަނީ، މި އަހަރު ފެށުނީއްސުރެ މިދިޔަ މަހުގެ 29 ވަނަ ދުވަހުގެ ނިޔަލަށް އެމަނިކުފާނަށް އާމްދަނީގެ ގޮތުގައި، 9.5 މިލިއަން ރުފިޔާގެ އާމްދަނީއެއް ލިބިފައިވާ ކަމަށެވެ. އެފައިސާ އެމަނިކުފާނަށް ލިބިފައިވަނީ މަޖިލީހުގެ މެމްބަރުކަމުގެ މުސާރައިގެ އިތުރުން އެމަނިކުފާނުގެ ބައެއް ކުންފުނިތަކުގެ ނެޓް މުސާރައިންނެވެ.\nމީގެ އިތުރުން އެމަނިކުފާނަށް މާފަންނުވިލާ ގުދަނާއި ފުޅޮއި ގަރާޖު ކުއްޔަށް ދީގެން، 1.7 މިލިޔަން ރުފިޔާ ލިބިވަޑައިގެންނެވި އިރު، ކުންފުނިތަކާއި ޕާޓްނަޝިޕްގެ ހިއްސާގެ ފައިދާއިން 188،000 އަށް ވުރެ ގިނަ ރުފިޔާގެ އާމްދަނީއެއް ލިބިވަޑައިގެންނެވި ކަމަށް މާލީ ބަޔާނުގައި ވަނީ ބުނެފައެވެ.\nއޮޑިދޯނި ފަހަރާއި އެއްގަމު އުޅަނދުތަކަށް ބަލާއިރު، ގާސިމްގެ މިލްކިއްޔާތުގައި ތިން ކާރު އޮވެ އެވެ. އެއީ 1.3 މިލިޔަން ރުފިޔާގެ ބީއެމްޑަބްލިއު ކާރަކާއި ހަމަ އެ އަގަށް ގަނެފައިވާ މާސިޑީޒް ބެންޒް ކާރަކާއި އަށް ލައްކަ ރުފިޔާއަށް ގަނެފައިވާ ޕިއުގޮޓް ބްރޭންޑްގެ ކާރެކެވެ. އަދި ގާސިމްގެ ނަން މަތީގައި 24 ކުންފުންޏެއް ހިންގަވާއިރު، އޭގެ ތެރޭގައި ވިލާ އެއާ، ޓްރާންސްޕޯޓު، ވިލާ ހަކަތަ އާއި ވިލާ ޝިޕިން، ހޮލިޑޭސް، އެޑިއުކޭޝަން ހިމެނެ އެވެ. އަދި ހޮރައިޒަން ފިޝަރީޒް އާއި މީޑިއާނެޓާއި އައިލެންޑް އެންޓަޕްރައިސަސް ފަދަ ކުންފުނިތަކުގެ ޗެއާމަނަކީ ވެސް އޭނާ އެވެ.\nމީގެ އިތުރުން އެމަނިކުފާނުގެ ވިލާ ޝިޕިން ފެށުނީއްސުރެ މިހާތަނަށް 21 މިލިޔަން ޑޮލަރުގެ ލޯނު ނަގާފައިވާ ކަމަށް މާލީ ބަޔާނުގައި ބުނެފައި ވެ އެވެ. ލޯނުތަކުގެ ބޮޑުބައެއް އަދި ނުދައްކާވާ ކަމަށް ވެސް ބަޔާނުގައި ވެ އެވެ.\nޤައުމަށް ލާބަހުރި ގޮތަކީ ލާމަރުކަޒުވުން، އެއީ އެމްޑީޕީގެ ހުވަފެން: ރައީސް\nސަރުކާރުގެ ހައުސިން ޕޮލިސީ އާންމުކޮށްފި


Covid inn positive meehunge adhadhu miadhu 600 inn mahchah | Mihaaru\nކޮވިޑުން ޕޮޒިޓިވްވި މީހުންގެ އަދަދު މިއަދު 600 އިން މައްޗަށް\nމިދިޔަ 24 ގަޑިއިރުގެ ތެރޭގައި މާލެ ސަރަހައްދުން އެކަނިވެސް 440 މީހަކަށް ވަނީ ކޮވިޑް ޖެހިފައި. އެއް ދުވަހެއްގައި މާލެ އިން މިހާތަނަށް މިހާ ގިނަ ބަޔަކު ދުވަހަކު ވެސް އެ ބައްޔަށް ޕޮޒިޓިވްއެއް ނުވޭ.\n04 މެއި 2021 - 22:48\nރާއްޖެ އިން އިއްޔެގެ ހަވީރު6އިން މިއަދު ހަވީރު6އަށް ކޮވިޑަށް ޕޮޒިޓިވްވި މީހުންގެ އަދަދު 600 އިން މައްޗަށް އަރައި، އަނެއްކާ ވެސް ރެކޯޑަކަށް ވެއްޖެ އެވެ.\nމިދިޔަ ހޯމަ ދުވަހުގެ ހަވީރު6އިން އިއްޔެގެ ހަވީރު6އާ ހަމައަށް ކޮވިޑަށް ޕޮޒިޓިވްވީ 585 ކަމަށް ވާއިރު، މިދިޔަ 24 ގަޑިއިރުގެ ތެރޭގައި އަލަށް އެ ބަލި ޖެހުނު މީހުންގެ އަދަދަކީ 601 ކަމަށް އެޗްޕީއޭގެ މިރޭގެ ތަފާސްހިސާބުތަކުން ދައްކަ އެވެ.\nމިދިޔަ ހަފުތާއެއްހާ ދުވަހުގެ ތެރޭގައި ރާއްޖޭގައި ކޮންމެ ދުވަހަކު ކޮވިޑް ޖެހޭ މީހުންގެ އަދަދު މަތިވަމުންދާއިރު، މިއީ ވަރަށް ސިރިއަސް އަދަދުތަކެއް ކަމަށް ވިދާޅުވެ، ޑޮކްޓަރުން ގެންދަވަނީ ކަންބޮޑުވުން ފާޅުކުރައްވަމުންނެވެ. އަދި އަދަދުތައް ވަރަށް ބޮޑަށް މައްޗަށް ދާތީ، މާދަމާ އިން ފެށިގެން އިތުރު ފިޔަވަޅުތައް އަޅަން ސަރުކާރުން ވަނީ ނިންމައިފަ އެވެ.\nމިދިޔަ 24 ގަޑިއިރުގެ ތެރޭގައި 601 މީހަކު ކޮވިޑަށް ޕޮޒިޓިވްވީ ނެގި 4،552 ސާމްޕަލްގެ ތެރެއިންނެވެ. މިހާރު އެ ބަލި ޖެހިފައިވާ މީހުންގެ އަދަދަކީ 6،508 އެވެ. އެޑްމިޓް ކޮށްގެން ފަރުވާދެނީ 181 މީހަކަށެވެ.\nމިދިޔަ ދެ ދުވަހަށް ބަލާއިރު ކޮވިޑް ކޭސްތައް އެންމެ ގިނައީ މާލޭގަ އެވެ. މާލެ ސަރަހައްދުން އިއްޔެ ކޮވިޑަށް ޕޮޒިޓިވް މީހުންގެ އަދަދު 300 އިން މަތީގައި އުޅޭއިރު، މިދިޔަ 24 ގަޑިއިރުގެ ތެރޭގައި މާލެ ސަރަހައްދުން އަލަށް އެ ބަލި ޖެހުނު މީހުންގެ އަދަދަކީ 440 އެވެ. މިހާ ގިނަ ބަޔަކަށް މިހާތަނަށް މާލެ ސަރަހައްދުން ދުވަހަކު ވެސް ކޮވިޑަށް މީހުން ޕޮޒިޓިވް ވެފައި ނުވެ އެވެ. މިދިޔަ 24 ގަޑިއިރުގެ ތެރޭގައި މާލެ ސަރަހައްދު ފިޔަވައި އެހެން ރަށްރަށުން ކޮވިޑް ޖެހުނު މީހުންގެ އަދަދަކީ 141 އެވެ. ރިސޯޓުތަކުން 19 އަދި ސިނާއީ ރަށްރަށުން 11 މީހަކަށް މިދިޔަ 24 ގަޑިއިރުގެ ތެރޭގައި ވަނީ އަލަށް ކޮވިޑް ޖެހިފަ އެވެ.\nރާއްޖެ އިން ކޮވިޑް ޖެހުނު މީހުންގެ އަދަދު 31،000 އަށް ވުރެ މައްޗަށް ގޮސް، 74 މީހަކު ވަނީ އެ ބަލީގައި މަރުވެފަ އެވެ.\n41 ކޮމެންޓް, 14 ރިއެކްޝަންސް\nއޯކޭވާނެ.. ބޮޑު ވަޒީރު ރުހޭގޮތަށް ކުރިއަށް ގެންގޮއްސަ ބަހައްޓާ.\nމިއޮށްވަރަށް ހެސްކިޔާފަ ވެކްސިން ޖެހީމަވެސް އަދިވެސް މިބަލި ފެތުރި މީހުން އެހާ ސީރިއަސް ހާލަތަކަށް މިދަނީ ކީއްވެގެންތޯ. ގައިމު ކީ2ވަނަ ޑޯޒްއާއިއެކު %80 އިމިއުނިޓީ ލިބެޔޭ\nވަގުތީގޮތުންނަމަވެސް އެއްމެންނަށް ސިޔާސީ ވަޒީފާއެއްދޭންވީނު. އެޗް.ޕީ.އޭ އިން ބަލާ މިންގަޑުންވިއްޔާ ވެކްސިނުންވެސް ނުލިބޭ ރައްކާތެރިކަން ސިޔާސީ މަގާމަކަށް އާދެވުމުންލިބޭ. ޔައުނީ ކޮވިޑް ބިރުގަނޭ ސިޔާސީމީހުންދެކެ.\nތީ ހައިރާންވާންވީ ކަމެންނޫން.ކޮއްމެ ދެރެއަކުން ނަންބަރުތަށްމަތިކުރަނީ ކޮބާތޯ ޑރ ނަޒުލާ ކީއްވެތަ ޕްރެސްކޮންފަރެންސް އައްނާރަނީ.މަބުކޫ ތިއުޅެނީ މާއަވަހަށް ސައިޒް އޮޅިގެން.ތިމާވަރުމީހެއް ކަމައްހީކޮށް.\nވެކްސިނަށް އެންމެ ބޭނުން ޖެހުނު އިރު މިއޮތީ ވެކްސިން ހުސްވެފައި...ދެން މިކަމުގެ ޒިންމާ ވެސް ނަގަން ޖެހޭނީ ރައްޔިތުން ސަރުކާރު, އެޗްޕީއޭ, މަޖްލީހުން ތިބޭނެ ޒިންމާއެއް ނުނަގާނެ...ކޮވިޑް ވެކްސިންގެ ކަންތައްތައް ހިންގުމުގައި ޕޮލިސީ ލެވަލެއްގައި މިއޮތީ ފެއިލްވެފައި. ރާއްޖެއަށް ވުރެ މާ މުއްސަނދި ތައިލެންޑް ކަހަލަ ގައުމުތަކުން ވެސް އެތަނުގައި މަސައްކަތް ކުރާ އެހެން ގައުމުތަކުގެ މީހުންނަށް ވެކްސިން ޖަހާ ނުދޭ. ޕޮލިސީއަކީ އެތަނުގެ ހުރިހާ ރައްޔިތުންގެ ގަޔަށް ޖަހާ ނިމިނީމައޭ ބޭރު ގައުމުތަކުގެ މީހުންނަށް އަގަށް ވެސް ޖަހައިދޭނީ. ބޭރު މީހުންނަށް ހިލޭ ވެކްސިން ޖަހައިދޭނ ކަމަށް ނަމަވެސް މެލޭޝިޔާ ރައްޔިތުންއަށް އިސްކަން ދޭނެ ވާހަކަ ސަރުކާރުން ބުނެފައި އޮތީ.\nވެކްސިން ޖަހަަން އަންނާށޭ ކިޔައި އާދޭސްކުރިއިރު ނުގޮސްފައި ދެން މިހާރު ކީކޭތޯ ތިޔަ ވިދާޅުވަނީ، ދިވެހިންނަކީ ޝުކުރުނުކުރާ ބައެއް، ޝުކުރުނުކުރާ މީހުންގެ ނިޢުމަތްތައް ނެތިކުރައްވާނެ ޤުރުއާނުގައި ކަން އަންގަވައިފައިވޭ. މިއަދު ތިޔަކަމާ ޝަކުވާކުރަންވާނީ އެންމެ އައުލާކަން ބޮޑީ ޕީޕީއެމްގެ ލީޑަރޝިޕާ، އެމީހުން ވާނެ އެމީހުން ބުނި ބުނުމަށް ވެކްސިން ނުޖެހި މީހުނާ ޒިންމާވާން.\nހާދަ މޮޅޭ ދޯ ދޮން ސޭޓު. ކިހިނެއް އެނގެނީ އަހަރެން ފުރަތަމަ ޑޯޒް ޖެހި ފަހުން ދެވަނަ ޑޯޒް ޖަހަން މުއްދަތު ހަމަވީ ކޮން ދުވަހަކު ކަމެއް ވެކްސިން ޖަހަން ދިޔަ ދުވަހު ނަންބަރެއް ނެތޭ ކިޔާ ފޮނުވާލީމަ ވެސް ގޯސް ވަނީ އަހަރެމންތަ. ... ދެން ޕީޕިއެމް އޭ, ފަރުދީ ޒިންމާއެ ކިޔާ...\nކޮރޯނާއިން މުޅިދުނިޔެއިން 1 ވަނައަށް އެރިއިރުވެސް ހެވިފަ ތިބެނީ. މީގެކުރިން ކޮންމެވެސް ރަށަކު ގެއެއްގެމީހުން ހައްޔަރުކޮށްގެން ކުޑަގޮޅިއަށްލައިގެން ޓެރަރިސްޓުންނަށް ހަދައިގެން އުޅުނީ ވެކްސިން ނުޖަހައޭ ކިޔާފަ، މިހާރު ވެކްސިން ނުޖަހަން ގަދަދެއްކުމަކީ ރައްޔިތުން އަތްމަތީ އޮތްކަމަކަށް ވެއްޖެ، އޭރުގެ ގާނޫނު މިހާރުވެސް އޮތީ. މިކަހަލަ ދެއިރު ދެއަނގަ ގެންގުޅޭ ބައެއް ވެރިކަމުގަ ތިބީ.\nކޮބާ މިގަމުގެ ބޮޑުން ކުރިން ބުނިމީމާބޮޑުކަމެއް ނޫނޭ ޓިސޫންބޯޅަކުޅެ ރައްޔެތުން ޖަޖާކުރީ މާލޭ އަގުބޮޑު ގެސްޓުހައުސްތައް ހިފައި ނާޗަރންގީ ކުޅެ ބަޖެޓް ދަވާލީ މިއަދު ކަރުނައަޅާ ރޯންމިޖެނީ ނިކަމެތި ރައްޔެތުން ބޮޑުން ވާނުވާގަ ގޮތްހުވެފަ މަޖިލީސް ޑުރާމާކުޅެ އެކަކުއަނެއްކަކު ވަގައްގޮވާ ރައްދުދިނުމުގަ\nދަންވަރު 00:00 ގައި ހުރިހާ ކޮވިޑް ތައް އެކްޓިވް ވާނެޔޯ އެއީ ހަމަ ރަގަޅުގަޑި ތޯއްޗެއް\nމިސްކިތްތައް ބަންދު ކުރާންޖެހޭ.. މިސްކިތުގައި ގައިދުރު ނުކުރެވޭ...\nކަލޭ އޮވެބަލަ ގޭގަ\nމިސްކިތް އެކަންޏެއް ނޫން މީހުން އެއްވެ ހިންގާ ހުރިހާކަމެއް ހުއްޓުވަންވީ. ރެސްޓޯރެންޓުތަކުން ރޯދަ ވީއްލުންވެސް މަނާކުރަންވީ. ފިހާރަތަކަށް ތޮއްޖެހޭވަރަށް މީހުން ނުވަންނަންވީ. ކުޅިވަރު ހުއްޓާލަންވީ.\nއެެއްގޮތަކަށްވެސް ބިރުގަނެ ހާސްވާންވީކަމެއްނނޫން، މީހުންށް ވިސްނައިދޭންވީ ކޮވިޑް ޖެހުން އެއީ މައްސަލައެއްނޫންކަމާ، މިކަމުގައި ހަމައެކަނި ނުރައްކަލީ ޖިސްމާނީގޮތުން ބަލަިކަށި ހައިރިސްކް މީހުންކަން. އެމީހުންނާ ކައިރިނުވެ ބަލައިގެން އުޅުނީމަ ރަގަޅުވާނެ. ޕޮސިޓިވްވާ މީހުން 600 އަށް އަރައިގެން ދިޔައިރުވެސް ހޮސްޕިޓަލަށް ގެންގޮސް ފަރުވާދޭން ޖެހެނީ މަދުމީހަކަށް. ހޮސްޕިޓަލުގަ އެޑްމިޓްކުރާ އެންމެންނަކީ ސީރިޔަސްވެގެން ގެންދާ މީހުނެއްނޫން. ބޮޑުންގެ އާއިލާތައް.\nތީ ރޯނު އެދުރެއް ތޯ؟


Hudhdha nethi Jabir Funadhoo ah feybumun Funadhoo rayyithun rathah! - vNews.mv\nކާށިދޫ ދާއިރާގެ މެމްބަރު އަބްދުﷲ ޖާބިރު (މ) ފުނަދޫގައި ހުންނަވައި ނަގާފައިވާ ފޮޓޯއެއް:\nހުއްދަނެތި ޖާބިރު ފުނަދޫއަށް ފޭބުމުން ފުނަދޫ ރައްޔިތުން ރަތަށް!\nޠާހިރާ އަޒްހާރު 11 January 2021, 15:23\nރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު، އެއްވެސް ހާއްސަ ހުއްދައެއްނެތި ށ.ފުނަދޫއަށް ފޭބި މައްސަލަ ފުލުހުންނަށް ހުށަހަޅައިފިއެވެ.\nވީނިއުސްއަށް ދެއްވި ހާއްސަ އިންޓަރވިއުއެއްގައި ފުނަދޫ ކައުންސިލްގެ ރައީސް އަހުމަދު އިބްރާހިމްފުޅު ވިދާޅުވީ، ޖާބިރު ދަތުރުކުރައްވަމުންދިޔަ ސަފާރީ ފުނަދޫ ކައިރީގައި އޮތްކަމުގެ މައުލޫމާތު ލިބިގެން ހާއްސަ ހުއްދައެއް އެއްވެސް ފަރާތަކުން ދީފައިވޭތޯ ބަލާފައިވާނެ ކަމަށެވެ.\nއެފަދަ އެއްވެސް ހުއްދައެއް ނެތުމުން ރަށަށް ނުފޭބޭނެ ކަމަށް ކައުންސިލްގެ ފަރާތުން ޖާބިރަށް އެންގި ކަމަށް ކައުންސިލްގެ ރައީސް ވިދާޅުވިއެވެ.\nއެހެންނަމަވެސް ޖާބިރު ރަށަށް ފޭބި ކަމަށާއި، އެރަށުގެ ކާރެއްގައި އެކި ތަންތަނަށް ދަތުރުކޮށްފައިވާ ކަމަށް ކައުންސިލްގެ ރައީސް ވިދާޅުވިއެވެ.\nމިކަމާ ގުޅިގެން ވީނިއުސްއިން ކުރި ސުވާލަކަށް ޖަވާބުދެއްވަމުން ށ. ފުނަދޫ ހޮސްޕިޓަލް މެނޭޖަރ އަހުމަދު ޒުމްރަތު ވިދާޅުވީ، ޖާބިރު ރަށުތެރެއަށް ފައިބައިގެން އުޅުއްވާކަމުގެ ގިނަ ޝަކުވާތަކެއް ލިބެމުން ދިޔުމުން ޖާބިރު ވަޑައިގެން އުޅުއްވަނީ ހާއްސަ ހުއްދައެއްގެ ދަށުންތޯ ބަލާފައިވާ ކަމަށެވެ.\nއެހެންނަވެސް އެފަދަ އެއްވެސް ހުއްދައެއްނެތި އުޅުއްވާތީ މިމައްސަލަ ފުލުހުންނަށް ހުށަހަޅާފައިވާކަމަށް ޒުމްރަތު ވިދާޅުވިއެވެ. އަދި މިމައްސަލަ އެޗްޕިއޭއަށްވެސް ހުށަހަޅާނެ ކަމަށް ޒުމްރަތު ވިދާޅުވިއެވެ.\nމިކަމާގުޅޭ އެއްވެސް މައުލޫމާތެއް ފުލުހުން އަދި ހާމަކޮށްފައެއް ނުވެއެވެ.\nޖާބިރު ފުނަދޫއަށް ފައިބާވަޑައިގެން އެރަށުގެ ބައެއް މީހުންނާއެކު ނަގާފައިވާ ފޮޓޯތަކެއްވެސް ސޯޝަލް މީޑިއާގައި ދަނީ ދައުރުވަމުންނެވެ. ފޮޓޯތަކުން ފެންނަ ގޮތުން ޖާބިރު ހުންނެވީ މާސްކުވެސް ނާޅުއްވައެވެ. މިކަމާ ގުޅިގެން ފުނަދޫ ރައްޔިތުންގެ ކަންބޮޑުވުން އިންތިހާއަށް ބޮޑުވެފައިވާ ކަމަށް މައުލޫމާތު ލިބިފައި ވެއެވެ.\nކޮވިޑް-19 ގެ ހާލަތާއި ގުޅިގެން އެއްރަށުން އަނެއް ރަށަށް ދަތުރުކުރުމުގައި އަމަލުކުރަންޖެހޭ ހާއްސަ އުސޫލެއް އެޗްޕިއޭއިން ވަނީ އެކުލަވާލާފައެވެ.\nއެގޮތުން މާލެއިން އެހެން ރަށަކަށް ދާނަމަ ނަގަންޖެހޭ ހުއްދަތަކެއް ހުރެއެވެ. އަދި 10 ދުވަހުގެ ކަރަންޓީނު މުއްދަތުވެސް ފުރިހަމަ ކުރަންޖެހެއެވެ.\nދައުލަތުގެ އިސްވެރިން ރަށްރަށަށް ދާނަމަވެސް ދެވެނީ ހާއްސަ ހުއްދައެއްގެ ދަށުންނެވެ.\nއަބުދުﷲ ޖާބިރު އެޗް.ޕީ.އޭ މޯލްޑިވްސް ޕޮލިސް ސާވިސް ސިޔާސީ


Ras Online - ރައީސް ޞާލިޙްގެ ވެރިކަން މިވީ ބޮޑު ސަމާސާއަކަށް - ޑރ. ޖަމީލް\nރައީސް ޞާލިޙްގެ ވެރިކަން މިވީ ބޮޑު ސަމާސާއަކަށް - ޑރ. ޖަމީލް\nޑރ.މުޙައްމަދު ޖަމީލް އަޙްމަދު (ކ). ރައީސް ޞާލިޙް (މ). ހެލްތް މިނިސްޓަރ ޢަބްދުﷲ އަމީން (ވ)\nރައީސް އިބްރާހިމް މުޙައްމަދު ޞާލިޙްގެ ވެރިކަން މިވީ ބޮޑު ސަމާސާއަކަށް ކަމަށް ކުރީގެ ނައިބު ރައީސް ޑރ.މުޙައްމަދު ޖަމީލް އަޙްމަދު ވިދާޅުވެއްޖެއެވެ.\nކޯވިޑް-19 އާ ގުޅިގެން ހެލްތު މިނިސްޓްރީން ކުރި ޚަރަދުތަކުގައި ކޮރަޕްޝަނަށް މަގުފަހިވާ ގޮތަށް ބޮޑެތި ހޭދަތަކެއް ކޮށްފައިވާ ކަމަށް އޮޑިޓަރ ޖެނެރަލް ފާހަގަކުރައްވާތީ އެކަންކަން ބަލައި ތަހުގީގުކޮށް، ހެލްތު މިނިސްޓަރު ޢަބްދުﷲ އަމީންއަށް ދަޢުވާކުރަން ފޮނުވުމުން ވެސް، އަމީން މަޤާމުން ވަކިނުކުރައްވާތީ އެކަމަށް ފާޑުވިދާޅުވެ ޑރ. ޖަމީލް ވިދާޅުވީ ރައީސް ޞާލިޙްގެ ވެރިކަން ބޮޑު ސަމާސާ އަކަށް ވެފައިވާ ކަމަށެވެ.\nހެލްތު މިނިސްޓްރީން ހިންގި މި ޚިޔާނާތްތަކާއި ގުޅިގެން މިނިސްޓަރު އަމީން ހިމެނިވަޑައިގަންނަވާހެން 11 ބޭފުޅަކަށް ދަޢުވާކުރަން އޭސީސީން މިހާރު ވަނީ ޕީޖީއަށް ފޮނުވާފައެވެ. އެ މައްސަލައިގައި ދަޢުވާކުރުމާމެދު ޕީޖީން އަދި ވަކި ގޮތެއް ނިންމާފައި ނުވާއިރު އަމިއްލައަށް މަސައްކަތުން އެކަހެރިވެ ވަޑައިގެން ހުންނެވި އަމީން ގެންދަވަނީ ބަރާބަރަށް މަހު މުސާރަ ނަންގަވަމުންނެވެ.\nމިކަމާ ގުޅިގެން ޑރ.ޖަމީލް ކުރެއްވި ޓްވީޓެއްގައި ވިދާޅުވީ ރައީސް އިބްރާހިމް މުޙައްމަދު ޞާލިޙްގެ ވެރިކަން މިވީ ބޮޑު ސަމާސާއަކަށް ކަމަށެވެ. އަދި ކޮރަޕްޝަނަށް ޒީރޯ ޓޮލަރެންސްއޭ ވިދާޅުވެ ކެމްޕޭން ފޯރީގައި އުޅުއްވި ނަަމަވެސް އެ ކަމަށް ޢަމަލުނުކުރާ ކަމަށް ޑރ. ޖަމީލް ވިދާޅުވިއެވެ.\n"ރައީސް އިބްރާހިމް މުޙައްމަދު ޞާލިޙްގެ ވެރިކަން މިވީ ބޮޑު ސަމާސާއަކަށް, ޤާނޫނު އަސާސީން މަތިކޮށްފައިވާ ބާރުވެސް އެނގިނުލައްވާ، ކޮރަޕްޝަނަށް ޒީރޯ ޓޮލަރެންސްއޭ ވިދާޅުވެ ކެމްޕޭން ފޯރީގައި، މި ކުށަށް ތަޙުޤީޤުކުރެވި ދަޢުވާ އުފުލިޔަސް ލަދުގަނެ ވަޒީފާ ގެއްލޭވަރުގެ ކަމެއްނޫން، މިއީ ހަމަ ޠާހިރުގޮތްތޯ!" ހެލްތު މިނިސްޓަރ އަމީންގެ ގާތް އެކުވެރިއެއްގެ ގޮތުގައި ފާހަގަ ކުރެވިފައިވާ ޑރ. ޖަމީލްގެ ޓްވީޓްގައި ވެއެވެ.\n149 ވެންޓިލޭޓަރު ހޯދުމުގައި މަގާމުގެ ނުފޫޒު ބޭނުންކޮށްގެން ދައުލަތަށް ގެއްލުންވާ ގޮތަށް އަމަލުކޮށްފައިވާ ކަމުގެ ތުހުމަތުގައި ހެލްތު މިނިސްޓަރު އަބްދުﷲ އަމީނާއި ބިޑް ކޮމިޓީގެ މެމްބަރުން ހިމެނިވަޑައިގަންނަވާ ގޮތަށް 11 ބޭފުޅެއްގެ މައްޗަށް ދައުވާ ކުރަން ފޮނުވާފައިވާ ކަމަށް އެންޓި ކޮރަޕްޝަން ކޮމިޝަން (އޭސީސީ) އިން ވަނީ ބުނެފައެވެ.\nއޭސީސީން މި މައްސަލައިގެ ތަހުގީގު ނިންމައި ނެރުނު ބަޔާނުގައި ބުނެފައިވަނީ ވެންޓިލޭޓަރު ހޯދުމާ ގުޅޭ މައްސަލައަކީ އެ ކޮމިޝަނުން މިހާތަނަށް ތަހުގީގު ކުރި އެންމެ ބޮޑު އެއް ކޮރަޕްޝަންގެ މައްސަލަ ކަމަށެވެ. ފުލުހުންނާ ގުޅިގެން ކުރިއަށް ގެންދިޔަ އެ ތަހުގީގުގައި ދައުލަތުގެ އެކިއެކި އިދާރާތަކުން 1600 ޑޮކިއުމެންޓަކާއި، 500 އީމެއިލް ބެކަޕް ތަހުގީގު ޓީމުން އެނެލައިޒް ކުރި ކަމަށް އޭސީސީން ބުނެފައިވެއެވެ.\nއޭގެކުރިން ޖަމީލުގެ ނައިބުރައީސްކަންވީ ކުޅޭކުޅޭ އެއްޗަކަށް ދެއްތޯ?


Ronaldo aaeku Juventus ah mi faharuves maayooskan! - AO News\nރޮނާލްޑޯއާއެކު ޔުވެންޓަސް އަށް މިފަހަރު ވެސް މާޔޫސްކަން!\nޕޯޓޯއާ ދެކޮޅަށް ޔުވެންޓަސް ކުޅުނު މެޗުގެ ތެރެއިން. --ފޮޓޯ: ޓުވިޓާ\nޔުއެފާ ޗެމްޕިއަންސް ލީގުގެ ދެވަނަ ބުރުގައި ރޭ ކުޅުނު މެޗުން 3-2 އިން ޔުވެންޓަސް މޮޅުވިނަމަވެސް، 4-4 ގެ އެގްރިގޭޓުން ދެ ޓީމު އެއްވަރުވެ ރަށުން ބޭރުގައި ޖެހިގޯލުން ޕޯޓޯ އިން ކުރިހޯދުމުން ޔުވެންޓަސް އެ މުބާރާތުން ކަޓައިފިއެވެ.\nމިއީ ޕޯޗުގަލްގެ ތަރި ކްރިސްޓިއާނޯ ރޮނާލްޑޯއާއެކު ޔުއެފާ ޗެމްޕިއަންސް ލީގުގެ ތަށި ކާމިޔާބުކުރުމަށް އަމާޒުހިފާފައިވާ ޔުވެންޓަސް އަށް އެ މުބާރާތުގެ ދެވަނަ ބުރުގައި ނާކާމިޔާބީއާ ކުރިމަތިލާންޖެހުނު ވިދިވިދިގެން ދެވަނަ ފަހަރެވެ. މިދިޔަ އަހަރުގެ މުބާރާތުގެ ދެވަނަ ބުރުގައި ފްރާންސްގެ އޮލިމްޕިކް ލިޔޯން އަތުން ބަލިވިއިރު، އޭގެކުރީ އަހަރުގެ މުބާރާތުން އެ ޓީމު ބަލިވީ ކުއާޓާ ފައިނަލްގައި ނެދަލެންޑްސްގެ އަޔެކްސް އެމްސްޓެޑަމް އަތުންނެވެ.\nމީގެއިތުރުން، މިއީ ވޭތުވެދިޔަ 17 އަހަރު ތެރޭގައި ޗެމްޕިއަންސް ލީގުގެ ނޮކައުޓް ބުރުގައި ފުރަތަމަ ލެގުން މޮޅުވުމަށް ފަހު ދެވަނަ ލެގުގައި ނަތީޖާއެއް ނެރެގެން ޕޯޓޯ އިން ކުއާޓާ ފައިނަލަށް ދަތުރުކުރި ފުރަތަމަ ފަހަރެވެ. ޕޯޓޯ އެންމެ ފަހުން ނޮކައުޓް ބުރު މޮޅަކުން ފަށައިގެން ކުއާޓާ ފައިނަލުގައި ކުޅުނީ 2004 ވަނަ އަހަރު އެވެ. އެ ފަހަރުގެ މުބާރާތުގައި ހޯސޭ މޮރީނިއޯގެ އިރުޝާދުގެ ދަށުން އެ ޓީމު ވަނީ ޗެމްޕިއަންކަން ކާމިޔާބުކޮށްފައެވެ.\nރޭގެ މެޗަށް ނިކުތްއިރު ޔުވެންޓަސް އަށް ދިމާވެފައިވާ އެންމެ ބޮޑު މައްސަލައަކީ އަނިޔާގެ ސަބަބުން އާޖެންޓީނާގެ ފޯވާޑް ޕައޮލޯ ޑިބާލާ އަށް ރޭގެ މެޗުގައި ނުކުޅެވުމެވެ. މީގެއިތުރުން، އެ ޓީމުގެ މެދުތެރޭގައި މުހިއްމު ދައުރެއް އަދާކުރަމުން އަންނަ އުރުގުއޭގެ މިޑްފީލްޑަރު ރޮޑްރިގޯ ބެންޓަންކޫރް ކޮވިޑް-19 އަށް ޕޮޒިޓިވްވެފައިވާތީ ރޭގެ މެޗު ވަނީ ގެއްލިފައެވެ.\nރޭގެ މެޗުގައި ޕޯޓޯގެ ކުޅުންތެރިން ލަނޑުޖެހުމަށްފަހު އުފާ ފާޅުކުރަނީ. –ފޮޓޯ: ޔުއެފާ.ކޮމް\nޔުވެންޓަސްގެ އެލިއާންޒް ސްޓޭޑިއަމްގައި ރޭ ކުޅުނު މެޗުގެ 19 ވަނަ މިނެޓުގައި ހީކުރިގޮތާ ހިލާފަށް ކުރީން ލީޑްނެގީ ވެސް ޕޯޓޯ އިންނެވެ. މިއީ ޕެނަލްޓީއޭރިޔާތެރެއިން އެ ޓީމުގެ އިރާން ފޯވާޑް މަހުދީ ތަރޭމީ އަށް ޔުވެންޓަސްގެ ޑިފެންޑަރު މެރީހް ޑެމިރާލް ކުރި ފައުލަކަށް ރެފްރީ ދިން ޕެނަލްޓީއަކުން ސާޖިއޯ އޮލިވޭރާ ކާމިޔާބުކުރި ގޯލެކެވެ. އޭގެކުރީން، މެޗުގެ ކުރީކޮޅު ޔުވެންޓަސްގެ ފޯވާޑް އަލްވާރޯ މޮރާޓާ އަށް ރަނުގެ ފުރުޞަތެއްލިބި ބޭކާރުވެފައިވާއިރު ޕޯޓޯގެ ފޯވާޑް ތަރޭމީ ފޮނުވާލި ބޯޅަ އަމާޒުވީ ގޯލްގެ ހުރަސްދަނޑިއަށެވެ. އޭގެފަހުން، މޮރާޓާ ފޮނުވާލި ހަމަލާގެ ހުރަހަކަށްވީ ވެސް ޕޯޓޯގެ ކީޕަރު އަގަސްޓީން މާޗެސިން އެވެ.\nދެވަނަ ހާފްގެ ކުޅުން ފެށިގެން ހަތަރުވަނަ މިނެޓުގައި ރޮނާލްޑޯ ދިން ބޯޅައަކުން އިޓަލީގެ ވިންގާ ފެޑެރީކޯ ޗިއޭސާ ވަނީ ގޯލެއް ޖަހައި ޔުވެންޓަސް އަށް ނަތީޖާ ހަމަހަމަކޮށްދީފައެވެ. އޭގެފަހުން، މެޗުގެ 54 ވަނަ މިނެޓުގައި ތަރޭމީ އަށް ދެވަނަ ރީނދޫ ކާޑަކާއެކު ރަތެއް ދެއްކުމުން ޕޯޓޯގެ ކުޅުންތެރިއަކު މަދުވުމުގެ ފައިދާނަގައި، މެޗުގެ 63 ވަނަ މިނެޓުގައި ކޮލަމްބިއާގެ ހުއާން ކުއަޑްރާޑޯ ތަނަވަސްކުރި ފުރުޞަތަކުން ޗިއޭސާ ވަނީ އިތުރު ގޯލެއްޖަހައި ޔުވެންޓަސް އަށް ފުރަތަމަ ފަހަރަށް ލީޑްނަގައިދީފައެވެ.\nއޭގެފަހުން، މެޗުގެ 78 ވަނަ މިނެޓުގައި ކުއަޑްރާޑޯ ނަގައިދިން ރީތި ހުރަހަކުން ރޮނާލްޑޯ އަށް ލިބުނު ފުރުޞަތުގެ ބޭނުންހިފޭގޮތްނުވިއިރު އޭގެ ހަތަރު މިނެޓުފަހުން، ޗިއޭސާ ފޮނުވާލި ބޯޅަ ޕޯޓޯގެ ކީޕަރު މާޗެސިން މަތަކުރިއެވެ. އަދި އޭގެފަހުން، މެޗުގެ އިތުރުވަގުތުގައި ކުއަޑްރާޑޯ ފޮނުވާލި ހަމަލާ އަމާޒުވީ ގޯލްގެ ހުރަސްދަނޑިއަށެވެ.\nމެޗުގެ ފުރިހަމަވަގުތު ހަމަވިއިރު ދެ ޓީމު 3-3 ގެ އެގްރިގޭޓުން އެއްވަރުވުމުން ނަތީޖާ ނެރެން ކުޅެވުނު އިތުރުވަގުތުގެ ދެ ހާފުގެ ތެރެއިން ފުރަތަމަ ހާފު ނިމުނީ ދެ ޓީމަށް އިތުރު ގޯލެއް ނުޖެހިއެވެ. އެކަމަކު އިތުރުވަގުތުގެ ދެވަނަ ހާފުގެ ކުޅުން ފެށިގެން 10 ވަނަ މިނެޓުގައި ޕޯޓޯއިން ކާމިޔާބުކުރި ގޯލާއެކު ޔުވެންޓަސް އަށް ވަނީ އިތުރު މައްސަލަތައް ކުރިމަތިވެފައެވެ. ހިލޭޖެހުމަކުން އޮލިވޭރާ ފޮނުވާލި ބޯޅަ ގޯލްގެ ތެރެއަށް ވަނީ ޑިފެންސިވް ފާރުގައި ހުރި ރޮނާލްޑޯގެ ފައި ދަށުން ގޮސް ޔުވެންޓަސްގެ ކީޕަރު ވޮޝިއެކް ޝެޒްނީ އަތުގައި ޖެހިފައެވެ. އޭގެ ދެ މިނެޓުފަހުން، ފްރާންސްގެ މިޑްފީލްޑަރު އެޑްރިއެން ރަބިއޯ ބޮލުން ވައްދާލި ލަނޑާއެކު ޔުވެންޓަސް އަލުން ލީޑްނެގިނަމަވެސް، އަނެއް ބުރުން ޖާގަ ހޯދުމަށްޓަކައި އިތުރު ގޯލެއް ޖެހުމަށް ކުރި މަސައްކަތް ކާމިޔާބުވާގޮތެއްނުވިއެވެ.\nކުޅިވަރުކްރިސްޓިއާނޯ ރޮނާލްޑޯދުނިޔެޔުއެފާ ޗެމްޕިއަންސް ލީގުޔުވެންޓަސްޕޯޓޯ


ނޭހާ، ހާޝް، އަމިތު، ޖިމް އަދި "ތައިޝް" ގެ ޑައިރެކްޓަރު ބިޖޯއި.\n30 މެއި 2019 - 08:33 1 comment\nމިދިޔަ އަހަރުގެ އެންމެ ކާމިޔާބު އެއް ފިލްމު ކަމަށްވާ "އިސްތިރީ" ގެނެސްދިން ޑައިރެކްޓަރު އަމަރު ކޯޝިކްގެ އާ ފިލްމު "ބާލާ" އަންނަ ނޮވެމްބަރު ރިލީޒްކުރާ ގޮތަށް ނިންމައިފި އެވެ.\nދިނޭޝް ވިޖަންގެ މެޑޮކް ފިލްމްސް އާއި ޖިއޯ ސްޓޫޑިއޯ ގުޅިގެން ގެނެސްދޭ ކޮމެޑީ މި ފިލްމު ސިނަމާތަކަށް ގެންނަން ނިންމާފައި ވަނީ ނޮވެމްބަރު މަހުގެ 22 ގަ އެވެ. މިހާރު ޝޫޓިން ވެސް ކުރިއަށްދާ މި ފިލްމުގެ ލީޑް ތަރިންނަކީ އަޔޫޝްމަން ކުރާނާ އާއި ބޫމީ ޕެޑްނޭކަރު އަދި ޔާމީ ގޯތަމް އެވެ.\nފިލްމުގެ އިތުރު ކާސްޓުންގެ ތެރޭގައި ޖާވިދު ޖެފްރީ، ސޯރަބް ޝުކްލާ އަދި ސީމާ ޕަހްވާ ހިމެނެ އެވެ.\n"ބާލާ" އަކީ 2012 ގައި އަޔޫޝްމަން ބޮލީވުޑަށް ތައާރަފުވި ފިލްމު "ވިކީ ޑޯނާ" ގެ ބަތަލާ ޔާމީއާ އެކު އޭނާ ކުޅޭ ދެވަނަ ފިލްމެވެ. އަދި މިއީ ބޫމީއާ އެކު އަޔޫޝްމަން ކުޅޭ ތިން ވަނަ ފިލްމެވެ. އެ ދެ ތަރިން ވަނީ "ޝުބް މަންގަލް ސާވްދާން" އާއި "ދަމް ލަގާ ހައިޝާ" ގައި މަސައްކަތްކޮށްފަ އެވެ.\nވަރަށް ތަފާތު ވާހަކައަކަށް ހަދާ "ބާލާ" ގައި އަޔޫޝްމަން ފެނިގެން ދާނީ ބޯ ތަލަމުންވަމުންދާ މީހެއްގެ ރޯލުންނެވެ.\n"83" ގެ ޓީމް އިނގިރޭސިވިލާތަށް ފުރައިފި\nއަންނަ މަހުގެ5ގައި ޝޫޓިން ފަށާ ކަބީރު ހާންގެ ކްރިކެޓް ފިލްމު "83" ގެ ކާސްޓާއި ކްރޫ އެ ގައުމަށް ފުރައިފި އެވެ.\nޓީމް ފުރުމުގެ ކުރިން މުމްބާއީގައި ވަނީ ހާއްސަ ހަފުލާއެއް ވެސް ބާއްވައިފަ އެވެ. އެ ހަފުލާގައި "83" ގެ ކާސްޓް ދައްކައިލީ ކަޅާއި ހުދު އަދި ނޫކުލައިގެ ޓައީ އެޅި ސޫޓާ އެކީގަ އެވެ. މި ފިލްމުގެ އެންމެ މުހިއްމު ތަރިއަކީ ރަންވީރު ސިންގެވެ. އޭނާ ފިލްމުގައި ފެނިގެން ދާނީ އިންޑިއާ އިން 1983 ގެ ކްރިކެޓް ވޯލްޑް ކަޕް ކާމިޔާބު ކުރި އިރު، ޓީމްގެ ކެޕްޓަނަކަށް ހުރި ކަޕިލް ދޭވްގެ ރޯލުންނެވެ.\nއޭރު ޓީމްގައި ހިމެނޭ ކުޅުންތެރިންގެ ގޮތުގައި ފިލްމު ފެނިގެންދާ ކާސްޓްގެ ތެރޭގައި ސާގިބް ސަލީމް، އައްމީ ވާކް، ތާހިރު ރާޖް ބާސިން، ހާޑީ ސަންދޫ، ޗިރާގް ޕަޓިލް، އަދިނާތު ކޮތާރޭ، ޖިވާ، ޑިންކަރު ޝަރުމާ، އާރް ބަދުރީ، ނިޝާންތު ދަހިޔާ، ޖަތިން ސަރުމާ އަދި ޕަންކަޖް ތުރިޕަތީ ހިމެނެ އެވެ.\nއިނގިރޭސިވިލާތަށް "83" ގެ ޓީމް ފުރައިގެން ދިޔައީ އިންޑިއާގައި ގާތްގަނޑަކަށް ހަ މަސް ދުވަހުގެ ޓްރޭނިންތަކެއް ހަދައިފަ އެވެ.\nމި ފިލްމު ރިލީޒް ކުރާނީ އަންނަ އަހަރުގެ އެޕްރީލް 10 ގަ އެވެ.\nބިޖޯއިގެ އާ ފިލްމަކީ "ތައިޝް"\n"ވަޒީރު" އާއި "ޑޭވިޑް" ފަދަ ފިލްމުތައް ގެނެސް ދިން ޑައިރެކްޓަރު ބިޖޯއި ނަމްބިއާ "ތައިޝް" ކިޔާ ފިލްމެއްގެ މަސައްކަތް ފަށަން ތައްޔާރުވެއްޖެ އެވެ.\nCan't wait bro ... Finally getting to do or make the film we wanted to .. let's get this party started 🤘😎 https://t.co/2FhUDA1qPv\n— Amit Sadh (@TheAmitSadh) May 28, 2019\nއިނގިރޭސިވިލާތުގައި ޝޫޓް ކުރާ ފިލްމުގެ މުހިއްމު ތަރިންނަކީ ޖިމް ސަރްބް، އަމިތު ސާދު، ހާޝްވަރުދަން ރާނޭ އަދި ނޭހާ ޝަރުމާ އެވެ.\nބަދަލު ހިފުމުގެ ވާހަކައެއް ކިޔައިދޭ ތުރިލާ "ތައިޝް" ގެ ޝޫޓިން ޖުލައި މަހު ފަށާ އިރު، މުޅި ފިލްމު އެއްކޮށް ޝޫޓް ކުރާނީ އިނގިރޭސިވިލާތުގަ އެވެ.\nބިޖޯއި އެންމެ ފަހުން ޑައިރެކްޓް ކުރި ފިލްމަކީ ސައުތުގެ މަޝްހޫރު އެކްޓަރު ދަލްގޫރު ސަލްމާނާ އެކު ގެނެސް ދިން 2017 ގެ "ސޯލޯ" އެވެ.\n"ބިގް ބޮސް 13" ސެޕްޓެމްބަރުގައި\nސަލްމާން ހާން ހޯސްޓް ކުރާ ކަލާޒްގެ ޗެނެލްގެ ރިއަލިޓީ ޝޯ "ބިގް ބޮސް" ސީޒަން 13 މި އަހަރުގެ ސެޕްޓެމްބަރު މަހުގެ 29 ގައި ދައްކަން ފަށާ ގޮތަށް ނިންމައިފި އެވެ.\nGood News For #biggboss fans #BiggBoss13 to start in September, makers bring about drastic changes in the format\n— The Filmy Buzz (@TheFilmyBuzz) May 28, 2019\nމީޑިއާތަކުން ބުނީ ސަލްމާން ސޮއިކޮށްފައި ހުރި ފިލްމުތަކެއްގައި ވެސް ބިޒީކޮށް މަސައްކަތް ކުރަން ޖެހޭތީ "ބިގް ބޮސް" މި ފަހަރު ގެނެސް ދޭނީ ގޮރެގާއޯގެ ފިލްމު ސިޓީގައި ތައްޔާރުކޮށްފައިވާ ސެޓެއްގައި ކަމަށެވެ. ކުރިން މި ޝޯ ގެނެސް ދެނީ ލޮނަވާލާގައި ތައްޔާރުކޮށްފައިވާ އަގު ބޮޑު ސެޓަކުންނެވެ.\n"ބިގް ބޮސް 13" ސެޕްޓެމްބަރު މަހުގެ 29 ގައި ފެށުމަށް ފަހު، ޝޯގެ ގްރޭންޑް ފިނާލޭ ތާވަލުކޮށްފައި ވަނީ ޖެނުއަރީ، 12، 2020 އަށެވެ. މި ޝޯއަކީ އާންމުކޮށް 15 ހަފުތާގެ މުއްދަތަކަށް، ސެލެބްރިޓީންނާއި އާންމުންގެ ތެރެއިން ބަޔަކު ގެއެއްގެ ތެރޭގައި ބައިތިއްބައިގެން ގެނެސްދޭ ޝޯއެކެވެ.\n"ބިގް ބޮސް" ސީޒަން 13 އާ އެކުއެކީގައި ސަލްމާން، ސަންޖޭ ލީލާ ބަންސާލީގެ ފިލްމު "އިންޝާﷲ" ގެ ޝޫޓިން ވެސް ކުރިއަށް ގެންދާނެ އެވެ. އެ ފިލްމަކީ އަންނަ އަހަރުގެ ފިތުރު އީދުގައި ރިލީޒް ކުރާ ފިލްމެކެވެ.\nމިދިޔަ އަހަރު ގެނެސް ދިން "ބޮގް ބޮސް" ސީޒަން 12 ކާމިޔާބު ކުރީ ޓީވީ ބަތަލާ ޝިލްޕާ ޝިންޑޭ އެވެ.


"Vakin Loabin" ge shooting nimmaalaifi | Mihaaru\n"ވަކިން ލޯބިން" ލީޑް ރޯލް ކުޅެފައިވާ ނުޒޫ، ޖުމަލް އަދި މަޖޫ: ފިލްމް އަޅުވާނީ މާޗް5ގައި.\n06 ނޮވެމްބަރ 2017 - 06:35 1 comment\nއައިޝަތު ފުއާދު ތައުފީގުގެ ސްކްރީންޕްލޭއަކަށް، އަލީ ޝިފާއު (ޗިއްޕެ) ޑައިރެކްޓް ކުރާ ފިލްމްގެ ޝޫޓިން ފެށީ މިދިޔަ އޮގަސްޓް މަހުގެ ތެރޭގަ އެވެ. މި ފިލްމަކީ ވަރިފަށަށް އަރާ ޒުވާން ދެމަފިރިއެއްގެ ވާހަކަ ކިޔައިދޭ ފެމިލީ ޑްރާމާއެކެވެ.\nޕްރޮޑިއުސަރު މުހައްމަދު އަލީ (މޮގާ) ބުނީ ފިލްމްގެ ބައެއް ލަވަތަކުގެ ބައެއް ތަންތަންކޮޅު އަދި ޝޫޓް ކުރަމުން ދިޔަ ނަމަވެސް، ފިލްމްގެ މައިގަނޑު ޝޫޓިން އެއްކޮށް ނިމި، މިހާރު އެޑިޓިން ނިމިފައިވާ ކަމަށެވެ.\n"ވަރަށް ހިތްހަމަޖެހޭ މީގެ މަސައްކަތް ކުރިއަށް ދިޔަ ގޮތާ ދޭތެރޭ. އިދާރަކުރެއްވިއްޔާ އަނެއްކާ ވެސް ބެލުންތެރިންނަށް ހަމަ ކަމުދާނެ ރީތި ފިލްމަކަށް މި ފިލްމްވެގެން ދާނެ،" މާލެ، ހުޅުމާލެ އަދި ވިލިމާލޭގައި ޝޫޓް ކުރި ފިލްމާ ބެހޭ ގޮތުން އޭނާ ބުންޏެވެ. "ފިލްމްގެ ޕްރޮމޯޝަނަލް މަސައްކަތްތައް އަޅުގަނޑުމެން ފަށާނަން ޑިސެމްބަރު މަހުގެ ތެރޭގައި."\nMaju dhen annaany serious character akaa eku\n"ވަކިން ލޯބިން" އާ ބެހޭ ގޮތުން މަޖޫ ދިން އިންޓަވިއުއެއް.\n"ވަކިން ލޯބިން" ގެ ލީޑް ރޯލުން ފެނިގެން ދާނީ ޖުމައްޔިލް ނިމާލް (ޖުމަލް) އާއި މަރިޔަމް މަޖުދާ (މަޖޫ) ގެ އިތުރުން ނުޒުހަތު ޝުއައިބް (ނުޒޫ) އެވެ. މި ފިލްމަކީ މިދިޔަ އަހަރު ރިލީޒް ކުރި "ވާށޭ މަށާއެކީ" އަށް ފަހު، ޖުމަލް އާއި މަޖޫގެ ޖޯޑު ސްކްރީނުން އެކުގައި ފެނިގެން ދާނެ ފުރަތަމަ ފިލްމެވެ.\nމުޅިން ވެސް އަމިއްލަ ރާގުގެ ލަވަތައް ހިމެނޭ "ވަކިން ލޯބިން" ސިނަމާ އަށް އަންނާނީ މާޗް 5، 2018 ގަ އެވެ. މި ފިލްމަކީ ޑާކް ރެއިނުން އަންނަ އަހަރަށް ތާވަލު ކުރި ފިލްމްތަކުގެ ތެރެއިން ސިނަމާ އަށް އަންނާނެ ފުރަތަމަ ފިލްމެވެ.\nއެ ސްޓޫޑިއޯ އިން އެންމެ ފަހުން އެޅުވީ މި އަހަރު ރިލީޒްކޮށް، ބޮޑު ކާމިޔާބީއެއް ހޯދި "މީ ލޯތްބަކީ" އެވެ.


Everton katuvaalai dhevana division ge QPR gadha 16 ah | Mihaaru\nކިއުޕީއާރު މޮޅުވި ޕެނަލްޓީއަށް ފަހު ކުޅުންތެރިން އުފާފާޅު ކުރަނީ\n22 ސެޕްޓެމްބަރ 2021 - 11:10\nލަންޑަން (ސެޕްޓެމްބަރު 22) - އިނގިރޭސި ޗެމްޕިއަންޝިޕް ކްލަބް ކުއީންސް ޕާކް ރޭންޖާސް (ކިއުޕީއާރު) އަތުން ބަލިވެ، ޕްރިމިއަ ލީގު ކްލަބް އެވަޓަން އިނގިރޭސި ލީގު ކަޕް (ކަރަބާއޯ ކަޕް) އިން ކަޓައިފި އެވެ.\nއެވަޓަން ކެޓީ ފުރިހަމަ ވަގުތުގައި 2-2 އިން އެއްވަރުވެ، ޕެނަލްޓީގައި 8-7 އިން ކިއުޕީއާރު ކުރި ހޯދުމުންނެވެ.\nމެޗުގައި ދެފަހަރަށް ވެސް އެވަޓަން އަށް ޖެހުނީ ފަހަތުން އަރައި ނަތީޖާ އެއްވަރު ކުރާށެވެ. ފުރަތަމަ ހާފުގެ 18 ވަނަ މިނިޓުގައި ޗާލީ އޮސްޓިން ކިއުޕީއާރަށް ފުރަތަމަ ފަހަރަށް ލީޑު ނަގައިދިންއިރު އެވަޓަން އަށް ނަތީޖާ އެއްވަރު ކޮށްދިނީ ލޫކާ ޑީނޭ އެވެ. އޭގެ ހަތަރު މިނިޓު ފަހުން ކިއުޕީއާރަށް އަނެއްކާވެސް ލީޑު ނަގައިދިނީ ފުރަތަމަ ލަނޑު ވެސް ޖަހައިދިން އޮސްޓިން އެވެ.\nއެވަޓަން އަށް ދެވަނަ ފަހަރަށް ނަތީޖާ އެއްވަރުކޮށްދިނީ ދެވަނަ ހާފު ފެށިގެން ދެވަނަ މިނިޓުގައި ޓައުންސެންޑެވެ.\nޕެނަލްޓީގައި ކިއުޕީއާރު މޮޅުވީ ޓޮމް ޑޭވިސް ފޮނުވާލި އެވަޓަންގެ އަށްވަނަ ޕެނަލްޓީ ކީޕަރު މަތަކުރުމުންނެވެ.\nމިއީ 2008 ވަނަ އަހަރަށް ފަހު ކިއުޕީއާރު ލީގު ކަޕް މުބާރާތުގެ ހަތަރުވަނަ ބުރަށް ދަތުރުކުރި ފުރަތަމަ ފަހަރެވެ.\nލީގު ކަޕް ތިންވަނަ ބުރުގައި ރޭ ކުޅުނު އިތުރު މެޗުތަކަށް ބަލައިލާއިރު ލިވަޕޫލުން ވަނީ 3-0 އިން ނޯވިޗް ސިޓީ ބަލިކޮށްފަ އެވެ. ޕެނަލްޓީ ޖަހައިގެން ލީޑްސް ޔުނައިޓެޑުން ފުލަމް ބަލިކުރިއިރު، އެންމެ ފަހުގެ ޗެމްޕިއަން މެންޗެސްޓަ ސިޓީން ތިންވަނަ ޑިވިޝަނުގެ ޗައިކޯމްބް ވެންޑެރާސް ބަލިކުރީ 6-1 އިންނެވެ.\nމީގެ އިތުރުން ދެވަނަ ޑިވިޝަނުގައި ކުޅޭ ސްޓޯކް ސިޓީން ވަނީ 3-1 އިން ޕްރިމިއަ ލީގުގެ ވަޓްފޯޑް ބަލިކޮށްފަ އެވެ.\nއެންމެ ތަފާތު ބޮޑު މޮޅެއް ހޯދީ މިސީޒަނުގައި އަލަށް ޕްރިމިއަ ލީގަށް ޕްރޮމޯޓްވި ބްރެންޓްފޯޑް އެވެ. އީއެފްއެލް ލީގު2(ހަތަރުވަނަ ޑިވިޝަން) ގެ އޯލްޑަމް އެތްލެޓިކްގެ މައްޗަށް ބްރެންޓްފޯޑުން ކުރިހޯދީ 7-0 އިންނެވެ.\nމި ބުރުގެ ފޯރިގަދަ މެޗްތަކެއް މިރޭ ވެސް ކުޅޭނެ އެވެ. ޗެލްސީން އަމިއްލަ ދަނޑުގައި އެސްޓަން ވިލާއާ ދެކޮޅަށް ނުކުންނައިރު، އަމިއްލަ ދަނޑުގައި މެންޗެސްޓަ ޔުނައިޓެޑް ނުކުންނާނީ ވެސްޓް ހޭމްއާ ދެކޮޅަށެވެ. އަދި ރަށުން ބޭރުގައި ޓޮޓެންހަމް ބައްދަލުކުރާނީ ވުލްވްސްއާ ދެކޮޅަށެވެ.\nއެވަޓަން ކްއީންސް ޕާކް ރޭންޖާސް އިންގްލިޝް ލީގު ކަޕް


England Ge 2019 Vana Aharuge Enme Football Kulhuntheriya Ge Award Henderson Ah - Vaguthu\nއިންގްލަންޑުގެ މޮޅު ކުޅުންތެރިއާގެ އެވޯޑް ހެންޑަސަން އަށް\nއިންގްލަންޑުގެ މިދިޔަ އަހަރުގެ އެންމެ މޮޅު ފުޓްބޯޅަ ކުޅުންތެރިއަކަށް ލިވަޕޫލްގެ ކެޕްޓަން ޖޯޑަން ހެންޑަސަން ހޮވިއްޖެ އެވެ.\nހެންޑަސަން އަށް މި މަގާމް ލިބުނީ ދެ ވަނަ ހޯދި ޕްރިމިއާ ލީގް ޗެމްޕިއަން މެންޗެސްޓާ ސިޓީގެ ފޯވަޑް ރަހީމް ސްޓާލިން އާއި ތިން ވަނަ އަށް ދިހަ ޓޮޓެންހަމްގެ ފޯވަޑް ހެރީ ކޭން ފަހަތަށް ޖައްސާލުމަށްފަހު އެވެ.\nއުމުރުން 29 އަހަރުގެ ހެންޑަސަން ވަނީ މިދިޔަ ސީޒަނުގައި ލިވަޕޫލާއެކު ގިނަ ކާމިޔާބީތަކެއް ހޯދައިފަ އެވެ. އެގޮތުން 2005 ވަނަ އަހަރުގެ ފަހުން ފުރަތަމަ ފަހަރަށް ޔޫރަޕްގެ އެންމެ ޝަރަފްވެރި ކްލަބް ފުޓްބޯޅަ މުބާރާތުގެ ތަށި ލިވަޕޫލުން އުފުލާލި އިރު ހެންޑަސަން ވަނީ އެ ޓީމުގެ މެދުރޭގައި މޮޅު ކުޅުމެއް ދައްކައިފައެވެ. ލިވަޕޫލުން ވަނީ ޔުއެފާ ސުޕަ ކަޕްގެ އިތުރުން ފީފާ ކްލަބް ވޯލްޑް ކަޕްގެ ޗެމްޕިއަންކަން ވެސް މިދިޔަ ފަހަރު ހޯދައިފަ އެވެ.\nޔޫރަޕްގައި ބޮޑެތި ކާމިޔާބީތަކެއް ހޯދުމުގެ އިތުރަށް ލިވަޕޫލާއެކު ހެންޑަސަން ވަނީ ލީގުގައި ވެސް ތަފާތު ދައްކައިފަ އެވެ. އެ ޓީމުން މިދިޔަ ފަހަރު ލީގުގައި 97 ޕޮއިންޓް ހޯދި ނަމަވެސް ޕޮއިންޓެއްގެ ފަރަގަކުން ތަށި ގެންދިޔައީ ސިޓީ އިންނެވެ.\nހެންޑަސަންގެ ފަހަތުން ދެ ވަނަ ހޯދި ސްޓާލިން ވަނީ ސިޓީ އާއެކު ޕްރިމިއާ ލީގާއި އެފްއޭ ކަޕްގެ އިތުރުން ކަރަބާއު ކަޕްގެ ޗެމްޕިއަންކަން މިދިޔަ ސީޒަނުގައި ހޯދައިފަ އެވެ. ގައުމީ ޓީމުގައި ވެސް މޮޅު ކުޅުމެއް ދެއްކި ސްޓާލިންގް ވަނީ މިދިޔަ ސީޒަނުގައި މުޅިއެކު 35 ލަނޑު ޖަހައި އިތުރު 14 ލަނޑު ތަނަވަސްކޮށްފަ އެވެ.\nއިންގްލަންޑުގެ މިދިޔަ އަހަރުގެ އެންމެ މޮޅު އަންހެން ފުޓްބޯޅަ ކުޅުންތެރިއާގެ އެވޯޑު ޙާސިލްކުރީ ލޫސީ ބްރޮންޒް އެވެ. މިއީ އޭނާ މި އެވޯޑު ހޯދި ދެ ވަނަ ފަހަރެވެ. ބްރޮންޒް މިފަހަރުގެ އެވޯޑު ގެންދިޔައީ އެލެން ވައިޓް އާއި ބެތް މީޑް ފަހަތަށް ޖައްސާލުމަށްފަހު އެވެ. ބްރޮންޒް ވަނީ މިދިޔަ ސީޒަނުގައި އޭނާ ކުޅެމުން އަންނަ ފްރާންސްގެ ލިޔޯން އާއެކު ވިމެންސް ޗެމްޕިއަންސް ލީގު ކާމިޔާބު ކުރުމުގެ އިތުރުން އިންގްލަންޑާއެކު މިދިޔަ އަހަރު އޮތް ފީފާ ވިމެންސް ވޯލްޑް ކަޕްގެ ސެމީ ފައިނަލަށް ދަތުރު ކޮށްފަ އެވެ.


Majilis Jalsa Ah Gadi Jehijje Nama Memberunge Musaara In Kandanee | Hathaavees\nމަޖިލިސް ޖަލްސާއަށް ގަޑި ޖެހިއްޖެ ނަމަ މެންބަރުންގެ މުސާރައިން ކަނޑަނީ\nރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު: މެންބަރުން މަޖިލިސް ޖަލްސާ އަށް ގަޑިޖެހުމުން މުސާރައިން ކަނޑާ ގޮތަށް ގަވާއިދު އިސްލާހު ކުރަން އެމަނިކުފާނު ވަނީ ހުށަހަޅާފައި -- ފޮޓޯ / މަޖިލިސް\nރައްޔިތުން މަޖިލީހުގެ މެންބަރުން މަޖިލީހުގެ ޖަލްސާ އަށް ހާޒިރުވާން ޖެހޭ ގަޑިއަށް ހާޒިރު ނުވެއްޖެ ނަމަ މެންބަރުންގެ މުސާރައިން ކަނޑާ ގޮތަށް ޖިލީހުގެ ގަވައިދު ބަދަލުކުރަން ރައްޔިތުންގެ މަޖިލީހުގެ ރައީސް މުހައްމަދު ނަޝީދު މިއަދު ހުށަހަޅުއްވައިފިއެވެ.\nމަޖިލިހުގެ ޖަލްސާ ފައްޓަވައި ދެއްވުމަށް ފަހު، ނަޝީދު ވިދާޅުވީ މަޖިލީހަށް ވަޑައިގެން މެމްބަރުން ސޮއިކުރައްވާ ހާޒިރީގައި ސޮއި އާއި ޖެހިގެން ކޮލަމެއް އިތުރުކޮށްް، ހާޒިރުވެވަޑައިގެންނެވި ގަޑި ޖަހަން ޖެހޭ ގޮތަށް އޮތުން ފެންނަ ކަމަށެވެ. މެމްބަރުންގެ ހާޒިރީ އާއި މުސާރައާ ގުޅުން އޮންނާނެ ކަމަށް ދެކެވަޑައިގަންނަވާ ކަމަށާއި ގަވައިދު އެގޮތަށް ބަދަލުކުރަން އާއްމު ކޮމިޓީގައި އެދިވަޑައިގަންނަވާ ކަމަށް ނަޝީދު ވިދާޅުވިއެވެ.\nރައްޔިތުންގެ މަޖިލީހުގައި ކުރަންޖެހޭ މަސަައްކަތްތައް ގަވައިދުގައި ވަރަށް ސާފުކޮށް އެބަ އޮތް ކަަމަށާއި އެ ވަރަށް ހާޒިރުވެވަޑައިގެން މަސައްކަތް ކުރައްވަން މެމްބަރުން ތިއްބެވީ ހުވާކުރައްވައިގެން ކަަމަށް ނަޝީދު ވިދާޅުވިއެވެ.\nމިއަދުގެ މަޖިލިސް ޖަލްސާ ހެނދުނު 9:00 ގައި ފެށިއިރު މަޖިލިސް ޖަލްސާ އަށް ހާޒިރުވެ ތިއްބެވީ 30 މެންބަރުންނެވެ. މަޖިލީހުގެ ޖުމްލަ މެންބަރުންގެ އަދަދަކީ 85އެވެ.\nމަޖިލީހުގެ މެމްބަރުންނަށް މުސާރަ އާއި އިނާޔަތްތަކުގެ ގޮތުގައި މަހަކު 82،000 ރުފިޔާ ލިބިވަޑައިގަންނަވަ އެެވެ. ކޮވިޑް-19 އާއި ގުޅިގެން މުސާރަ ކުޑަކުރުމުން ކޮމިޓީ އެލަވަންސާއެކު ވެސް މެމްބަރަކަށް 69،750 ރުފިޔާ ލިބިވަޑައިގަންނަވައެވެ.\nPrevious އީވާ ޑރ. އިޔާޒަށް: ދީނުގެ ނަމުގައި އަންހެނުންނަށް ފުރައްސާރަ ކުރަން ޖާގައެއް ނުދޭނަން!\nNext އާއްމު މަސްލަހަތު ގެއްލޭ ހަރަކާތްތަކަށް ހިތްވަރު ނުދިނުމަށް ޖަމިއްޔާތަކަށް އަންގައިފި


Geyah Vanee Karu Hihkaigen Fen Boan, Dhen Fenunee Rape Koh Maraalaafai Ohvaa! - Vaguthu\nގެއަށް ވަނީ ކަރުހިއްކައިގެން ފެން ބޯން، ދެން ފެނުނީ ރޭޕްކޮށް މަރާލާފައި އޮއްވާ!\nއިންޑިއާގެ އަވަށެއް ކަމުގައިވާ ނިއުދިއްލީގެ ދަނޑެއްގައި، އުމުރުން ސާދަ އަހަރުގެ އަންހެން ކުއްޖަކު އޭނާގެ މަންމަ އާއި އެކު މަސައްކަތް ކުރަން ހުރުމަށްފަހު، ކަރުހިއްކައި ގަނެގެން ގެޔަށް ދިޔުމުން ރޭޕްކޮށް އަނިޔާވެރި ގޮތަކަށް މަރާލި މައްސަލައެއް ފެންމަތިވެއްޖެއެވެ.\nމިކުއްޖާ ރޭޕް ކޮއްފައިވަނީ އުމުރުން 22 އަހަރުގެ ހަރެންޑާ ނަމަކަށް ކިޔާ މީހެެކެވެ. މިކަން ހިނގިތާ ފަސް ދުވަސް ފަހުން ފުލުހުން ހަރެންޑާ އާއި ސުވާލުކުރުމަށް އެގެޔަށް ގޮސްފައިވެއެވެ.\nއޭގެ ފަހުން ފުލުހުން އެ މައްސަލަ ތަހުގީގު ކުރަމުން ދަނިކޮށް، ފުލުހުންގެ އޮފިސަރަކު ހިނގަމުން ދަނިކޮށް މަޑު ފަސް ގަނޑަކަށް އެރުމުން އެތަން ކޮނެލުމުން 14 އަހަރުގެ އަންހެން ކުއްޖާގެ ހަށިގަނޑު ވަނީ ފެނިފައެވެ. އެ ކުއްޖާ ފެނުނުއިރު ގިނަ ޒަހަމްތަކެއް ލިބިފައިވާކަން ހާމަވާން ހުރުމުން ގަސްތުގައި އޭނާ މަރާލިކަން ހާމަވެފައިވެއެވެ.\nމި މައްސަލައިގައި ފުލުހުން ހައްޔަރު ކޮށްފައިވަނީ ހަރެންޑާއެވެ. ފުރަތަމަ އޭނާ ފުލުހުންގެ ބެލުމުގެ ދަށަށް ގެންދިޔައީ މައްސަލައިގައި ތުހުމަތު ކުރެވޭ މީހެއްގެ ގޮތުގައެވެ.\nމި ކުއްޖާ ގެއްލިގެން ފުލުހުންނަށް ރިޕޯޓުކޮއްފައި ވަނީ އޭނާގެ މަންމަ އާއި ދައްތަ އެކުގައި ހޯދަން ހިނގައި ނުފެނިނުމުންނެވެ. މި ހޯދި ހޯދުމުގައި ހަރެންޑާ އުޅޭ ގޯތި ދެފަހަރަކު ބެލި ކަމަށް އާއިލާ އިން ބުނެފައިވެއެވެ. ފުރަތަމަ ފަހަރު ހަރެންޑާ އާއި ދިމާވި ނަމަވެސް ދެވަނަ ފަހަރު ދިޔަ އިރު ގޭގެ ދޮރު ހުރީ ތަޅުލައިފައި ކަމަށް އެމީހުން ފާހަގަ ކޮއްފައިވެއެވެ.\nމިކަމާއި ގުޅިގެން ކުއްޖާގެ އާއިލާއިން އަނުޕްޝަަހަރް ޕޮލިސް ސްޓޭޝަނަށް ގޮސް މައްސަލަ ހުށަހެޅީވެސް އާއިލާއިންނެވެ. އަދި މި މައްސަލަ އާއި ހަރެންޑާ އާއި ގުޅުމެއް އޮތްކަމަށް އާއިލާއިންވެސް ތުހުމަތު ކުރިއެވެ.\nމި މައްސަލަ ހުށަހެޅުމާއެކު ހަރެންޑާ އާއި ސުވާލު ކުރުމަށް އޭނާ ހޯދަން ފުލުހުން ކުރި މަސައްކަތުން އޭނާ ހުރީ ދިއްލީ އިން ބޭރުގައިކަން އެނގިފައި ވެއެވެ. ނަމަވެސް އެހެން ސަރަޙައްދުތަކުގެ ފުލުހުންނާއި ގުޅިގެން އަނުޕްޝަހަރުގެ ފުލުހުން ކުރިޔަށްގެންދިޔަ އޮޕަރޭޝަނެއްގައި އޭނާ ވަނީ ފުލުހުންގެ ބެލުމުގެ ދަށަށް ގެންގޮސްފައެވެ.\nފުލުހުން މި މައްސަލަ އާއި ގުޅިގެން ކުރިޔަށް ގެންދިޔަ ތަހުގީގަށްފަހު ނޫސްތަކަށް މައުލޫމާތުދެމުން ބުނެފައި ވަނީ ކުއްޖާ ރޭކްކޮށް މަރާލި ކަމަށް ހަރެންޑާ އިއުތިރާފުވެފައިވާ ކަމަށެވެ. ނަމަވެސް މިކަމާއި ބެހޭ އިތުރު ތަފްސީލެއް ފުލުހުން ހާމައެއް ނުކުރެއެވެ.


ޒުވާނުންގެ ހަރުގޭގެ ފަރާތުން ރަށުގެ މަގުތަކަށް ފެންޖެހުމުގެ މަސައްކަތް ފަށައިފި — Ihavandhoo.com\nޒުވާނުންގެ ހަރުގޭގެ ފަރާތުން ރަށުގެ މަގުތަކަށް ފެންޖެހުމުގެ މަސައްކަތް ފަށައިފި\n2 ފެބުރުއަރީ 20144ޢަބުދުﷲ ޙަމީދު\nފެންޖެހުމުގައި ބޭނުންކުރާ ޕިކަޕަށް ފެން ލޯޑު ކުރަނީ.\nހއ. އިހަވަންދޫ އެމްޑީޕީ ޒުވާނުންގެ ހަރުގޭގެ ފަރާތުން އިސްނަގައިގެން ރަށުގެ ބޮޑެތި މަގުތަކަށް ފެންޖެހުމުގެ މަސައްކަތް ކުރިއަށް އެބަދެއެވެ.\nއިންތިހާބު ކުރެވުނު ކައުންސިލަރ މޫސާ ޢަބުދުއްލަތީފު އިސްވެ ހުންނަވައިގެން ކުރަމުން މިދާ މަސައްކަތުގައި، މިއަދު ވަނީ ރަށުގެ އަމީނީމަގުގެ ބޮޑު ބަޔަކަށް ފެންޖަހައިފައެވެ.\nއިހަވަންދޫޑޮޓްކޮމް އަށް ދެއްވި ބަސްދީ ގަތުމެއްގައި މޫސާ ޢަބުދުއްލަތީފު ވިދާޅުވީ މިމަސައްކަތަކީ އިހަވަންދޫ އެމްޑީޕީ ޒުވާނުންގެ ހަރުގެއިން ކުރަމުންދާ މަސައްކަތެއް ކަމަށެވެ. އަދި، ރާވާފައިވަނީ ރަށުގެ ބޮޑު3މަގު ކަމުގައިވާ ރަށުގެ އަމީނީ މަގާއި އޯކިޑު މަގު އަދި ނޫރާނީ މަގަށް ފެންޖުމަށް ކަމަށާއި ނަމަވެސް، ހަމަށް ފެން ލޯޑުކުރުމަށް ގިނަ ވަގުތެއް ނަގަމުންދާތީ އެންމެ އެކަށީގެންވާ ގޮތެއްގައި މިއަދު މަސައްކަތް ކުރިއަށް ނުގެންދެވޭ ކަމަށެވެ. ހިރަފުސް ބޯވެފައިވާ މަގުތަކަށް ފެންޖަހަމުންދަނީ ޕިކަޕަކަށް ފެންހަމެއް އަރުވައިގެން ނެވެ.\nމޫސަ އިތުރަށް ވިދާޅުވި ގޮތުގައި މަސައްކަތް އެކަށީގެންވާ ގޮތެއްގައި ނުފެއްޓިގެން އުޅެނީ މަސައްކަތަށް ބޭނުންކުރުމަށް އިތުރު ޕަމްޕެއް ނުލިބުމުގެ ސަބަބުންނެވެ. އަދި ޕަމްޕެއް ލިބުމާއި އެކު، ފެން ލޯޑުކުރުމަށް ދާ ވަގުތު ކުޑަވެ، ރާވާފައިވާ ގޮތަށް މަގުތަކަށް ފެންޖެހޭނެ ކަމަށް އުއްމީދު ކުރައްވާ ކަމަށްވެސް ވިދާޅުވިއެވެ.\nޒުވާނުންގެ ހަރުގެއިން ހާމަކޮށްފައިވާ ގޮތުގައި މަގުތަކަށް ފެންޖެހުމަށް ކުރެވޭ މިމަސައްކަތުގައި އިހަވަންދޫ، ހާޝިމީމަންޒިލް، މުޙައްމަދު ހާޝިމް އާއި އަންބަރީގެ ހުސެއިން މުޙައްމަދު (ތުއްތުމަނިކު) ގެ އެހީތެރިކަން ވަރަށް ބޮޑަށް ލިބިފައި ވެއެވެ.\nއެމްޑީޕީ ޒުވާނުންގެ ހަރުގޭގެ ފަރާތުން ރަށުގެ މަގުތަކަށް ފެންޖެހުމުގެ މަސައްކަތް ފަށާފައި މިވަނީ ހޫނު ގަދަވެ، ރަށުގެ މަގުތަކުގައި ހިރަފުސް ގިނަވެ، އެކަމުގެ އުނދަގޫ އާންމުންނަށް ފޯރަމުންދާ ދުވަސްވަރެއްގައެވެ. މިގޮތަށް މަގުތަކަށް ފެންޖަހާ ހިރަފުސް އޮބުމުން އެކަމުގެ ފަސޭހަ ރައްޔިތު ގިނަބަޔަކަށް ކުރާނެ ކަމަށް އާންމުން ދެކެ އެވެ.\nހުވާކުރެވުނީމަ ވެސް ރައްޔިތުން މަތިން ހަނދާން ނައްތާނުލާތި، މޫސާ. މިހާރު އެއޮތް ކައުންސިލްވެސް ދެވަނަ ބުރަކަށް ނުހޮވުނީ ރައްޔިތުން މަތިން ހަނދާން ނެތުނީމަ.\n–2ފެބުރުއަރީ 201450\nއެބަ ރަގަޅުވޭ.. މީތި ހެސްކިޔާފަ ސަޅި..\nފެންނުޖަހަ މޫދުން ލޮނުޖަހާ ނަމަ ހިރަފުހުން ސަލާމަތް ވުމަށް މާ ފަސޭހަ ވާނެ\n–3ފެބުރުއަރީ 201420\n–4ފެބުރުއަރީ 2014 1 0


SunOnline: America ge senate in Trump ge shareeai anna mahu fashany\nއެމެރިކާގެ ސެނެޓުން ޓްރަމްޕްގެ ޝަރީއަތް އަންނަ މަހު ފަށަނީ\nރުގިއްޔާ މުހައްމަދު މޫސާ 23 Jan 2021, 10:36\nއެމެރިކާގެ ރައީސް ޑޮނަލްޑް ޓްރަމްޕްގެ ޝަރީއަތް ކުރިއަށްގެންދާނެ ކަމަށް ސެނެޓުގެ ޑިމޮކްރެޓިކް ލީޑަރު ޗަކް ޝޫމާ ވަނީ ވިދާޅުވެފަ -- ފޮޓޯ: ރޮއިޓާސް\nވޮޝިންޓަން (ޖެނުއަރީ 23): އެމެރިކާގެ ކޮންގްރެސްގެ ތިރިގެއިން ކުރީގެ ރައީސް ޑޮނަލްޑް ޓްރަމްޕްގެ މައްޗަށް ކުރި ދައުވާގެ ޝަރީއަތް ސެނެޓުން އަންނަ މަހު ކުރިއަށްގެންދާނެ ކަމަށް ކޮންގްރެސް ލީޑަރުން ވިދާޅުވެއްޖެ އެވެ.\nއެމެރިކާގެ ހައުސް އޮފް ރެޕްރެޒެންޓޭޓިވްސްއިން މިދިޔަ ބުދަ ދުވަހު ޓްރަމްޕްގެ މައްޗަށް ދައުވާ ކުރަން ނުވަތަ އިމްޕީޗް ކުރަން ފާސްކުރީ މި މަހުގެ ހަޔެއްގައި އޭނާއަށް ތާއިދު ކުރާ ބަޔަކު ކޮންގްރެސްއަށް ވަދެ ހަމަނުޖެހުން ހިންގުމާ ގުޅިގެންނެވެ. އަދި ހައުސްއިން ވަނީ ޓްރަމްޕް އެ ހަމަނުޖެހުމަށް ހިތްވަރު ދެއްވި ކަމުގެ ދައުވާކޮށްފަ އެވެ.\nސެނެޓުގެ ޑިމޮކްރެޓިކް ލީޑަރު ޗަކް ޝޫމާ ވިދާޅުވި ގޮތުގައި ހައުސްއިން ކުރި ދައުވާ އަންނަ ހޯމަ ދުވަހު ސެނެޓަށް ހުށަހަޅާނެ އެވެ. އަދި ކޮންގްރެސްގެ ގަވާއިދުތައް އޮންނަ ގޮތުން ދެން އެ މައްސަލައިގެ ޝަރީއަތް ކުރިއަށްގެންދަން ޖެހޭނެ އެވެ.\n"އެމެރިކާގެ ސެނެޓުގައި ޝަރީއަތް ކުރިއަށްގެންދާނެ އަދި ދައުވާތައް ސާބިތުވުމާ ބެހޭ ގޮތުން ވޯޓެއް ނަގާނެ. އެއީ އިންސާފުވެރި ޝަރީއަތަކަށް ވާނެ. އެއީ ފުރިހަމަ ޝަރީއަތަކަށް ވާނެ،" ޝޫމާ ވިދާޅުވި އެވެ.\nސެނެޓުގެ ޝަރީއަތުގެ ރިޔާސަތުގައި ހުންނަވަނީ އުއްތަމަ ފަނޑިޔާރު ޖޯން ރޮބާޓްސް އެވެ. އަދި ޕްރޮސެކިއުޓަރުންގެ ދައުރު ހައުސްގެ މެމްބަރުންތަކެއް އަދާ ކުރައްވާ އިރު ޖޫރީންގެ ދައުރު އަދާ ކުރައްވާނީ ސެނެޓަރުންނެވެ. އަދި ފަނޑިޔާރު ރޮބާޓްސްގެ ދައުރަކަށް ވާނީ، ޝަރީއަތް ދަނީ ގަވާއިދާ އެއްގޮތަށްތޯ ބެއްލެވުމަށާއި ޝަރީއަތަށް ފަހު ނަގާ ވޯޓު އެއްވަރުވެއްޖެ ނަމަ، ވޯޓު ދެއްވާށެވެ.\nޝޫމާ ވިދާޅުވި ގޮތުގައި އެ ޝަރީއަތަށް ތައްޔާރުވުމަށާއި ހެކި ހުށަހެޅުމަށް ހައުސްގެ މެމްބަރުންނަށާއި ޓްރަމްޕްގެ ވަކީލުންނަށް ދެ ހަފްތާ ލިބޭނެ އެވެ. އަދި ޝަރީއަތް ފަށާނީ އަންނަ މަހުގެ އަށެއްގަ އެވެ.\nހައުސްއިން ޓްރަމްޕަށް ދައުވާ ކުރަން ވޯޓު ދިން 232 މެމްބަރުންގެ ތެރޭގައި ރިޕަބްލިކަން ޕާޓީގެ 10 މެމްބަރުން ހިމެނުނެވެ. އަދި އެ ޕާޓީގެ ބައެއް ސެނެޓަރުންވެސް ވަނީ ޓްރަމްޕާ ދެކޮޅަށް ކޮށްފައިވާ ދައުވާއަށް ތާއިދުކޮށްފަ އެވެ.\nއެމެރިކާގެ ސެނެޓުގެ އަގުލަބިއްޔަތު މިހާރު އޮތީ ޑިމޮކްރެޓިކް ޕާޓީއަށް ކަމަށްވީ ނަމަވެސް ޓްރަމްޕްގެ މައްޗަށް ދައުވާ ސާބިތުވާކަން ފާސް ކުރަން 17 ރިޕަބްލިކަން ސެނެޓަރުންގެ ތާއިދު ބޭނުން ވާނެ އެވެ. އަދި ދައުވާ ސާބިތުވެއްޖެ ނަމަ ޓްރަމްޕް އިތުރު ދައުރަކަށް ކުރިމަތިލުން ހުއްޓުވިދާނެ އެވެ.\nކޮންގްރެސްގެ ތިރީގެއިން މީގެ ކުރިން ވެސް ޓްރަމްޕްގެ މައްޗަށް ދައުވާތަކެއް ކޮށްފައިވެ އެވެ. އެއީ ޑިމޮކްރެޓިކް ޕާޓީގެ ޕްރައިމަރީގައި ޖޯ ބައިޑެން ވާދަ ކުރައްވަމުން ގެންދަވަނިކޮށް އޭނާގެ ތަހުގީގެއް ހިންގުމަށް ޔޫކްރެއިންގެ ރައީސް ވޮލޮޑްމިއާ ޒެލެންސްކީ ގާތުގައި ޓްރަމްޕް އެދިލެއްވި މައްސަލައިގަ އެވެ. އަދި އެމައްސަލައިގެ ތަހުގީގަށް ބޭނުންވާ ލިޔެކިޔުންތައް ދިނުމަށާއި ވައިޓް ހައުސްގެ މުވައްޒަފުން އެތަހުގީގުގައި ބައިވެރިވުން ޓްރަމްޕް ހުއްޓުވުމުން، އެއީ ކޮންގްރެސްގެ މަސައްކަތަށް ހުރަސް އެޅުން ކަމަށް ހައުސްއިން ބުންޏެވެ.\nއޭގެ ސަބަބުން 18 ޑިސެމްބަރު 2019ގައި ހައުސްއިން ޓްރަމްޕްގެ މައްޗަށް ކުރީ ބާރުގެ ބޭނުން ނަހަމަ ގޮތުގައި ބޭނުން ކުރުމާއި ކޮންގްރެސްގެ މަސައްކަތަށް ހުރަސް އެޅުމުގެ ދައުވާ އެވެ. އޭރު ހައުސްއިން އެ ދައުވާތައް ސެނެޓަށް ފޮނުވި ނަމަވެސް، އޭރު ރިޕަބްލިކަން ޕާޓީގެ އަގުލަބިއްޔަތު އޮތް ސެނެޓުން ނިންމީ ޓްރަމްޕްގެ މައްޗަށް ދައުވާތައް ސާބިތު ނުވާ ކަމަށެވެ.


Criminal court aai Civil court ge fandiyaaru kamah4beyfulhaku ayyan kuranee | Mihaaru\nކްރިމިނަލް ކޯޓާއި ސިވިލް ކޯޓުުގެ ފަނޑިޔާރު ކަމަށް ހަތަރު ބޭފުޅަކު އައްޔަން ކުރަނީ\nއެންމެ ފަހުން ކްރިމިނަލް ކޯޓާއި ހައި ކޯޓަށް އައްޔަންކުރި ފަނޑިޔާރުން: ކްރިމިނަލް ކޯޓާއި ސިވިލް ކޯޓަށް އިތުރު ދެ ފަނޑިޔާރަކު އައްޔަން ކުރަން ވަނީ ނިންމާފައި ---ފޮޓޯ: ހުސެއިން ވަހީދު/މިހާރު\n25 އެޕްރީލް 2018 - 17:49\nކްރިމިނަލް ކޯޓާއި ސިވިލް ކޯޓުގެ ފަނޑިޔާރު ކަމަށް ހަތަރު ބޭފުޅަކު އައްޔަން ކުރަން ޖުޑިޝަލް ސާވިސް ކޮމިޝަން (ޖޭއެސްސީ) އިން މިއަދު ނިންމައިފި އެވެ.\nއެއިން ކޮންމެ ކޯޓަކަށް ދެ ފަނޑިޔާރުން އައްޔަން ކުރަން ޖޭއެސްސީން ނިންމީ އެ ކޮމިޝަންގައި ނެގި ސިއްރު ވޯޓަކުންނެވެ.\nކްރިމިނަލް ކޯޓުގެ ފަނޑިޔާރު ކަމަށް އައްޔަން ކުރަން ނިންމީ ގއ. ޖުޑިޝަލް ދާއިރާގެ އިސް މެޖިސްޓްރޭޓް ހަސަން ނަޖީބާއި ވ. ފެލިދޫ ވިނަރެސް، އިސްމާއިލް ރަޝީދެވެ.\nސިވިލް ކޯޓުގެ ފަނޑިޔާރު ކަމަށް އައްޔަން ކުރަން ނިންމީ ވަޒީފާއާ ބެހޭ ޓްރައިބިއުނަލްގެ ރައީސްގެ މަގާމުގައި މިހާރު ހުންނެވި ހުސައިން ފާއިޒް ރަޝާދާއި ގދ. ފަރެސް މާތޮޑާ މުޝްތަރީގޭ، ހަފީޒާ އަބްދުއްސައްތާރެވެ.\nކްރިމިނަލް ކޯޓުގެ ފަނޑިޔާރުންނަށް މުސާރަ އާއި އިނާޔަތްތަކާ އެކު މަހަކު 48،000ރ. ލިބޭއިރު ސިވިލް ކޯޓުގެ ފަނޑިޔާރުންނަށް ލިބޭނީ މަހަކު 46،000ރ. އެވެ.\nކްރިމިނަލް ކޯޓާއި ސިވިލް ކޯޓަށް ފަނޑިޔާރުން އައްޔަން ކުރަން ނިންމިއިރު، ހައި ކޯޓުގެ ފަނޑިޔާރުންގެ ބެންޗުން ތިން މަގާމެއް ވަނީ ހުސްވެފަ އެވެ. އެ މަގާމަށް ކުރިމަތިލުމުގެ މުއްދަތު މި މަހުގެ 10 ވަނަ ދުވަހަށް ވަނީ ހަމަވެފަ އެވެ.\nސިވިލް ކޯޓް ކްރިމިނަލް ކޯޓް ފަނޑިޔާރުން ޖުޑީޝަލް ސާވިސް ކޮމިޝަން ފަނޑިޔާރުން އައްޔަންކުރުން ޖުޑީޝަރީ\n10 ކޮމެންޓް, 37 ރިއެކްޝަންސް\nހަތަރު ފަސްރަށުގެ ކޯޓަށް އެއްވަގުތެއްގައި ދިޔުމުގެ ކުޅަދާނަކަން ލިބިގެންވޭބާ؟\nމަރުހަބާ އަލްއުސްތާޛު ޙަސަން ނަޖީބު. ނަމޫނާ، ޤާބިލް ފަނޑިޔާރަކަށް ވާނެކަން ޔަޤީން.\nއުއްތަމަ ފަނޑިޔާރަށާއި، އަލީހަމީދަށާއި، މައުމޫނު އަށާއި، ފާރިސް އަށާއި އެހެނިހެން މީހުންގެ މައްޗަށް ހުކުމް އިއްވާނެ ފަނޑިޔާރުންކޮޅެއް ތިޔަވެއްދީ، އެކުދިން މިފަހަރު ތަރިޖަހާލާނެ ވަޒީފާގެ ފުރަތަމަ މަހުގައި، ލަފާކުރެވޭގޮތުގައި ރޯދައިގެ ކުރިން ހުކުމް އިއްވައި ރޯދައަށް އެހުރިހައި މީހުން ޖަލައް ހުކުމްކޮށް މައްސަަލަ ނިންމަވާނެ\nސުބުހާނަ ﷲ! ޥިލިނގިލީ ހަސަން ނަޖީބު\nގްރޫޕް އެއްކޮށް މާލޭގެ ކޯޓުތަކަށް ބަދަލުވެ ނިމުނީ.\nމަރުހަބާ ޤާޒީ ހަސަން ނަޖީބު..ތިއީ ތިކަމަށް ޤާބިލް ތައުލީމީ ބޭފުޅެއް.\nމި ތައްޔާރު ވަނީ ކަމަކު. ޑީލެއް\nހަސަން ނަޖީބު އަކީ ފަނޑިޔާރު ކަމަށް އެއްވަނާގެ ބޭފުޅެކެވެ.ވަރަށް މުރުއްވަތް ތެރި ތަޤްވާވެރި އަދުލު ވެރި ބޭފުޅެކެވެ.\nފައިގެ ފިންގަރ ޕްރިންޓް ޖަހާ\nސާފު ތޯހިރު، ޤާބިލް، ތާއުލީމީ، އަދުލު ވެރި މީހުން ފަނޑިޔާރު ކަމަށް ލެއްވެވުން އެދެން.\nނުކުރާ ދަތުރަށް ބިލް ހަދާ\nށުބުހާނަﷲ ! ދެން ކިހިނެއް މި ތަން ރަގަޅު ވާނީ.؟


ފާތިރު މަރާލި މައްސަލައިގައި ހޯދަމުން އަންނަ އިރުފާން އަދިވެސް ނުފެނޭ!\nއިރުފާން ހޯދަން އިއުލާނުކުރީ ޖޫން މަހު\nފާތިރުގެ މަރާ ގުޅިގެން 15 އަހަރުގެ ކުއްޖެއްގެ މައްޗަށް ވަނީ ދައުވާ ކޮށްފަ\nކ. މާލެ 10 ޖެނުއަރީ 2017 | އަންގާރަ 18:19 1,440\nފުލުހުންގެ މައި އިދާރާ - މުހައްމަދު ޝަރުހާން\nތޫނު އެއްޗަކުން ހަމަލާދީ މ. ސަރުމާގެ، ފާތިރު މުހައްމަދު މަރާލި މައްސަލައިގައި ފުލުހުން ހޯދަން އިއުލާނުކުރި މ. ކުރިރުއްމަގު، އިރުފާން ރުޝްދީ އަދިވެސް ނުހޯދޭ ކަމަށް ފުލުހުން ބުނެފި އެވެ.\nއުމުރުން 14 އަހަރުގެ ފާތިރު މަރާލާފައިވަނީ މިދިޔަ އަހަރުގެ ޖޫން މަހުގެ ތިން ވަނަ ދުވަހުގެ ރޭ 9:20 ހާއިރު އެވެ. ފުލުހުން މައުލޫމާތު ދީފައިވާ ގޮތުގައި ފާތިރު މަރާލާފައިވަނީ ގްރޫޕަކުން ސަރުމާގެ އަށް ވަދެ ތޫނު އެއްޗެހި ބޭނުންކޮށްގެން ދިން ހަމަލާއެއްގަ އެވެ. އެ ހަމަލާއާ ގުޅިގެން އައިޖީއެމްއެޗް ހޮސްޕިޓަލަށް ފާތިރު ގެންދިޔަ އިރުވެސް އޭނާ މަރުވެފައިވާ ކަމަށް ފުލުހުން ބުނެފައިވެ އެވެ.\nފާތިރު މަރާލުމުގެ ކުރިން އެ ދުވަހުގެ ހަވީރު، މާލޭގައި އިތުރު ކުއްޖަކު ވެސް މަރާލާފައި ވެއެވެ. ފުލުހުން ބުނި ގޮތުގައި އެ ދުވަހުގެ ހަވީރު މަރާލި ކ. ކާށިދޫ ރަންފަރު، އުމުރުން 14 އަހަރުގެ އަހުމަދު އިރުޝާން ހިލްމީގެ މަރާ ފާތިރުގެ މަރާ ވަނީ ގުޅިފަ އެވެ. އެގޮތުން އިރުޝާން މަރާލުމުގެ ފާތިރު ބައިވެރިވެފައިވާ ކަމަށާއި ފާތިރު މަރާލާފައިވަނީ އެ މަރުގެ ބަދަލު ހިފުމުގެ ގޮތުން ކަމަށް ވެސް ފުލުހުން ބުނެފައިވެ އެވެ.\nއިރުޝާންގެ މަރާލި މައްސަލައާ ގުޅިގެން މިދިޔަ އަހަރުގެ އޯގަސްޓް މަހު ދައުލަތުން ވަނީ ތިން ކުއްޖެއްގެ މައްޗަށް ގަސްތުގައި މީހަކު މެރުމުގެ ކުށުގެ ދައުވާކޮށްފަ އެވެ.\nފާތިރުގެ މަރާ ގުޅިގެން އުމުރުން 21 އަހަރުގެ އިރުފާން ހޯދުމަށް ފުލުހުން އިއުލާނުކުރީ މިދިޔަ އަހަރުގެ ޖޫން މަހުގެ ތެރޭގަ އެވެ. އިރުފާން އާއެކު ގދ. ތިނަދޫ، ލަވްނެސްޓް އިބާދަތް ލަތީފް ހޯދުމަށް ވެސް ފުލުހުން އިއުލާނުކުރި އިރު، އިބާދަތު ފެނުނީ ޖޫން މަހުގެ 24 ވަނަ ދުވަހު ހުޅުމާލޭގައި ފިލައިގެން އުޅެނިކޮށެވެ. އިބާދަތުގެ މައްޗަށް މިމަހުގެ ތެރޭގައި ދައުލަތުން ވަނީ ގަސްދުގައި މީހަކު މެރުމުގެ ކުށުގެ ދައުވާ ކޮށްފަ އެވެ.\nފުލުހުން ބުނީ އިރުފާން ހޯދުމަށް ކުރި މަސައްކަތުން މިހާތަނަށް އޭނާ ހޯދައިގަނެވޭ ގޮތް ވެފައިނުވާ ކަމަށެވެ.


ރައީސުލްޖުމްހޫރިއްޔާ، ކޮޅުމަޑުލު އަތޮޅު ކައުންސިލާ ބައްދަލުކުރެއްވުން: ރާއްޖޭގެ ތަރައްޤީގެ ކަންކަން ވަރަށް ގާތުން ބައްލަވާތީ ކައުންސިލުން ރައީސަށް ޝުކުރުއަދާ ކުރައްވައިފި - The President's Office\n18 އޮގަސްޓް 2021، ރިފަރެންސް: 2021-294\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ތ. ވޭމަންޑޫގައި ހުންނަ ކޮޅުމަޑުލު އަތޮޅު ކައުންސިލްގެ އިދާރާގައި މިއަދު ހަވީރު ބޭއްވެވި ބައްދަލުކުރެއްވުމުގައި، ލާމަރުކަޒީ ޤާނޫނަށް ގެނައި ބަދަލުތަކާއެކުވެސް ރާއްޖޭގެ ތަރައްޤީގެ ކަންކަން ވަރަށް ގާތުން ބައްލަވަމުން ގެންދަވާތީ އެކަމަށްޓަކައި ރައީސުލްޖުމްހޫރިއްޔާއަށް ކޮޅުމަޑުލު އަތޮޅު ކައުންސިލުގެ ފަރާތުން ޝުކުރުއަދާކުރައްވައިފިއެވެެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ އެމަނިކުފާނު ތ. އަތޮޅުގެ7ރަށަކަށް މިހާރު ކުރައްވަމުން ގެންދަވާ ދަތުރުފުޅަކީ ކައުންސިލްތަކުން ރަށްތައް ތަރައްޤީކުރުމުގައި ސަރުކާރުގެ ފަރާތުން ބޭނުންވާ ކަންކަމަކީ ކޮބައިތޯ ބަލައި އެކަންކަމުގައި އެހީތެރިކަން ފޯރުކޮށްދިނުމަށްކަމުގައި ވިދާޅުވެފައެވެ.\nތ. އަތޮޅު ކައުންސިލުން ވަނީ އަތޮޅުގެ ތަރައްޤީއަށް ބޭނުންވާ ކަންކަމާއި އަތޮޅުގެ ރައްޔިތުންނަށް އެންމެ މުހިންމު ކަންކަމާއި ގުޅޭގޮތުން މަޝްވަރާކުރައްވައި، އަތޮޅުގެ ރައްޔިތުންގެ ކަންބޮޑުވުންތައް ރައީސުލްޖުމްހޫރިއްޔާއާ ހިއްސާކުރައްވާފައެވެ. އެގޮތުން، އެބޭފުޅުން ފާހަގަކުރެއްވި ކަންތައްތަކުގެ ތެރޭގައި ތ. އަތޮޅުގައި އިޤްތިޞާދީ ޙަރާކާތްތައް ފަތުރުވެރިކަމުގެ ދާއިރާއިންނާ ސިނާޢީ އެކި އެކި މަސައްކަތްތައް މެދުވެރިކޮށް އިތުރުކުރެވޭނެ މަގު ފަހިކޮށްދެއްވުމަށް ވަނީ ދަންނަވާފައެވެ. އަދި، އަތޮޅުގައި ހިމެނޭ ފަޅު ރަށްތަކުގެ ބެލެނިވެރި ފަރާތެއް ކަނޑައަޅުއްވައިދެއްވުމަށާއި، އަތޮޅުގެ ރައްޔިތުންނަށް ޚާއްޞަކޮށްގެން ބޭންކިންގ ނިޒާމެއް ޤާއިމުކުރުމަށް ތ. އަތޮޅުން ޝައުޤުވެރިވާކަން އަތޮޅު ކައުންސިލްގެ ރައީސް ވަނީ ހާމަކުރައްވާފައެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ އަތޮޅުގެ ތަރައްޤީއަށް ކުރިޔަށްގެންދަވާ މަޝްރޫޢުތަކުގެ އެންމެ ފަހުގެ މަޢުލޫމާތު ހިއްސާކުރައްވާފައެވެ. އަދި، އަތޮޅު ކައުންސިލުން ފާހަގަކުރެއްވި ކަންކަމުގައި ކަމާގުޅޭ ފަރާތްތަކާއި އެކު މަޝްވަރާކުރައްވައިގެން މައްސަލަތަކަށް ޙައްލު ހޯދައިދެއްވުމަށް މަސައްކަތްކުރައްވާނެކަމަށް އެމަނިކުފާނު ވަނީ ވިދާޅުވެފައެވެ. މިގޮތުން، އެމަނިކުފާނު ވަނީ ތ. އަތޮޅުގައި ފަތުރުވެރިކަން ތަރައްޤީކުރުމަށާއި، މަސްވެރިކަން ތަރައްޤީ ކުރުމަށް ސަރުކާރުން ވިސްނުން ގެންގުޅުއްވާކަމުގައި ވިދާޅުވެފައެވެ. އަދި، ފަޅު ރަށްތަކުގެ މައްސަލައިގައި އެމަނިކުފާނު ވިދާޅުވީ މިހާރު ސަރުކާރުން ކުރަން ވިސްނާފައިވާ މަސައްކަތަކީ ފަޅުރަށްތަކުގެ ފުރިހަމަ ދަފްތަރެއް އެކުލަވާލުންކަމުގައެވެ.\nމި ބައްދަލުކުރެއްވުމަށްފަހު ރައީސުލްހުމްހޫރިއްޔާ ވަނީ ތ. އަތޮޅު ހޮސްޕިޓަލަށާއި، ވޭމަންޑޫ ޕޮލިސް ސްޓޭޝަނަށް ޒިޔާރަތްކުރައްވައި އެތަންތަނުގެ ޙާލަތު ބައްލަވާލައްވާފައެވެ.


vnews - Aminiya School ge alimasyoobeel fahaaga kuran khaassa fair eh fashaifi\nއަމީނިއްޔާ ސްކޫލްގެ އަލިމަސްޔޫބީލް ފާހަގަކުރަން ޚާއްސަ ފެއާއެއް ފަށައިފި\n12 އޭޕްރިލް 2019\nއަމީނިއްޔާ ސްކޫލްގެ ކުރީގެ ޕްރިންސިޕަލް ފެއާ ހުޅުއްވާދެއްވަނީ. އެޑިއުކޭޝަން މިނިސްޓަރު ވެސް ފެއާގައި ބައިވެރިވެވަޑައިގަންނަވަނީ\nއަމީނިއްޔާ ސްކޫލަށް 75 އަހަރު ފުރުން ފާހަގަކުރުމުގެ ގޮތުން ސްކޫލްގެ ކުރީގެ ދަރިވަރުންގެ އިސްނެގުމުގެ މަތިން ޚާއްސަ ފެއާއެއް ސްކޫލްގައި ފަށައިފިއެވެ.\nފެއާ ފެށުމުގެ ގޮތުން މިއަދު ހަވީރު ސްކޫލްގައި ބޭއްވި ރަސްމިއްޔާތެއްގައި ފެއާ ރަސްމީކޮށް އިފުތިތާހްކޮށްދެއްވީ އަމީނިއްޔާ ސްކޫލްގެ ޕްރިންސިޕަލްކަން ކުރައްވާފައިވާ ރަޝީދާ މުހައްމަދު ދީދީ އެވެ. ރަޝީދާއަކީ ޓީޗަރެއްގެ ގޮތުން ވެސް ގިނަ ދުވަހު އެ ސްކޫލަށް ހިދުމަތް ކުރެއްވި ބޭފުޅެކެވެ.\nއަމީނިއްޔާ ސްކޫލްގައި މި ފެއާ ކުރިއަށްދާނީ މިއަދު ހަވީރު 4:00 އިން ފެށިގެން ރޭގަނޑު 11:30 އާ ހަމަށެވެ. މި ފެއާގައި 110 މޭޒެއްގައި ކާނާއާއި އަންނައުނާއި ފޮތާއި އަތްތެރި މަސައްކަތުގެ އުފެއްދުންތަކުގެ އިތުރަށް އެހެނިހެން އެކި ސާމާނު ވިއްކަމުން ދާނެއެވެ.\nމިއަދު ހަވީރު ފެށި މި ފެއާއަށް އެޑިއުކޭޝަން މިނިސްޓަރު ޑރ. އައިޝަތު އަލީއާއި ހެރިޓޭޖް މިނިސްޓަރު ޔުމްނާ މައުމޫން ވަނީ ޒިޔާރަތް ކުރައްވައި ފެއާގެ އެކި ސްޓޯލްތައް ބައްލަވާލައްވާފައެވެ.\nއަމީނިއްޔާ ސްކޫލަށް 75 އަހަރު ފުރުމުގެ މުނާސަބަތުގައި ބާއްވާ ހާއްސަ ފެއާގެ ތެރެއިން\nއަމީނިއްޔާ ސްކޫލްގެ ކުރީގެ ބައެއް ދަރިވަރުންގެ އެކިއެކި ވިޔަފާރިތަކަށް ފުރުސަތު ދީގެން ކުރިއަށްދާ މިފެއާއިން ލިބޭ ފައިސާ ޚަރަދު ކުރުމަށް ހަމަޖައްސާފައި ވަނީ ސްކޫލްގައި މި އަހަރު ކުރިއަށް ގެންދަން ރާވާފައިވާ އިތުރު ހަރަކާތްތަކަށް ކަމަށް އެ ސްކޫލުން މައުލޫމާތު ދެއެވެ.\nއަމީނިއްޔާ ސްކޫލަށް 75 އަހަރު ފުރުން ފާހަގަކުރުމުގެ ގޮތުން އެހެން ބައެއް ހަރަކާތްތައް ވެސް ކުރިއަށް ގެންދަން ވަނީ ރާވާފައެވެ. މިގޮތުން މި މަހުގެ 27 ވަނަ ދުވަހު ޚާއްސަ ފުޓުބޯޅަ މެޗެއް ބާއްވަން ހަމަޖެހިފައިވާއިރު، މި މަހުގެ 30 ވަނަ ދުވަހު ސްކޫލަށް ގަސް ހަދިޔާ ކުރުމުގެ ޕްރޮގްރާމެއް ވެސް ހިންގަން ވަނީ ރާވާފައެވެ.\nރާއްޖޭގެ އެންމެ ގިނަ ދުވަސްވީ ސްކޫލްތަކުގެ ތެރޭގައި ހިމެނޭ އަމީނިއްޔާ ސްކޫލަކީ އަންހެން ކުދިންނަށް ޚާއްސަކޮށްގެން ހިންގި ސްކޫލެކެވެ. މިގޮތުން ގައުމު ފަޚުރުވެރިވާނެ އެތައް ދަރިވަރުންނެއް މި ސްކޫލުން ވަނީ އުފެދިގެން ގޮސްފައެވެ.


Lonumedhu: ethah bayyakah faruvaa eh\nލޮނުމެދު: އެތައް ބައްޔަކަށް ފަރުވާއެއް\nލޮނުމެދު ސިފަވެފައި އޮންނަނީ ކެއްކުމުގައި ރަހަ ރަނގަޅު ކުރަން ބޭނުން ކުރާ އެއްޗެއް ގޮތުގައެވެ. ނަމަވެސް ލޮނުމެދަކީ އިހުއްސުރެ ބޭސްވެރިކަމުގައި ފުޅާ ދާއިރާއެއްގައި ބޭނުން ކުރަމުން އައި އެއްޗެކެވެ.\nއެންޓިބައޯޓިކް ސިފަތައް ހިމެނޭ ލޮނުމެދަކީ އެތައް ބައްޔެއްގެ ފަރުވާއަކަށް ބޭނުން ކުރެވިދާނެ އެއްޗެކެވެ. ހަށިގަނޑުގެ ދިފާއީ ނިޒާމް ވަރުގަދަ ކޮށްދެއެވެ. ސައިންސްވެރިން ހެދި ދިރާސާއަކުން ދައްކާ ގޮތުން ޕެނެޑޯލް ފަދަ ބޭހުގެ ބަދަލުގައި ލޮނުމެދު ބޭނުން ކުރުމަކީ ރޯގާ ފަދަ ބަލިތަކުން 63 އިންސައްތަ ދުރުކޮށްދޭ ކަމެކެވެ.\nލޮނުމެދަކީ ހިތުން ހަށިގަނޑަށް ލޭ ފޯރުކޮށްދޭ މިންވަރު ނުވަތް ބްލަޑް ޕްރެޝާ ދަށް ކޮށްދޭ އެއްޗެކެވެ. އޭގެ ސަަބަބުން ހިތުގެ ބަލިތަކުން ސަލާމަތްވުމަށް މަގުފަހިކޮށްދެއެވެ. ހަމަ އެހެންމެ ހަށިގަނޑުގައި ހިމެނޭ ހަށިގަނޑަށް ނުރައްކާތެރި ކޮލެސްޓްރޯލް (އެލްޑީއެލް) ގެ މިންވަރު ދަށްކޮށްދިނުމަށް ވެސް އެހީވެދެއެވެ.\nއަންހެނުންނަކީ އާންމުކޮށް އުމުރުން ދުވަސްވާ ވަރަކަށް ކަށި ފީވުން ފަދަ ކަންތައްތައް ދިމާވާ ބައެކެވެ. ލޮނުމެދު ކައި އުޅޭނަމަ ހަށިގަނޑުގައި އީސްޓްރޮޖެން މި ހޯމޯން އިތުރުކޮށްދީ ކަށި ވަރުގަދަކޮށްދޭނެ އެވެ.\nހަށިގަނޑުގައި ޖަމާވެފައި ހުންނަ ނޭދެވޭ ސަރުބީ ނައްތާލަން މަސައްކަތްކޮށް ކޮލެސްޓްރޯލް ބައްޔަށް ފަރުވާކުރުމަށް ވެސް ލޮނުމެދު ބޭނުންކުރެ އެވެ. ހަށިގަނޑުގެ ބަރުދަން ލުއިކޮށް މީހާގެ ސިފަވެސް ރީތިކޮށްދެއެވެ.\nހަމަ އެހެންމެ ލޮނުމެދަކީ ގޮހޮރުގައި ކާނާ ހަޖަމުކުރުމަށް އެހީވާ ނިޒާމުކަމަށްވާ މެޓަބޮލިޒަމް އަވަސްކޮށްދީ ގޮހޮރުގެ ފާރުތައް ވެސް އޮމާން ކޮށްދޭ އެއްޗެކެވެ.


mi falhaa aruvaalanee maadhureege enme bodu sihru ! – Iru\nމިދިޔަ މަހު ތިން ކުއްޖަކާ ދައުލަތުން ހަވާލުވި\nގެވެށި އަނިޔާ މަދުވެއްޖެ\nރެހެންދި އެވޯޑު7ފަރާތަކަށް\nސަމާ· 18 ނޮވެމްބަރ 2020\nމާދުރީ ދިކްޝިތްގެ ހަންގަނޑު ރީތިކޮށް ހުރުމުގެ ސިއްރު ކިޔައިދީފިއެވެ. މާދުރީ ބުނިގޮތިގައި ހަންގަނޑު ރީތިކޮށް ބެހެއްޓުމަށް ހަށިގަނޑުގެ ބޭރުފުށާއި ކާތަކެތިވެސް ވަރަށް ބޮޑު ރޯލެއްކުޅެއެވެ. މާދުރީ ބުނިގޮތުގައި ހަންގަނޑު ރީތިކޮށް ބެހެއްޓުމަށްފައިދާ ހުރި ކާނާ ކެއުމަކީ މުހިންމު ކަމެކެވެ.\nކޮންމެ ދުވަހަކު މަދުވެގެން 8 ތަށި ފެން ބޯންޖެހޭނެ ކަމަށާއި އަދި ހަންގަނޑު ތެޔޮވުމުން ރައްކާތެރިކުރުމަށް ތެޔޮ އަދި ހަކުރު ހުންނަ އެއްޗިސްނުކެއުމާއި ދުރުވެ, އަދި މޭވާއާއި ތަރުކާރީ ކެއުން ގިނަކުރުމަކީ މުހިންމުކަމެކެވެ. ހަމަނިދި ނިދުމާއި މަދުވެގެން7ނުވަތަ 8 ގަޑިއިރު ނިދުމާއި އަދި ސްޓްރެސް އިން ދުރުވުމަށް ޔޯގާ ހެދުމާއި އަބަދުވެސް ރިލެކްސްކޮށް ހުރުމަށްވެސް ބުނެފައިވެއެވެ. ކަސްރަތަކީވެސް ވަރަށްމުހިންމު ކަމެއްކަމަށާއި ކަސްރަތުކުރުމުން ލޭ ހިންގާލެއް އަވަސްކޮށް މޫނަށް ވެސް ލޭ ދާލެއް އަވަސްވާނެ ކަމަށް ވެސް ބުނެފްއިވެއެވެ.\nމޫނު ސާފުކޮށް ބެހެއްޓުމަކީވެސް ހަންގަނޑު ރީތިކޮށްދޭކަމެކެވެ. ކޮންމެ ދުވަހަކު ނިދުމުގެ ކުރިން މޫނުގައި ހުންނަ ހުރިހާ މޭކަޕެއްސާފުކުރަންވާނެއެވެ. އަދި މޫނު ގިނަގިނައިން ދޮވުމަށްވެސް ބުނެފައިވާއިރު މޫނުގައި އުނގުޅާ ސައިބޯނީގެ ކުއަލިޓީއަށްވެސް ބަލަންވާނެ ކަމަށްވެސް ބުނެފައިވެއެވެ. އަދި ޓޯނާއަކަށް ރޯސް ވޯޓާ ބޭނުންކުރުމަށާއި މޮއިސްޓްރައިޒާއިން މަސާޖު ކުރުމާއި އަދި ނިދާއިރު ވިޓަމިން ސީ ސީރަމް ބޭނުންކުރުމަކީ ވަރަށް މުހިންމު ކަމެއްކަމަށް ބުންޏެވެ.\nއަދި ހެނދުނު ބޭރަށް ދާއިރު ސަންލޯޝަން ބޭނުންކުރުމުން ހަންގަނޑު އެނދުމުން ސަލާމަތް ކޮށްދެއެވެ. އަދި އަލަށް ގެންނަ އެއްޗިސް އެލާޖިކު ވޭތޯ ބެލުމަށް ފުރަތަމަ އަތުގައި އުނގުޅުމަށްވެސް ބުނެފައިވެއެވެ. އަދި ފޭސް މާސްކު ތައްޔާރުކޮށް އުނގުޅާކަމަށްވެސް ބުންޏެވެ. މި ފޭސް މާސްކަކީ މާދުރީއަށް އެންމެ ކަމުދާ ފޭސްމާސްކު ކަމަށް އޭނާ ބުންޏެވެ.\nބޭނުންވާ ތަކެތި : އޯޓްސް،މާމުއި،ރޯސްވޯޓާރ ނުވަތަ ކިރު ހަދާނެ ގޮތް: 1 ސަމްސާ ފުނޑާފައިހުރި އޯޓްސް އަދި 1 ސަމްސާ މާމުއި އަދި 1 ސަމްސާ ކިރު ނުވަތަ ރޯސްވޯޓާރ ތައްޓަކަށް އަޅައި އެއްކޮށްފައި މޫނުގައި އުނގުޅާށެވެ. އަދި 15 މިނެޓު ވަންދެން މަޑުކޮށްފައި ހޫނުފެނުން މޫނު ދޮވެލާށެވެ. އަދި ހަންގަނޑު ހިކިވެ ކުރަކި ވާނަމަ މީގެ ތެރެއަށް އަލޯވެރާ އަޅާފައި އުނގުޅާށެވެ. ރީތި ހަންގަނޑެއް ހޯދުމަށް މި ފޭސް މާސްކު ތައްޔާރުކޮށްލާށެވެ.\nއެކަމަކު ވާ ކަލޭމެން ވެސް ރަނގަޅެއްނު. މަ ހީކުރީ އީ ޑޮކްޓަރު ސެޓު ކުރި ގޮތް ކަމަށް ކިޔާ ދޭން ތިއުޅެނީ.


Male gai midhiya hafthaagai 44 accident higi: Police - vNews.mv\nމާލޭގައި މިދިޔަ ހަފްތާގައި 44 އެކްސިޑެންޓް ހިނގި: ޕޮލިސް\n06 October 2019, 10:29\nމާލެ ސަރަހައްދުގައި މިދިޔަ ހަފްތާގެ ތެރޭގައި ހިނގި 44 އެކްސިޑެންޓަކާ ގުޅިގެން ހަތް މީހެއްގެ ލައިސަންސް ހިފަހައްޓައިފި އެވެ.\nފުލުހުންގެ ޓްރެފިކް ޑިޕާޓްމަންޓުން އާންމުކޮށްފައިވާ މިދިޔަ ހަފްތާގެ ތަފާސްހިސާބުތަކުގައިވާ ގޮތުން މިދިޔަ މަހުގެ 28 ވަނަ ދުވަހުން ފެށިގެން މިމަހުގެ4ވަނަ ދުވަހުގެ ނިޔަލަށް މާލެ ސަރަހައްދުގައި ހިނގި 44 އެކްސިޑެންޓްގެ ތެރެއިން ފަސް އެކްސިޑެންޓުގައި ވަނީ މީހުންނަށް އަނިޔާވެފަ އެވެ.\nމާލޭގެ މަގުމަތީގައި ގަވާއިދާ ޚިލާފަށް ޕާކް ކޮށްފައި ހުރި 458 އުޅަނދެއްގައި މިދިޔަ ހަފުތާގެ ތެރޭގައި ސްޓިކާ ޖަހާފައިވާއިރު މިމުއްދަތުގެ ތެރޭގައި 105 އުޅަނދު ވަނީ ޓޯ ކޮށްފަ އެވެ.\nމާލެ ސަރަހައްދުގައި މިދިޔަ ހަފްތާގެ ތެރޭގައި 1332 އުޅަނދު ބަލައި ފާސްކޮށްފައިވާއިރު މި އުޅަނދުތައް ދުއްވި މީހުންގެ ތެރެއިން 40 މީހަކު ލައިސަންސް ނެތި އުޅަނދު ދުއްވާފައިވާ ކަމަށް ތަފާސްހިސާބުތަކުގައިވެ އެވެ. އަދި އަތުގައި ލައިސަންސް އަތުގައި ނެތި ވެހިކަލް ދުއްވި 31 މީހަކު އުޅަނދު ފާހަގަކުރެވިފައިވާއިރު 18 އަހަރުން ދަށުގެ ކުދިން އުޅަނދު ދުއްވި ދެ މައްސަލައެއް ވެސް ފާހަގަކޮށްފައިވެ އެވެ.\nޓްރެފިކް ނިޝާންތަކާ ޚިލާފަށް 16 މީހަކު އުޅަނދު ދުއްވާފައިވާއިރު އަހަރީ ފީ ނުދައްކާ 28 މީހަކު ވަނީ އުޅަނދު ދުއްވާފަ އެވެ. އުޅަނދުގެ އިންޝުއަރެންސް އަދި ރޯޑް ވާތިނަސް ސްޓިކާ ނެތި 45 މީހަކު އުޅަނދު ދުއްވާފައިވާއިރު 15 މީހަކު އުޅަނދު ދުއްވާފައިވަނީ ހެޑް ސެޓް ޖަހައިގެންނެވެ. ހެލްމެޓު އަޅައިގެން ދުއްވަންޖެހޭ ސަރަހައްދުތަކުގައި ހެލްމެޓު ނާޅާ ދުއްވި 14 މައްސަލައެއް ވެސް ފުލުހުންގެ ތަފާސްހިސާބުތަކުގައި ފާހަގަކޮށްފައިވެ އެވެ.


Lingard ge molhu kulhumah en’buri aumun varah hiyhama jehey: Solskjaer - One Online\nމެންޗެސްޓާ ޔުނައިޓެޑުގެ މިޑްފީލްޑަރު ޖެސޭ ލިންގާޑް --\nއޮލެ ގުނާ ސޯލްޝެއާ\nލިންގާޑުގެ މޮޅު ކުޅުމަށް އެނބުރި އައުމުން ވަރަށް ހިތްހަމަޖެހޭ: ސޯލްޝެއާ\nމެންޗެސްޓާ ޔުނައިޓެޑުގެ މިޑްފީލްޑަރު ޖެސޭ ލިންގާޑުގެ މޮޅު ކުޅުމަށް އެނބުރި އައުމުން ވަރަށް ހިތްހަމަޖެހޭ ކަމަށް އެ ކްލަބުގެ ކޯޗު އޮލެ ގުނާ ސޯލްޝެއާ ބުނެފިއެވެ.\nމިސީޒަނުގައި ލިންގާޑަށް ރަނގަޅު ކުޅުމެއް ދެއްކިފައެއް ނުވެއެވެ. ލިންގާޑް ކުޅުނު 20 މެޗުގެ ތެރެއިން އޭނާއަށް ކާމިޔާބުކުރެވުނީ އެންމެ ލަނޑެކެވެ. އަދި އޭނާއަށް ހެދިފައިވަނީ އެއް އެސިސްޓެވެ. އެ 20 މެޗުގެ ތެރޭގައި ހަ ޕްރިމިއާ ލީގު މެޗުގެ ފުރަތަމަ 11ގައި އޭނާ ކުޅުނެވެ.\nއެންމެ ފަހުން ޓޮޓެންހަމް ހޮޓްސްޕާ އާއި މެންޗެސްޓާ ސިޓީއާ ދެކޮޅަށް ކުޅުނު މެޗުތަކުގައި ފުރަތަމަ 11ގައި ހިމެނި، ލިންގާޑް ވަނީ މޮޅު ކުޅުމެއް ދައްކައިފައެވެ. އެ ދެ މެޗު ވެސް ޔުނައިޓެޑުން ވަނީ ކާމިޔާބުކޮށްފައެވެ.\n"ކޮންމެ މީހަކު ވެސް ކުރިމަތިލާން ޖެހޭނެ ކަންތައްތަކެއް ހުންނާނެ. ލިންގާޑަށް ކުރިމަތިލާން ޖެހިފައިވާ ކަމަކީ އަހަރެމެންގެ މެދުގައި އޮތް ކަމެއް. އޭނާ އެނބުރި އައުމުން ވަރަށް އުފާކުރަން. އޭނާއަކީ ވަރަށް މަސައްކަތްކުރާ ކުޅުންތެރިއެއް،" ޔުނައިޓެޑުގެ ކޯޗު ސޯލްޝެއާ ބުންޏެވެ.\nލިންގާޑްގެ ކުޅުން ދަށްވުމުގެ ސަބަބުން އޭނާއަށް ވަނީ އިނގިރޭސި ގައުމީ ޓީމުން ވެސް ފުރުސަތު ގެއްލިފައެވެ. ނަމަވެސް އެކަމުން ވެސް ލިންގާޑަށް އަރައިގަނެވޭނެ ކަމަށް ސޯލްޝެއާ ގަބޫލުކުރެއެވެ.\nގުޅޭ ޓެގު މެންޗެސްޓާ ޔުނައިޓެޑް ފުޓްބޯޅަ އޮލެ ގުނާ ސޯލްޝެއާ


1. ދިވެހިރާއްޖޭގައި ކޮވިޑް-19 ފެތުރުން ކޮންޓްރޯލް ކުރުމުގެ ގޮތުން، 19 މާރިޗު 2020އިން ފެށިގެން ސަރުކާރު ބަންދު ކުރުމަށް ނިންމުމާ ގުޅިގެން އއ. ތޮއްޑޫ ބަނދަރުގެ ޑިޒައިން،ސާރވޭ އަދި ރީކޮންސްޓްރަކްޝަންގެ މަސައްކަތް ކޮށްދޭނެ ފަރާތެއް ހޯދުމަށް މި މިނިސްޓްރީއިން ކުރި ނަންބަރު IUL)13-K/13/2020/125) އިޢުލާންގައިވާ ރަޖިސްޓްރޭޝަން މުއްދަތާއި، ބިޑް ހުށަހެޅުމުގެ ތާރީޚަށް އަންނަނިވި ބަދަލުތައްވަނީ ގެނެވިފައެވެ.\n4. ބީލަމުގައި ބައިވެރިވުމަށް -/1,500 (ފަނަރަ ސަތޭކަ) ދިވެހި ރުފިޔާ ނުވަތަ 100.00 ޔޫ.އެސް. ޑޮލަރުގެ ނަން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ފައިސާ ބަލައިގަންނާނީ 24 ފެބުރުވަރީ 2020 އިން9ޖޫން 2020 އަށް، މިމިނިސްޓްރީގެ އޮންލައިން ޕޭމަންޓް ޕޯޓަލް - ބަނޑޭރި ޕޭ (/https://bandeyripay.finance.gov.mv) މެދުވެރި ކޮށެވެ. އަދި ފައިސާ ދެއްކުމަށްފަހު، ބީލަމަށް ރަޖިސްޓްރީވުމަށް އެދޭ ފަރާތުގެ ނަމާއި އެޑްރެސް، ގުޅޭނެ ނަންބަރަކާއި އީ-މެއިލް އެޑްރެސް އަދި ފައިސާ ދެއްކި ރަސީދުގެ ކޮޕީ ތިރީގައިވާ އީމެއިލް އެޑްރެހަށް ފޮނުއްވަންވާނެއެވެ.\n5. މި މަސައްކަތާއި ބެހޭ އެންމެހައި ލިޔެކިޔުންތައް ސޮފްޓްކޮޕީ ފޯރމެޓުގައި މި މިނިސްޓްރީގެ ވެބްސައިޓްwww.finance.gov.mv އިން 25 ފެބުރުވަރީ 2020ފެށިގެން ޑައުންލޯޑް ކުރެވެން ހުންނާނެއެވެ. އަދި މިބީލަމާއި ގުޅިގެން ދޫކުރެވޭ އެންމެފަހުގެ މަޢުލޫމާތުތަށް ވެބްސައިޓް މެދުވެރިކޮށް ހޯދުމަކީ ބީލަމަށް ކުރިމަތިލާ ފަރާތުގެ ޒިންމާއެކެވެ.\n6. މި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 31 މޭ 2020 ވާ އާދީއްތަ ދުވަހުގެ 12:00 ގެ ކުރިން، ތިރީގައިވާ އީމެއިލް އެޑްރެހަށެވެ.\n7. މިޕްރޮޖެކްޓުގެ ބިޑް ސެކިޔުރިޓީގެ ގޮތުގައި300,000.00 ދިވެހި ރުފިޔާ (ތިންލައްކަ ދިވެހި ރުފިޔާ ނުވަތަ އެ ޢަދަދާ އެއްވަރެއްގެ ޢަދަދެއްގެ ޔޫ.އެސް ޑޮލަރުން) ހުށަހަޅުއްވަންވާނެއެވެ. ބިޑް ސެކިޔުރިޓީގެ މުއްދަތަކީ ބިޑް ހުޅުވާ ތާރީޚުން ފެށިގެން 148 ދުވަހެވެ.\n8. ބީލަން ހުޅުވުން އޮންނާނީ 10 ޖޫން 2020 ވާ ބުދަ ދުވަހުގެ 10:00ގައި މިމިނިސްޓްރީގެ ނެޝަނަލް ޓެންޑަރގެ ޖަލްސާކުރާ މާލަމުގައެވެ. ގަޑިޖެހުމަށްފަހު ހުށަހަޅާ ބިޑުތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\nފޯން : +960 3349191، +960 3349106، +960 3349147\nސުންގަޑި: 10 ޖޫން 2020 1000


Shahinda aai Azra thahugeeg ah haaziruvaan2hafuthaa! | Mihaaru\n24 އޮކްޓޯބަރ 2019 - 20:20 31 comments\nމޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓުގައި އިސްލާމްދީނާއި ރަސޫލާ އަށް ފުރައްސާރަކޮށްފައިވާ ވާހަކަތަކެއް ހުރި މައްސަލައިގައި ޝަހިންދާ އިސްމާއިލް އާއި އަޒްރާ ނަސީމް ފުލުސް އޮފީހަށް ހާޒިރުވާން ދެ ހަފުތާގެ މުއްދަތެއް ދީފައިވާ ކަމަށް ފުލުހުން މިއަދު ބުނެފި އެވެ.\nފުލުސް އޮފީހުން ބޭއްވި ނިއުސް ކޮންފަރެންސަށް ފަހު، އެމްޑީއެންގެ މައްސަލައިގައި ނޫސްވެރިން ކުރި ސުވާލުތަކާ ގުޅިގެން، އެސިސްޓެންޓް ކޮމިޝަނަރު މުހައްމަދު ރިޔާޒް ވިދާޅުވީ އެ ދެ މީހުން ވެސް މިވަގުތު ރާއްޖެ އިން ބޭރުގައި ތިބި ނަމަވެސް ޗިޓު ހަވާލުކޮށްފައިވާ ކަމަށެވެ.\n"އަޅުގަނޑުމެން ފޮނުވި ޗިޓު އެ ފަރާތްތަކަށް ލިބިފައިވާ ކަން ކަށަވަރު ކުރެވޭ،" ރިޔާޒް ވިދާޅުވި އެވެ.\nއޭނާ ވިދާޅުވި ގޮތުގައި އެމްޑީއެންގެ ރިޕޯޓާ ގުޅިގެން އިލްމުވެރިންތަކެއް މެދުވެރިކޮށް ހިންގާ އިލްމީ ދިރާސާ މި ހަފުތާގެ ތެރޭގައި ނިންމައިލެވޭނެ އެވެ. އެ ދިރާސާ ނިމުމުން އިލްމީ ގޮތެއްގައި، ރިޕޯޓުގައި ހުރި ވާހަކަތައް ސާފުވާނެ ކަމަށް އޭނާ ވިދާޅުވި އެވެ.\nރިޔާޒް ވިދާޅުވީ އިލްމުވެރިންގެ ދިރާސާ ނިމުމުން ވަރަށް ގިނަ ކަންކަމަށް ޖަވާބު ވެސް ލިބޭނެ ކަމަށެވެ.\nއޭނާ ވިދާޅުވި ގޮތުގައި މިހާތަނަށް ބެލިބެލުމުގައި އެމްޑީއެން އިން ނެރުނު ރިޕޯޓުގެ މަސައްކަތް އެ ޖަމިއްޔާ އިން 2014 ގައި ކޮށްފައިވެ އެވެ. އެ ރިޕޯޓް އާއްމުކުރި ތާރީޚުތައް ތަހުގީގުގައި ފުލުހުން ސާފުކުރާނެ ކަމަށް އޭނާ ވިދާޅުވި އެވެ.\nމުސައްނިފުންގެ ގޮތުގައި ހަތަރު މީހަކު ހިމެނޭ ރިޕޯޓު ނެރުނު މައްސަލައިގައި އެމްޑީއެން އަށް ފިޔަވަޅު އެޅުން ލަސްވެގެން ވަނީ ފާޑުކިއުން އަމާޒުވެފަ އެވެ. ފުލުހުން ބުނެފައިވާ ގޮތުގައި، ތުހުމަތު ކުރެވޭ މީހުން ބޭރުގައި ތިބުމުން ތަހުގީގަށް ދަތިތަކެއް ކުރިމަތިވެ އެވެ.\nއެހެންވިޔަސް ފުލުހުން އަންނަނީ އެ ތަހުގީގުގައި ބަލަން ޖެހޭ ހުރިހާ ކަމެއް ބަލަމުން ކަމަށާއި އެކަމުގައި ފިޔަވަޅު އަޅާނެ ކަމަށް ވެސް ފުލުހުން ވަނީ ބުނެފަ އެވެ.\nއެމްޑީއެންގެ މައްސަލަ ފެންމަތިވުމުން ޔޫތު މިނިސްޓްރީން ވަނީ އެ ޖަމިއްޔާ ސަސްޕެންޑްކޮށްފަ އެވެ. މިއީ، އެކަށީގެންވާ ފިޔަވަޅެއް ނޫން ކަމަށް ހިތްހަމަނުޖެހުން ފާޅުކުރަމުން ދަނިކޮށް އަމިއްލަ ފަރާތަކުން މިއަދު ވަނީ އެ ޖަމިއްޔާ އުވާލަން އެދި ސިވިލް ކޯޓަށް މައްސަލައެއް ހުށަހަޅައިފަ އެވެ.\nފާޅުކަންބޮޑު ގޮތެއްގައި ދީނަށް ފުރައްސާރަކޮށް، ހަޖޫ ޖަހާފައިވާ އިރު ރިޕޯޓް ލިއުނު މީހުންނާ މެދު ފިޔަވަޅު އެޅުން ލަސްވާ މައްސަލައިގައި ދީނީ އިލްމުވެރިން އަންނަނީ ކަންބޮޑުވުން ފާޅުކުރަމުންނެވެ. އެމްޑީއެން އުވާލަން ގޮވާލަނިކޮށް، ސަސްޕެންޑް ކުރުމަކީ ފިޔަވަޅެއް ކަމުގައި މި މައްސަލައިގައި އިސްކޮށް އުޅުއްވާ އިލްމުވެރިން ބަލައެއް ނުގަނެ އެވެ.\nއިތުރު ލިޔުންތައް ޝަހިންދާ އިސްމާއީލް މޯލްޑިވިއަން ޑިމޮކްރެސީ ނެޓްވޯކް ޕޮލިސް ކުށްކުރުން އިސްލާމް ދީން މުޙައްމަދު، ޞައްލަﷲ ޢަލައިހި ވަސައްލަމް


ވާހަކަ: ދަތުރު –9– Haftha\nThu, 28 May, 2020, 6:02 pm\nވާހަކަ: ދަތުރު – 9\nއަހަރެންނަށް ބޭއިހްތިޔާރުގައި ރަހީފްގެ ގައިން ދޫކޮށްލެވުނެވެ. އަދި ތަޅުގައި ހިފަހައްޓައިގެން ހުރި ރައިހާން ކޮށްޕާލުމަށްފަހުގައި ދުވެފައި ބޭރަށް ނިކުތީމެވެ. އެވަގުތު ރަހީފް އާއި ރައިހާން ވެސް އަހަރެން ފަހަތުން ދުވެފައި އައިސް ބޭރަށް ނިކުތެވެ. ދުވަމުން ގޮސް ވަކި ހިސާބަކަށް ދެވުމާއެކު ރަހީފް އާއި ރައިހާން ފަހަތުން އާދޭތޯ ބަލައިލުމަށް މަޑުކޮށްލީމެވެ. އޭރު އަހަރެންނަށް މާނޭވާލެވެނީއެވެ. ފަހަތުން އައި ރަހީފް އާއި ރައިހާން ނެތުމުން ލިބުނު ހައިރާން ކަމާއި ބިރުވެރިކަން އިތުރުވިއެވެ. އެ ދެމީހުން ފެންނަން ނެތުމުން އައިކޮޅަށް ދިއުމަށް މަޑުމަޑުން ހިނގައިގަތީމެވެ. އަހަރެންނަށް ހިނގާފައި ކުރިއަށް އެޅުނީ ހަތަރުވަރަކަށް ފިޔަވަޅެވެ. އަހަރެންނާއި ފަސް ފޫޓު ދުރުން ކުރިމަތިން ކަޅު ހިޔަންޏެއް ފެނުނެވެ.\nހުރިތަނުގައި ގަބުވެފައި އެއާ ދިމާލަށް ބަލަހައްޓައިގެން އިރުކޮޅަކު ހުރީމެވެ. ދެން ފެނުނީ އެ ހިޔަނި އަހަރެންނާއި ދިމާލަށް މަޑުމަޑުން އަންނަތަނެވެ. އަހަރެން އަނެއްކާ ވެސް ކުރިއަށް ދުއްވައިގަތީމެވެ. ދުވަމުން ގޮސް ނިކުމެވުނީ ރަށުގެ އަތިރިމައްޗަށެވެ. އެތަނުގައި ހަނދުވަރުގެ ފަޑު އަލިކަން ފިޔަވާ އިތުރު އެއްވެސް އަލިކަމެއް ނެތެވެ. ދުވެދުވެ ހުއްޓައި އަހަރެންގެ ފައި ކަކުނި ހޮރެއްގެ ތެރޭގައި ތާށިވިއެވެ. ތާށިވީގޮތަށް ފައި ނުވެސް ނެގުނެވެ. ކަކުނި ހޮރެއްގެ ތެރޭގައި ފައި ތާށިވުމަކީ އާދައިގެ ކަމެއް ނޫންކަން އަހަރެންނަށް އިހުސާސްވިއެވެ. އެވަގުތު ފަހަށް ބަލައިލިއިރު އެ ހިޔަނި ފެންނާކަށް ނެތެވެ. އޭރުވެސް އަހަރެން މަސައްކަތްކުރީ އެހޮރު ތެރެއިން ފައި ދަމައިގަނެވޭތޯއެވެ.\nގައިގައި ހުރިބާރެއްލާފައި ފައިގައި ހިފައި ދަމައިގަތީމެވެ. އޭރު ފަޔަށްވީ ތަދުން ހަގީގަތުގައި ވެސް އަހަރެންނަށް ރޮވުނެވެ. ފައި ބަލާލިއިރު ފައިގެ ތަބިކަށިން ވަރަށްބޮޑު ތަންގަނޑެއް ކަނޑައިގެން ގޮސްފައި ހުއްޓެވެ. އެހާލަތުގައިވެސް، ފަހަތުން އައި ހިޔަނި ފެނޭތޯ ވަށައިގެން ހޯދާ ބަލާލީމެވެ. އަހަރެންގެ ބަދުނަސީބުކަމުން އެ ހިޔަނި ހުރީ އަހަރެންގެ ފަހަތުގައިކަމެއް ނޭންގުނެވެ. ހިތްވަރުކޮށްފައި ހިނގައިގަންނަން ތެދުވި ތަނުން އަހަރެން ދިޔައީ ދުރަށް އެއްލިގެންނެވެ. އެވަގުތު އެންމެބޮޑަށް ތަދުވީ އަހަރެންގެ ފަޔަށެވެ. ބަންޑުންއޮވެ ފަސްގަނޑުގައި ކޭތްތެމުން ކުރިއަށް ދެވޭތޯ މަސައްކަތްކުރީމެވެ. އެވަގުތު އެތަށް އިހުސާސްތަކެއް ކުރެވުނެވެ. މައިންބަފައިން މަރުވިގޮތުގެ ހަގީގަތް ނުބެލި އަހަރެން މިދުނިޔެއާއި ވަކިވާން ޖެހިއްޖެނަމަ އަހަރެންގެ ހިތް ކުދިކުދިވާނެއެވެ. އަހަރެންގެ އާއިލާ މީހަކަށް ހުރި ހަމައެކަނި ކޮއްކޮއަށް ނުފެނި ހަމަ މަރުވާންވީ ހެއްޔެވެ؟\nއެ ބިރުވެރިކަމުގެ ތެރޭގައި ވެސް ސިކުނޑިއަށް ބާރުކުރުވި ވިސްނުމަކަށްވީ އާއިލާއެވެ. އަހަރެން ވަރަށް ހިތްވަރުކޮށްފައި ތެދުވީމެވެ. އަދި މަޑުމަޑުން ކޮރުޖަހަމުން އަނެއްކާ ވެސް ކުރިއަށް ހިގައިގަތީމެވެ. މިފަހަރު އޭތި އަހަރެންނާއި ދިމާކުރީ ކުރިމަތިންނެވެ. ފުދޭވަރަކަށް ކައިރިންނެވެ. އޭތީގެ އިސްތަށިގަނޑު މޫނުމައްޗަށް ވެއްޓިފައި އޮތުމުން މޫނެއް ނުފެނެވެ. އަތުގައި ހުރި ނިޔަފަތިތައް ހުރީ ލޭކުލައިގައެވެ. މުޅި ހިސާބުގަނޑުގައި ވެސް ހުރީ ފަރުހޮކިވަހެވެ. ”ރާޔާ!” އަހަރެންގެ ފަހަތުން ރަހީފްގެ އަޑުއިވުނެވެ. ބޭއިހްތިޔާރުގައި ފަހަށް ބަލައިލެވުނެވެ. އެއްވެސް މީހަކު ފެންނާނަކަށް ނެތެވެ. އަހަރެން މޫނު އަނެއް ފަރާތަށް އަބުރާލިއިރު އޭތިހުރީ އަހަރެންގެ މޫނާއި މޫނު ޖެހޭ ނުޖެހޭ ހިސާބުގައެވެ.\nއެ ބިރުވެރި މޫނު ފެނިފައި ހަޅޭއްލަވައިގަނެވުނު ގޮތްވެސް ނޭންގުނެވެ. މޫނުގެ އެއްފަޅި ހުރީ ޗިސްޗިސްވެފައެވެ. އަނެއްފަޅި ހުރީ އަދާފައެވެ. އަހަރެންނަށް ނޭވާއެއް ބޭރުކޮށްލުމުގެ ފުރުސަތު ވެސް ނުދީ އޭތި އަހަރެންގެ ކަރުގައި ހިފާ މައްޗަށް ނެގިއެވެ. އަހަރެންގެ އަޑު ބެދުނެވެ. ސަލާމަތަށް އެދި ގޮވާނީ ވެސް ވަކި ކާކަށް ހެއްޔެވެ. “އަހަރެން ކަލެއަށް ދިން އިންޒާރު ހަނދާންނެތުނީތަ؟ މި ދަތުރު ނުފަށާށޭ ބުނިން. ހަގީގަތް ހޯދަން މަސައްކަތް ވެސް ނުކުރާށޭ ބުނިން. ކަލެއަށް ހީވަނީތަ ވަރަށް ފަސޭހައިން ހަގީގަތް ހޯދޭނެއޭ. ނުހޯދޭނެ. ކަލޭ އާއިލާ މީހުންގެ ދުވަސް ދުއްވާލި ގޮތަށް، ދަންޖައްސާފައި ހަމަ ކަލޭގެ ދުވަސް ދުއްވާލާނީ.” އޭތި ވާހަކަދެއްކި ބަރު އަޑުންނާއި ލޮލުގައި ހުރި އަނގުރު އަލިފާން ފެނިފައި މިދެން މަރުވަނީއޭ ހިތަށް އެރިއެވެ.\nއެވަގުތު ރަހީފް އާއި ރައިހާން ދުވެފައި އަންނަތަން ފެނުނެވެ. ކައިރީގައި އިތުރު މީހަކު ވެސް ހުއްޓެވެ. އަހަރެންގެ އަޑުބެދިފައިވާތީ އަތުން އެހީއަށް އެދި ހަނާއެޅީމެވެ. އެވަގުތު އޭތި އަހަރެންގެ ކަރުން އަތްދޫކޮށްލިއެވެ. އަދި ވީނުވީއެއް ނޭންގި ގެއްލުނެވެ. ” ރާޔާ! ރާޔާ!. ރަހީފް ރޮމުން ކަހަލަގޮތަކަށް ގޮވަމުން އައިސް ބައްދާލިއެވެ. އަހަރެން ވެއްޓުނީ ރަހީފްގެ އަތްމައްޗަށެވެ. އަހަރެންނަށް އެއްވެސް ވަރަކަށް ވާހަކައެއް ނުދެއްކުނެވެ. ކަރުގައި އެތައް ޒަހަމްތަކެއް ހުއްޓެވެ. އެތަންތަނުން ނަގައި ދިލައިން ކެތްނުވެއެވެ. “ސުބުހާނައްﷲ ހާދަވަރެއްކޮށްލާފައޭ އެ ދޫކޮށްލީ. އަވަހަށް ހިނގާ މީނަ ހޮސްޕިޓަލަށް ގެންދަން.” ވާހަކަދެއްކީ އިދުރީސްބެކަން އެނގުނީ އަޑު ޖެހުމުންނެވެ. އޭރު މުޅި ހިސާބުގައި ކާޅުގޮވަން ފެށިއެވެ. “ނޫން. ހޮސްޕިޓަލަށް ގެންގޮއްސިއްޔާ ރަށުތެރޭގައި އެތައް ވާހަކައެއް އަނެއްކާ ފެތުރޭނީ. މިހާރުވެސް ލައްކަ ވާހަކަ ދައްކާ.” ރައިހާންގެ އަޑުގައި ވަނީ ހާސްކަމެވެ.\nއަހަރެންގެ ދެލޯ ހުޅުވުނީ އާ ދުވަހަކަށެވެ. އަހަރެން އޮތީ ގެސްޓް ހައުސްގައެވެ. ކައިރީގައި ރަހީފް ނިދާފައި އޮތެވެ. އޭރު އަހަރެންގެ ހަށިގަނޑުގައި ނުރިއްސާ ތަނެއް ނެތެވެ. ކަރުގައި ބެންޑޭޖެއް އޮޅާފައި އޮތް އިރު ފައިގައި ވެސް އޮތީ ބެންޑޭޖު އަޅާފައެވެ. އެވަގުތު އަހަރެންގެ ނަޒަރު ހުއްޓުނީ ކައިރީގައި ނިދަފައި އޮތް ރަހީފަށެވެ. ތުނިކޮށް ކޮށާލާފައި އޮތް އިސްތަށިގަނޑެކެވެ. ތުބުޅި އާއި މަތިމަސް ވެސް ހުރީ އެއްވަރަކަށް ކޮށާ ރީތިކޮށްފައެވެ. ލޮލުގެ އެސްފިޔަތަށް ދިގުވެފައި ރީއްޗެވެ. ވަށް މޫނުގެ ހަން އޮމާންވެފައި ހަމުގެ ކުލަ އައްޔެވެ. އަހަރެން އޭނާގެ ކޯތާފަތުގައި މަޑުމަޑުން އަތްޖައްސާލީމެވެ. އެވަގުތު ރަހީފްގެ ދެލޯ ހުޅުވުނެވެ. އަހަރެން ވަގުތުން އޭނާގެ ކޯތާފަތުން އަތް ނެގީމެވެ. ރަހީފް އަހަރެންގެ މޫނާއި ގާތްވެލިއެވެ. “ތިވަރަށް ދުރަށް ދާން މަސައްކަތް ނުކޮށްބަލަ. ދެމީހުންނަށް ވެސް ދެމީހުންގެ ހާލު އެނގޭ. އިހުސާސްތައް ވެސް އެނގޭ. ރޭގަވެސް ލޯ ކުރިމަތިން ރާޔާ ގެއްލުނު ހިސާބުން ފެށިގެން ރާޔާ ފެންނަންދެން އަހަރެންގެ ހިތަށް ހާދަ އުނދަގޫވިއޭ. އަހަރެމެން މަގުމަތި އެޅީ. އެންމެފަހުން އިދުރީސްބެ އައިސްގެން ސަލާމަތްވީ. ހިތަށް އެރީ ދެން ދުވަހަކު ވެސް ރާޔާއެއް ނުފެންނާނޭ. ގަބޫލުކުރަން ތީ އެހެން މީހެއްގެ ހައްގެއްކަން. އެކަމަކު ވެސް އަހަރެންގެ ހިތުގައި ރާޔާއަށް ހާއްސަ މަގާމެއް ދެވިއްޖެ. ވަރަށް ހާއްސަ.” ރަހީފް އަހަރެންގެ ނިތްކުރިއަށް ބޮސްދިނެވެ.\nއަހަރެން މަޑުމަޑުން ދުރަށް ޖެހުނީމެވެ. އަހަރެން ދުރަށް ޖެހުމާއެކު ރަހީފް އަނެއްކާ ވެސް އަހަރެންނާއި ކައިރިވެލިއެވެ. “ޕްލީޒް ރަހީފް. ތިހުރިހާ ކަމަކާއި ވިސްނާނެ ހިތްވަރެއް އަހަރެން ގަޔަކު ނެތް. އަހަރެން! އަހަރެން މިއީ މީހެއްގެ އަތްބެއް. އަހަރެން މިނިވަންވީ ދުވަހަކުން ތި އިހުސާސްތައް ކިޔައިދީ. ނޫންނަމަ!.” އަހަރެންނަށް ވާހަކަދެއްކުނީ މިހާ ހިސާބަށެވެ. ރަހީފް ފޯނަށް ފޯނެއް އައެވެ. ފޯނު ބޭއްވުމަށްފަހު ރަހީފް ދިނީ އުފާވެރި ހަބަރެކެވެ. “އަހުސަން. ރާޔާގެ ކޮއްކޮ އަހުސަން ވަރަށް ކުއްލިގޮތަކަށް އެބަ އާދޭ. ރައިހާން އެ ގުޅީ.” ރަހީފް އަހަރެންނާއި ދުރަށް ޖެހިލަމުން ވާހަކަދެއްކިއެވެ. “އޭ ކީކޭ؟ ކޮއްކޮއޭ. އޭނައަށް ކިޔަނީ އަހުސަންތަ؟ ތީ ހަމަ އަސްލު ވާހަކައެއްތަ؟”. ވީ އުފަލެއްގެ ބޮޑުކަމުން އަހަރެން އިނީ ކޮޅަށް ތެދުވެއެވެ. ގައިގައި ރިހޭ ރިހުން ވެސް ހަނދާންނެތުނީ މަދު ސިކުންތުކޮޅެއްގެ ތެރޭގައެވެ.\nހަމަ އެ ސިކުންތު ރަހީފްގެ އެހީތެރިކަމާއެކީ އެނދުމަތިން ކޮޅަށް ތެދުވީމެވެ. ފަޔަށް ލިބިފައިހުރި ޒަހަމުން، އެކަނި ހިނގޭ ވަރެއް ނުވިއެވެ. އެހެންކަމުން ރަހީފްގެ އެހީތެރިކަމާއެކު ފާހާނާއާއި ހަމައަށް ދިޔައީމެވެ. އަހަރެން ފާހާނާއަށްވަދެ ކުޑަކޮށް ރީތިވެލައިގެން ނިކުތީމެވެ. އަދި ރަހީފް އާއެކު ކޮޓަރިން ބޭރަށް ނިކުތީމެވެ. އެވަގުތު ރައިހާންއާއެކު ގެސްޓްހައުސް ބޭރު ދޮރުމަތީގައި ހުރި މީހަކު ފެނުނެވެ. އޭނާ ފެނުމާއެކު އެއީ އަހަރެންގެ ކޮއްކޮކަން ޔަގީންވިއެވެ. އިސްކޮޅުން ދިގު، ހަމުގެ ކުލަ ކުޑަކޮށް އައްޔެވެ. ފަން އިސްތަށިގަނޑު ހުރީ ތުނިކޮށް ކޮށާލާފައެވެ. އަތުކުރީގައި އަޅާފައި އޮތް ގަޑިއާއި، ލައިގެން ހުރި ހުދު ގަމީހާއި އަދި ކަޅު ފަޓުލޫނުގެ ދަށަށް ޖަހާފައި ހުރީ ބެގީން މީހާގެ ހައިބަތު ދައްކުވައިދެއެވެ. އެއީ ހަމަ އަހަރެންގެ ކޮއްކޮ ހެއްޔެވެ. ވީ އުފަލެއްގެ ބޮޑުކަމުން ދުވެފައިގޮސް ބައްދައިލަން ކިތަންމެހާ ވެސް ބޭނުންވިއެވެ.\nއެކަމަކު އަހަރެން ގައިގައި ދުވާނެހާ ހިތްވަރެއް ނެތެވެ. އަހުސަން އަހަރެންނާއި ދިމާލަށް ހިނގާފައި އައީ ފުދޭވަރަކަށް ބާރަށެވެ. އައިގޮތުން އެ އަންނަނީ އެތައް ޒަމާނެއް ފަހުން އޭނާގެ އާއިލާ މީހަކު ފެނިގެން ވެފައިހުރި އުފަލެއްގެ ބޮޑުކަމުން ކަމަށް އަހަރެންނަށް ހީވިއެވެ. “ކަލެއަށް އަހަރެން ހޯދިއްޖެދޯ. ބުނަން. އަހަރެން މާޒީގެ އެއްވެސް ވާހަކައެއް އަޑުއަހާކަށް ބޭނުމެއް ނޫން. ކަލޭ ހީކުރީ ކަލޭ ދިރިއުޅޭކަން އަހަރެންނަށް ނޭންގެނީ ކަމަށްތަ؟ އަހަރެންނަށް ހުރިހާ އެއްޗެއް ވެސް އެނގޭ. އެކަމަކު ކަލެއާ އަހަރެން އެއްވެސް ގުޅުމެއް ބާއްވާކަށް ބޭނުމެއް ނޫން. އެހެންވެ މިއޮތްހާ ޒަމާންވެގެން ދިޔައިރު ވެސް އަހަރެން ކަލެއާ ބައްދަލު ނުކުރީ. އަހަރެމެންގެ މައިންބަފައިން ވެސް މިދުނިޔެ ދޫކުރީ ހަމަ ކަލޭގެ ސަބަބުން.” އަހުސަންގެ ހަރުކަށިކަން ފެނިފައި އަހަރެންނަށް ލިބުނީ ކުއްލި ސިހުމެކެވެ. އަދި އެޔަށްވުރެ ބޮޑު ސިހުމެއް ލިބުނީ އަހަރެންގެ ބޮލުގައި އެޅުނު އިލްޒާމުންނެވެ. އަހުސަން އެބުނީ ހަމަ ތެދެއް ހެއްޔެވެ؟ އަހަރެންގެ މައިންބަފައިންގެ މަރުގެ ޒިންމާ ނަގަންޖެހޭ މީހަކީ އަހަރެން ހެއްޔެވެ؟\nވަރަށް ސަޅި މިވާހަކަ އަވަހަށް ދެންއޮތްބައި އަޕްލޯޑް ކޮއްލަބަލަ


Fuvahmulak magah halleh nulibi ithuru5aharu, rayyithun edhemun...\nރިޕޯޓު - ފުވައްމުލަކު މަގު މައްސަަލަ\nފުވައްމުލަކު މަގަށް ހައްލެއް ނުލިބި އިތުރު ފަސް އަހަރު، ރައްޔިތުން އެދެމުންދަނީ އެކަމަށް ހައްލެއް!\nރައްޔިތުންނަށް އެއްގަމު ދަތުރުތައް ކުރުމަށް ބޮޑެތި ތަކްލީފުތަކެއް އުފުލަންޖެހޭ\nފުވައްމުލަކުގެ އަޑިގުޑަން މަގުތައް ގިނަ\n2015 ވަނަ ސަރުކާރުން މަގު ހެދުމަށް އެމްއާރްޑީސީއާ ހަވާލު ކުރެވުނު\nކ. މާލެ 27 ސެޕްޓެންބަރ 2018 | ބުރާސްފަތި 12:50 10,452\nފުވައްމުލަކު މަގު - ފާތިމަތު ޝަނާ މުހައްމަދު\nގުދުރަތީ ގޮތުން ތަފާތު ވަސީލަތްތަކެއް ލިބިފައިވާ ޏ. ފުވައްމުލަކަކީ ރާއްޖޭގެ ރަށްތަކުގެ ތެރެއިން ފާހަގަކޮށްލެވޭ ރަށެކެވެ. މިދިޔަ އަހަރު އެރަށް ސިޓީއަކަށް ބަދަލުވެފައިވި ނަމަވެސް އެރަށުގެ ތަރައްގީއަށް ނުވަތަ ދިރިއުޅުން ފަސޭހަ ކުރުމަށް ރައްޔިތުން ހާސިލް ކުރަން ބޭނުންވާ ގިނަ ކަންތައްތަކެއް އެބަހުއްޓެވެ. އާބާދީގައި 13،000 މީހުން ދިރިއުޅޭ އެރަށަކީ ގިނަ އަދަދެއްގެ ވެހިކަލް ދުއްވާ ރަށެކެވެ. އަދި 5.13 ކިލޯ މީޓަރުގެ ބޮޑު މި ރަށުގެ އެކި ތަންތަނަށް ދަތުރު ކުރުމުގައި ސައިކަލާއި ކާރު ބޭނުންކުރާ އިރު ރަށުގެ މަގުތަކުގެ ހާލަތަކީ ހައްލުނުވާ މައްސަލައެކެވެ.\nފުވައްމުލަކުގެ މޭޔަރ އަބްދުﷲ ފަލާހު ޝަރީފު ވިދާޅުވީ، ފުވައްމުލަކަށް ދިމާވެފައިވާ އެންމެ ބޮޑެތި މައްސަލަތަކުގެ ތެރޭގައި ރަށްގިރުމުގެ މައްސަލައާއި މަގުތަކުގެ މައްސަލަ ހިމެނޭކަމަށެވެ.\n"މަގުތަކުގެ ހާލަތާއި ރަށްގިރުމުގެ މައްސަލަ އާއި ކުނީގެ މައްސަލަ އާއި ވަޒީފާގެ ފުރުސަތުތައް މަދު ވުމާއި ސިއްހީ ހިދުމަތް ރަގަޅު ކުރުމާއި މަސްވެރިންނަށް ކުރިމަތިވެފައިވާ މައްސަލަ އާއި ބަނދަރު ތޮއްޖެހުން ފަދަ މައްސަލަތަކަކީ ފާއިތުވެދިޔަ5އަހަރު ހައްލު ނުވެ ހުރި މައްސަލަ. މިކަންކަމަށް ހައްލުތަކެއް ލިބުން އެއީ ރައްޔިތުން ބޭނުންވާ ގޮތް،" ފަލާހު ވިދާޅުވިއެވެ.\nފަލާހު ވިދާޅުވީ، ރައީސް އަބްދުﷲ ޔާމީންގެ ސަރުކާރުން ފުވައްމުލަކު ރިންގް ރޯޑް ރަނގަޅު ފެންވަރަކަށް ހައްދަވާނެ ކަމަށް ވިދާޅުވި ކަމަށާއި އެހެން ނަމަވެސް، މަސައްކަތް ފަށާފައި ވަނީ ކެމްޕެއިން ދުވަސްވަރާ ދިމާކޮށް ކަމަށެވެ. ފަލާހު ވިދާޅުވީ އެކަން ހަގީގަތަކަށް އަދިވެސް ނުވާ ކަމަށެވެ.\n"މަސައްކަތް ނުފެއްޓި ލަސްވުން އެއީ ވެސް ކަންބޮޑުވުމެއް. އެހެން ނަމަވެސް އާންމުކޮށް ރައްޔިތުން މި ބޭނުން ކުރާ މަގުތައް ނުހެދި އޮތުން އެއީ އާންމު ދިރިއުޅުމަށް އަސަރު ކުރާ ކަމެއް،"\nމަގުތަކުގެ ޝަކުވާ އަބަދުވެސް ހައުސިންގ މިނިސްޓްރީއަށް ހުށަހެޅޭ ކަމަށާއި އަދިވެސް އެއްވެސް ވަރަކަށް ހަލެއް ނުލިބޭ ކަމަށް އޭނާ ވިދާޅުވިއެވެ.\nމަގުތައް ނުހެދި ހުރުމުގެ ސަބަބުން ރައްޔިތުންނަށް ދަތި އުނދަގޫތަކާ ކުރިމަތިވާ އިރު މިމަގުތަކުގައި ދުއްވުމުން ސިއްހީ މައްސަލަތަކާ ވެސް ރައްޔިތުންނަށް ވަނީ ކުރިމަތިލާންޖެހިފައެވެ.\nވާރޭ ވެހުމުން ފެންގަނޑު ހިދެން އެތައް ދުވަހެއް ނަގާ އިރު ވާރޭ ނުވެހޭ ނަމަ ހިރަފުހުގެ އުނދަގޫ ރައްޔިތުންނަށް ކުރިމަތިވެއެވެ.\n"ވާރޭ ވެހުމަށް ފަހު ފެން ނުހިނދި ހަފްތާއަކަށް ވުރެ ވެސް ގިނަ ދުވަސް ވެގެން ހިނގައިދާނެ. މިއީ ވަރަށް ބޮޑު މައްސަލައެއް." ފަލާހު ވިދާޅުވިއެވެ.\nފުވައްމުލަކުގެ މަގުމަތީގެ ރައްކާތެރިކަން އެކަށީގެންވާ ވަރަށް ނެތުމުގެ ސަބަބުން އެގްސިޑެންޓްތަކަށް މަގުފަހިވެއެވެ.\nއެ ރަށުގެ ރައްޔިތުން ވެސް ވަނީ މަގުތަކުގައި އުޅަނދު ފަހަރުގައި ދުއްވުމަށް ކުރިމަތިވާ އުނދަގޫތައް ކިޔައިދީފައެވެ.\n"ހުރިހާ ވެހިކަލް އަކުން އަހަރުފީއެއް ނަގާ، އެކަމަކު މިރަށުގެ މަގުތަކަކަށް އެއްވެސް ވަރެއްގެ ހައްލެއް ނުލިބޭ." އެރަށުގެ މީހަކު ކިޔާދިނެވެ.\nއެހެން މީހަކު ބުނި ގޮތުގައި މަގު ހެދުމަށް ކޮންމެ ސަރުކާރަކުން އައިސް ވެސް ދައްކަނީ ހުވަފެން ކަމަށެވެ.\n" ރަށުގައި މައި ބަދައިގެ މައްސަލަ ދިމާ ނުވާ އެކަކުވެސް ނުހުންނާނެ. އަންހެނެއް ވިޔަސް ފިރިހެނެއް ވިޔަސް މައި ބަދައިގެން މައްސަލަތައް ކުރިމަތިވޭ. މަގުތަކުގެ އަޑި ގުޑަންކަމުން މި މައްސަލަ ކުރިމަތިވަނީ،" އެރަށުގެ މީހަކު ކިޔާދިނެވެ.\nފުވައްމުލަކުގެ މަގުތަކަށް ހައްލެއް ނުލިބި އެތައް ދުވަހެއް ވެފައިވާ އިރު 2016 ވަނަ އަހަރު މަގު ހެދުމުގެ މަސައްކަތް ކުރަށް މޯލްޑިވްސް ރޯޑް ޑިވަލޮޕްމަންޓް ކޯޕަރޭޝަން، (އެމްއާރްޑީސީ) އިން ފެށިއެވެ. އެގޮތުން ފުވައްމުލަކު ރައްޔިތުން އާންމުކޮށް ބޭނުންކުރާ މަގުތަކުގައި ވެސް ތާރު އެޅުމަށް މަސައްކަތް ފެށިއެވެ. އެގޮތުން މަގުތަކުގައި ކުރިން އަޅާފައި ހުރި ގާތައް އޭރު ނެގިއެވެ. ފުވައްމުލަކުގެ މަގު ހެދުމުގެ މަސައްކަތް އެމްއާރްޑީސީއާ ހަވާލުކޮށްފައި ވަނީ 2015 ވަނަ އަހަރުއެވެ. މަގު ހެދުމަށް 33 މިލިއަން ރުފިޔާ ހަރަދު ވާނެ ކަމަށް ސަރުކާރުން ބުނެފައި ވެއެވެ. އެރަށުގެ 2.9 ކިލޯ މީޓަރުގެ މަގު ހެދުމަށް ހަވާލު ކުރެވުނު އިރު އެއްވެސް މަގެއްގެ މަސައްކަތް ނިންމާފައެއް ނުވެއެވެ. ނުވިތާކަށް ގާއަތުރާފައި ހުރި މަގުތަކުގެ ގާތަށް ނެގުމުން ރައްޔިތުންނަށް ކުރިމަތިވީ އިތުރު ދަތިތަކެވެ. ގާތައް ނެގުމަށް ފަހު ވެސް އެތަށް ދުވަހެއް ވަނީ ވެފައެވެ.\nރަށުގެ ތަރައްގީއަށްޓަކައި މަގުތައް ރަނގަޅު ފެންވަރަކަށް ހެދުން ކޮންމެހެން ކުރަންޖެހޭ ކަމެއް ކަމަށް ރަށުގެ ރައްޔިތުން ދެކޭ އިރު މަގުތައް ރަނގަޅު ފެންވަރަކަށް ތަރައްގީ ކުރެވިއްޖެ ނަމަ ރަށުގެ ރައްޔިތުންގެ އާންމު ދިރިއުޅުމަށް ވަރަށް ބޮޑު ފަސޭހައެއް ލިބިގެންދާނެއެވެ. ރަށުގެ ރައްޔިތުން ބޭނުންވަނީ ދެން އަންނަ ސަރުކާރެއްގައި ވެސް އެރަށުގެ މަގުތަކަށް އަވަސް ހައްލެއް ހޯދައިދިނުމަށެވެ.


#Typhoid aaeku beyrah hingumaai hodulun ithuruvejje! - 247.mv\n11:25 AM, Wednesday 12, August 2020\nހެލްތު ޕްރޮޓެކްޝަން އޭޖެންސީ\nޓައިފޮއިޑާއެކު ބޭރަށްހިންގުމާއި ހޮޑުލުން އިތުރުވެއްޖެ!\nކެއުމުގެ ކުރީންނާއި ކެއުމަށް ފަހުވެސް އަބަދުވެސް ސައިބޯނިލައިގެން ރީއްޗަށް އަތް ދޮވުމަށް ސަމާލުވޭ-- ފޮޓޯ: ޕިކްސާބޭ\nHulhukolhu 14:25 PM, Saturday 17, August 2019\nރާއްޖޭގެ އެކި ކަންކޮޅުތަކުގައި މިދުވަސްވަރު، ޓައިފޮއިޑް ހުން ފެތުރުމާއެކު، ހަލުއިކަމާއެކު ބޭރަށްހިންގުމާއި ހޮޑުލުމުގެ ރޯގާ ފެތުރެމުން ދާކަމަށް، މޯލްޑިވްސް ހެލްތު ޕްރޮޓެކްޝަން އޭޖެންސީން ބުނެފިއެވެ.\nއެޗްޕީއޭއިން ބުނީ، މީގެ ކުރީގެ އަހަރުތަކެކޭ އެއްފަދައިން މިއަރުވެސް ޖުލައި މަހުން ފެށިގެން ބޭރަށްހިންގުން އިތުރުވެފައިވާ ކަމަށެވެ. އެހެންކަމުން، އެންމެންވެސް މިކަމަށް ސަމާލުވެ، ރައްކާތެރިކަމުގެ ފިޔަވަޅުތައް އެޅުމަށް ވަނީ އިލްތިމާސްކޮށްފައެވެ.\nއެޗްޕީއޭއިން ބުނީ، މިއަހަރުގެ އެހެން މަސްތަކާ އަޅައިބަލާއިރު، ބޭރަށްހިންގުމާއި ހޮޑުލުން ޖުލައި މަހު ވަރަށް ބޮޑަށް އިތުރުވެފައިވާ ކަމަށެވެ. އެގޮތުން، ޖުލައި މަހުގެ ތެރޭގައި އެކަނިވެސް 3808 ކޭސް ރެކޯޑުކުރެވިފައިވާ ކަމަށެވެ.\nމީގެ އިތުރުން، ސާފުތާހިރުކަން ކުޑަވުމުގެ ސަބަބުން، ބެކްޓީރިއާގެ ޒަރީޢާއިން ފެތުރޭ ބައްޔެއް ކަމަށްވާ، ޓައިފޮއިޑް ވެސް މިހާރު ފެތުރޭން ފަށާފައި ވާކަމަށް އެޗްޕީއޭއިން ބުނެއެވެ.\nޓައިފޮއިޑު ހުމަކީ ސަލްމޮނެއްލާ ޓައިފީ ކިޔާ ބެކްޓީރިޔާއެއްގެ ސަބަބުން ޖެހޭ ފެތުރޭ ބައްޔެކެވެ. ސަލްމޮނެއްލާ ޓައިފި ބެކްޓީރިޔާގައި ތަފާތު3އެންޓިޖެން އެއް އެކުލެވިގެން ވެއެވެ. ޓައިފޮއިޑް ހުން ފަތުރާ މަސްދަރަކީ ޓައިފޮއިޑް ހުން ޖެހިފައިވާ ތިބޭމީހުންނާއި، އަދި ޓައިފޮއިޑް ހުން ޖައްސާ ބެކްޓީރިޔާ ހަށިގަނޑުގައި ހުރި މީހުންނެވެ.\nޓައިފޮއިޑް ފެތުރުމުގައި، ޓައިފޮއިޑް ހުން ޖައްސާ ބެކްޓީރިޔާ ސަލްމޮނެއްލާ ޓައިފި އާއި ތަޣައްޔަރުވެފައިވާ އަތް އަގަޔަށްލުމާއި، މި ބެކްޓީރިއާއިން ތަޣައްޔަރުވެފައިވާ މޭވާއާއި ތަރުކާރީއާއި ކިރުގެ ބާވަތްތައް ބޭނުންކުރުން ހިމެނެއެވެ. މެހި ފަދަ ތަކެއްޗަކީ ޓައިފޮއިޑް ހުން ފެތުރުމުގައި މެކޭނިކަލް ދައުރެއް އަދާކޮށްދޭ އެއްޗެކެވެ. ސަބަބަކީ އެކަތިން އަނެކައްޗަށް ޓައިފޮއިޑް ހުން ޖައްސާ ބެކްޓީރިޔާ މެހިފަދަ ތަކެތީގެ އެހީގައި ވާސިލްވާތީއެވެ.\nޓައިފޮއިޑް ހުމުގެ އަލާމާތްތަކުގެ ތެރޭގައި، ކާހިތް ނުވުމާއި، ބަނޑުގައި ރިއްސުން، ގަދައަށް ހުންއައުން އަދި ހަށިގަނޑުގައި ރިއްސުމާއި، ބޭރަށް ހިންގުމާއި ހަންގަނޑު ހިރުވާގޮތްވުން ފަދަ ކަންކަން ހިމެނެއެވެ.\nއެޗްޕީއޭއިން ބުނީ، މިދުވަސްވަރު، ސާފުތާހިރުކަމަށް އިތުރު ސަމާލުކަމެއް ދިނުމަށާއި، ކެއުމުގެ ކުރީންނާއި، ކެއުމަށްފަހު، އަދި ފާޚާނާ ބޭނުންކުރުމަށް ފަހުވެސް ރަނގަޅަށް ސައިބޯނިލައިގެން އަތްދޮވުމަށް ސަމާލުވުމަށް އިލްތިމާސްކުރާ ކަމަށެވެ.\nހަބަރު ހެލްތު ޕްރޮޓެކްޝަން އޭޖެންސީ ހޭލުންތެރިކުރުވުން ބޭރަށްހިންގުން ސިއްހީ ދާއިރާ ޓައިފޮއިޑް ހުން


30 aharah fahu Visaka Miss Raajje ah alvadhaau kiyanee | Mihaaru\nވިސާކާ މިސްއަށް އަލްވަދާއު ކިޔުމަށް ބޭއްވި އެސެމްބްލީގައި (ވ) ގައި އޭނާ ބައިވެރިވެ ވަޑައިގަންނަވަނީ-- ފޮޓޯ/އިސްކަންދަރު ސްކޫލު\n30 އަހަރަށް ފަހު ވިސާކާ މިސް ރާއްޖެއަށް އަލްވަދާއު ކިޔަނީ\n25 ޖުލައި 2017 - 22:06 23 comments\nގިނަ ދަރިވަރުންތަކެއްގެ ލޯބި ހޯއްދަވާފައިވާ އަދި ލަވަކިޔުމުން އިސްކަންދަރު ސްކޫލަށް ލިބިފައިވާ ކާމިޔާބީތަކުފެ ފަހަތުގައި ހުންނެވި އެ ސްކޫލުގެ މިއުޒިކް ޓީޗަރު ވިސާކާ ޕަހަތުކުބުރާ (ވިސާކާ މިސް) ރާއްޖެ ދޫކުރައްވައި ފުރާވަޑައިގަތުމަށް ނިންމައިފި އެވެ.\nރާއްޖޭގެ ތައުލީމީ ދާއިރާއަށް 30 އަހަރު ހިދުމަތް ކުރައްވާފައިވާ، ސްރީލަންކާގެ ކެންޑީއަށް އުފަން މި ޓީޗަރަށް އަލްވަދާއު ކިޔުމަށް އިސްކަންދަރު ސްކޫލުގައި މިއަދު ވަނީ ދުވަހަކު ނުބާއްވާވަރުގެ އަލްވަދާއުގެ ހަރަކާތެއް ބާއްވާފަ އެވެ.\nކެންސަރުގެ ބައްޔާ ވަރަށް ގިނަ ދުވަހު ހަނގުރާމަކުރެއްވުމަށް ފަހު ވިސްކާ މިސް އަދިވެސް މުޅިން ރަނގަޅެއް ނުވެ އެވެ. ދިހަވަރަކަށް ދުވަހުގެ ތެރޭގައި އޭނާ އެނބުރި ގައުމަށް ވަޑައިގަންނަވަނީ ގިނައިރު ކޮޅަށް ހުންނެވުމަށާއި ހިނގާބިނގާވެ އުޅުއްވުމަށް އުނދަގޫވާތީ އެވެ.\nވިސާކާ މިސްއަށް އަލްވަދާއު ކިޔުމަށް ބޭއްވި އެސެމްބްލީގައި ސްކޫލުގެ ދަރިވަރުންތަކެއް އޭނާއަށް ހަދިޔާ ދެނީ-- ފޮޓޯ/ އިސްކަންދަރު\n"މިހާރު"އާ ވާހަކަ ދައްކަވަމުން އޭނާ ވިދާޅުވީ ރާއްޖެ ދޫކޮށްލެއްވުމަކީ "ހިތްހަލާކުވާ ވަރުގެ" ކަމެއް ކަމަށެވެ. އަދި ލަންކާއަށް ވަޑައިގެންނެވި ނަމަވެސް އަބަދު ވެސް ދަރިވަރުންނާއި އިސްކަންދަރު ސްކޫލާ ވެސް ގުޅުން ބާއްވަވާނެ ކަމަށް ވިދާޅުވި އެވެ.\n"އަޅުގަނޑު ކިޔަވައިދިން ކުދިންގެ އަދަދު ގުނާ އަދަދު ނުކުރެވޭ. އެއިން ކޮންމެ ކުއްޖެއް ދެކެ ވެސް ވަރަށް ލޯބިވޭ. ދުވަހަކު ވެސް އެއިން ކުއްޖަކާ ދިމާއަށް ބާރަށް އެއްޗެކޭ ނުބުނަން،" ވިސާކާ މިސް ވިދާޅުވި އެވެ.\nއޭނާ ވިދާޅުވި ގޮތުގައި 1987 ވަނަ އަހަރު މާލެ ވަޑައިގެންނެވި އިރު ދަރިވަރުންނަކަށް މިއުޒިކާ ބެހޭ މާ ބޮޑު މައުލޫމާތެއް ނޭނގެ އެވެ. އެކަމަކު އެ އަހަރު އޭނާ ސްކޫލުގައި ފުރަތަމަ ފަހަރަށް ބޭންޑެއް އުފައްދަވައި، އެ ދާއިރާއިން ކިޔަވައިދެއްވަން ފެއްޓެވި އެވެ. ނަތީޖާއެއްގެ ގޮތުން ޖެހިގެން އައި އަހަރުތަކުގައި ބޭއްވި ލަވަ މުބާރާތްތަކުން އެ ސްކޫލު ވަނީ ރަން ވަނަތަކެއް ހޯދައިފަ އެވެ.\nވިސާކާ މިސް އަށް ދަރިވަރަކު މިއަދު އެހީވަނީ: އޭނާ ލަންކާއަށް އެނބުރި ވަޑައިގަންނަވަނީ ސިއްހީ ހާލަތު ވަރަށް ބޮޑަށް ގޯސްވެގެން-- ފޮޓޯ/ އިސްކަންދަރު ސްކޫލު\nއޭރު ލަވަ މުބާރާތްތަކުގައި އެންމެ އާއްމުކޮށް އިވޭ ބަހަކީ ވެސް "ވިސާކާ މިސްއަށް ވަރަށް ބޮޑަށް ޝުކުރިއްޔާ" އެވެ. ރާފިޔަތު ރަމީޒާ އާއި މަރިޔަމް އުނޫޝާ ފަދަ ކުޅަދާނަ ލަވަކިޔުންތެރިން ވެސް އެންމެ ފުރަތަމަ އެދުރުވީ އެ ޓީޗަރުގެ ފަރާތުންނެވެ.\n"ފުރުމުގެ ކުރިން ހުރިހާ އެންމެންނަށް ހުރިހާ ކުދިންނަށް އަޅުގަނޑު ޝުކުރިއްޔާ ބުނެލަން ބޭނުން. އެހާ ރަނގަޅަށް ކަންތައް ކޮށްދިނީތީ. ސްކޫލުން ވެސް އަޅުގަނޑު ކަމަކު ބުނެފިއްޔާ ނޫނެކޭ ނުބުނޭ ދުވަހަކު ވެސް،" އޭނާ ވިދާޅުވި އެވެ.\nވިސާކާ މިސް ވިދާޅުވި ގޮތުގައި އޭނާ 1987 ވަނަ އަހަރު މާލެ ވަޑައިގެން، 2014 ވަނަ އަހަރާ ޖެހެންދެން ދިރިއުޅުއްވީ އެއް ގެއެއްގަ އެވެ. ސްކޫލަށް އޭނާ ވަޑައިގަތީ އެއް މަގަކުންނެވެ. ގ. ހިމިތީގޭގެ ކޮޓަރިއެއްގައި އޭނާ ދިރިއުޅުއްވި އިރު، އެ އާއިލާގެ އެންމެން ވެސް އޭނާއާ ވަރަށް ގާތް ކަމަށް ވިދާޅުވި އެވެ.\nއިސްކަންދަރު ސްކޫލުގެ ޕްރިންސިޕަލް ހުސެން ސައީދު ވިދާޅުވީ ވިސާކާ މިސްއަށް އަލްވަދާއު ކިޔުމަށް އެ ސްކޫލު ވަރަށް ބޮޑަށް ތައްޔާރުވެފައިވާ ކަމަށެވެ. ކޮންމެ ކްލާހަކުން ވެސް ޓީޗަރަށް މާބޮނޑިއެއް ހަދިޔާ ކުރިއިރު، ދަރިވަރުން ވަކިވަކިން އެ ކުދިންގެ ޝުއޫރު ފާޅުކޮށްފައިވާ ކަމަށް ވިދާޅުވި އެވެ.\nވިސާކާ މިސް ކޮށްދެއްވި ހިދުމަތް ފާހަގަކޮށް އިސްކަންދަރު ސްކޫލުގެ ބައެއް އިސްވެރިން އޭނާއަށް ހަދިޔާއެއް ދެއްވަނީ-- ފޮޓޯ: އިސްކަންދަރު ސްކޫލު\n"ސްކޫލުގައި އެކަމަށް ބޭއްވި އެސެމްބްލީގައި ވެސް ދަރިވަރުން ޝުއޫރު ފާޅުކުރި. ކުދިން ވަރަށް އިހްތިރާމް ކުރާ ޓީޗަރެއް އެއީ،" ހުސެން ވިދާޅުވި އެވެ.\nއޭނާ ވިދާޅުވީ ވިސާކާ މިސް ކިޔަވައިދެއްވާ ކްލާހެއްގައި ދަރިވަރުން ހީވެސް ލާ އަޑު ނީވޭނެ ކަމަށާއި މިވީ 30 އަހަރުގެ ތެރޭގައި ދަރިވަރެއްގެ އެއްވެސް މައްސަލައެއް އޭނާގެ ކްލާހަކުން ފެނިފައި ނުވާ ކަމަށެވެ.\nއަދި ބަލިވެ ލަންކާއަށް ގިނަގިނައިން ދަތުރު ކުރައްވަން ޖެހިވަޑައިގެންނެވި ނަމަވެސް، އެކޮޅުގައި މާގިނަ ދުވަހު މަޑުނުކުރައްވައި އަބަދު ވެސް މާލެ ވަޑައިގަންނަވާނެ ކަމަށާއި ސްކޫލުން ބޭނުންވެ ކޮންމެ ހިނދެއްގައި އޭނާ އެތަނުގައި ހުންނަވާނެ ކަމަށް ވިދާޅުވި އެވެ.\n"ބައިވަރު ދަރިވަރުންތަކެއްގެ މަންމައެއް އެ ދަނީ. އެހެންވެ، ހުރިހާ ކުދިން ވެސް ތިބީ ވަރަށް ދެރަވެފައި،" ހުސެން ވިދާޅުވި އެވެ.\nވިސްކާ މިސް އަށް، ދަރިވަރުންގެ ހިތުގައި އޮތް ލޯބި، އޭނާ ކެންސަރަށް ފަރުވާ ހޯއްދެވުމަށް ސްކޫލުގެ ފަރާތުން ކުރި ކެމްޕޭނަށް ލިބުނު ފައިސާއިން އެނގެ އެވެ. އެ ފަހަރު ދަރިވަރުންނާއި ބެލެނިވެރިން ވަނީ އޭނާއަށް 1.6 މިލިޔަން ސްރީލަންކަން ރުޕީސް (160،000ރ.) އަށް ވުރެ ގިނައިން ހަދިޔާކޮށްފަ އެވެ.\nއިތުރު ލިޔުންތައް ތައުލީމް ޓީޗަރުން އިސްކަންދަރު ސްކޫލް ބިދޭސީ ޓީޗަރުން


Jalun Salaamaiyvaan Rishvathdhey Mahujanu Beynumeh Nuvi, Beynunvee Selfie Eh - Vaguthu\nޖަލުން ސަލާމަތްވާން ރިޝްވަތުދޭ މަހުޖަނު ބޭނުމެއް ނުވި، ބޭނުންވީ ސެލްފީއެއް!\nއެމެރިކާގެ ޒުވާނެއް ކަމަށްވާ އުމުރުން 21 އަހަރުގެ ސީޖޭ ޕްރެކޯޕިއާ އަށް މިދިޔަ ސެޕްޓެމްބަރ މަހުގެ 22 ވަނަ ދުވަހު ކުއްލި ސިހުމެއް ލިބުނީ އޭނާގެ ގެއަށް ފުލުހުން ވަދެ އޭނާ ހައްޔަރު ކުރުމުންނެވެ. ކުރީގެ ލޯބިވެރިޔާގެ ގެއަށް ގަދަކަމުން ވަދެ، އޭނާ އަށް ހަމަލާދިން މައްސަލައިގައި ކަމަށް ބުނެ ސީޖޭ ހައްޔަރު ކުރުމުން އޭނާ ހައިރާންވާން ޖެހުނީ އެބުނާ ލޯބިވެރިޔަކާއި އޭނާ އަށް ބަދަލުނުވާތާ ވެސް ދެއަހަރު ވެފައި ވާތީއެވެ.\nނަމަވެސް ސީޖޭ ދެއްކި ވާހަކަ ފުލުހުން ގަބޫލެއް ނުކުރެއެވެ. ސީޖޭގެ ކުރީގެ ލޯބިވެރިޔާގެ ގޭގެ ދޮރުތައް ހަލާކު ކޮށްލައިގެން އެގެއަށް ވަދެ ސީޖޭގެ ކުރީގެ ލޯބިވެރިޔާ އަށް ތޫނު އެއްޗަކުން ހަމަލާދީ އޭނާގެ މޭމަތީގައި "އެކްސް" ލިޔެފައި ދިޔައީ ސީޖޭ ކަމަށް ފުލުހުން ބުންޏެވެ.\nފުލުހުންގެ ތުހުމަތުތައް ސީޖޭ ދޮގު ކުރި ނަމަވެސް އޭނާ އަށް ދެން ދެއްކޭނެ މާބޮޑު ވާހަކައެއް ނެތެވެ. ފުލުހުން މައްސަލަ ތަޙްޤީޤު ކުރުމުން ޕްރޮސެކިއުޓަރުން ވަނީ މައްސަލަ ކޯޓަށް ފޮނުވާ ސީޖޭގެ މައްޗަށް 99 އަހަރުގެ ޖަލު ޙުކުމެއް އިއްވައި ދިނުމަށް ކޯޓުގައި އެދިފައެވެ.\nނުކުރާ ކުށަކަށް އަދަބު ލިބުން ދާދި ގާތުގައި އޮއްވާ ސީޖޭގެ ހަނދާނަށް އައީ އޭނާގެ ކުރީގެ ލޯބިވެރިޔާގެ ގެއަށް އޭނާ ވަން ކަމަށް ފުލުހުން ބުނާ ގަޑީގައި ހަޤީޤަތުގައި އޭނާ ހުންނާނީ އާއިލާ އާއި އެކު ރޭގަނޑުގެ ކެއުމަށް ގޮސް ހޮޓަލެއްގައި ކަމެވެ. އެވަގުތު އެތަނުގައި ހުރެ ސެލްފީއެއް ނެގި ކަމާއި އެސެލްފީ ފޭސްބުކްގައި ޕޯސްޓް ކުރިކަން ވެސް ސީޖޭގެ ހަނދާނަށް އައެވެ.\nއެހެންކަމުން ކޯޓުގައި ސީޖޭ އެވާހަކަ ބުންޏެވެ.\nސީޖޭގެ ވާހަކަތަކާއި ގުޅިގެން ޕްރޮސެކިއުޓަރުން ވަނީ މައްސަލަ މަޑުޖައްސާލައި ދިނުމަށް ކޯޓުގައި އެދިފައެވެ. އަދި ސީޖޭ އެހަދަނީ ތެދުތޯ ބަލަން ފޭސްބުކްގައި އިން ފޮޓޯ އާއި، ފޮޓޯ އަޕްލޯޑް ކުރި ގަޑިއާއި ފޯނުން ފޮޓޯ ނަގާފައިވާ ގަޑިވެސް ޔަގީން ކުރަން ފޮރެންސިކް ތަހްލީލްތައް ކުރިއެވެ. އެތަހްލީލްތަކުން އެނގުނީ ސީޖޭ ހަދަނީ ތެދުކަމާއި ސީޖޭގެ ލޯބިވެރިޔާ ކޮށްފައިވާ ރިޕޯޓަކީ ދޮގު ރިޕޯޓެއް ކަމެވެ.\nޕްރޮސެކިއުޓަރުން މިހާރު ވަނީ މިމައްސަލަ އަނބުރާ ގެންގޮސް އިތުރަށް ސީޖޭގެ މައްޗަށް ދައުވާ ނުކުރަން ނިންމާފައެވެ.\nނޮވެމްބަރު 21, 2018 00:28\nނޫނޭ ކޮބާ ދޮގު އިލްޒާމު އެޅުވި ލޯބިވެތިޔާ 99 އަހަރު އިއްވަބަލަ\nނޮވެމްބަރު 21, 2018 08:39\nކޮބައި ދޮގު ރިޕޯޓުކުރި މީހާގެ ބައި


Samsung Gear 360 maadhamaa baazaarah\nސެމްސަންގެ ގިޔާ 360 މާދަމާ ބާޒާރަށް\nމަޝްހޫރު ސްމާޓްފޯން ކުންފުނި ސެމްސަންގް ގެ ސެމްސަންގް ގިޔާ 360 މާދަމާ ބާޒާރަށް ނެރެން ނިންމައިފި އެވެ.\nމިއީ 360 ވީޑިޔޯ އަދި ފޮޓޯ ނެގުމަށް ހާއްސަކޮށްފައިވާ އުފެއްދުމެކެވެ. މި އުފެއްދުން އެންމެ ފުރަތަމަ ނެރެން ހަމަޖެހިފައި އޮތީ ކޮރެއާ އަދި ސިންގަޕޫރަށެވެ. ސެމްސަންގުން އިއްޔެ ސެން ފްރެންސިސްކޯ ގައި ބޭއްވި ބައްދަލުވުމެއްގައި މިކަން ވަނީ ޔަގީން ކޮށްދީފައެވެ. މި އުފެއްދުން ވިއްކާނެ ކަމަށް ބުނަނީ 399 ޑޮލަރަށެވެ. ނަމަވެސް ސެމްސަންގުން މިކަން މުޅިން ޔަގީން ކޮށްދީފައެއް ނުވެއެވެ.\nމި އުފެއްދުމަކީ 1920-3840 ގެ ރިޒޮލިއުޝަނެއްގެ ކެމެރާއެކެވެ. މިއީ އާންމު ގޮތެއްގައި 4K ވީޑިއޯތަކުގެ ފުޅާ މިން ރިޒޮލިއުޝަނެއްކަން ފާހަގަ ކޮށްލެވެއެވެ. މީގި އިތުރުން މީގައި 30 އެމްޕީ ނުވަތަ މެގަ ޕިކްސެލް ހުއްނާނެ އެވެ. މި އުފެއްދުމުގެ ދެ ފަރާތުގައި ވެސް ކެމެރާ ހުއްނާނެ އެވެ. ދެ ފަރާތުގައި ކެމެރާ ހުރި ކަމުގައިވީ ނަމަވެސް މި ދެ ކެމެރާގައި ވެސް ރިޒޮލިއުޝަނާއި ޕިކްސެލް ގައި އެއްވެސް ތަފާތެއް ނޫޅޭނެވެ. މިއީ ޓްރައިޕޮޑްއަކާވެސް ގުޅާލެވިދާނެ އުފެއްދުމެއްކަން ފާހަގަކޮއްލެވެއެވެ. އޭގެ އިތުރުން މި ގިޔާ އަށް ކާޑް ވެސް ލެއްވޭނެއެވެ.\nގިނަ ބަޔަކު އުންމީދުކުރާ ގޮތުގައި މި އުފެއްދުން ވެގެން ދާނީ ޑީޖޭއައި އޮސްމޯއަށް ވުރެ މޮޅު އަދި ކުޅަދާނަ ޑިވައިސް އަކަށެވެ. ޑީޖޭއައި އޮސްމޯއަކީ ވެސް 360 ވީޑިޔޯ އަދި ފޮޓޯ ނެގުމަށްޓަކައި އޭރިޔަލް ފޮޓޯގްރަފީ ޑިވައިސް ތަށް އުފައްދާ ޑިޖޭއައި ކުންފުނިން ވޭތުވެދިޔަ އަހަރު ނެރުނު އުފެއްދުމެކެވެ. މި އުފެދުން ވެގެން ގޮސްފައިވަނީ ގިނަ ބަޔަކަށް ކަމުދިޔަ އުފެއްދުމަކަށެވެ.